

**ПРИЛОЖЕНИЯ**

**към**

**Общинска програма за управление на отпадъците на община Разград за периода 2021-2028 г.**



**СЪДЪРЖАНИЕ**

[ПРИЛОЖЕНИЕ № 1 ОТПАДЪЦИ, КОИТО СА ИЗВЪН ОБХВАТА НА ОПУО РАЗГРАД 3](#_Toc91828420)

[ПРИЛОЖЕНИЕ № 2 АНАЛИЗИ НА СЪСТОЯНИЕТО НА УПРАВЛЕНИЕТО НА ОТПАДЪЦИТЕ 4](#_Toc91828421)

[1.1. АНАЛИЗ НА СЪСТОЯНИЕТО ОТНОСНО ОТПАДЪЦИТЕ 4](#_Toc91828422)

[1.2. АНАЛИЗ И ОЦЕНКА НА ДЕЙСТВАЩОТО НАЦИОНАЛНО ЗАКОНОДАТЕЛСТВО ПО УПРАВЛЕНИЕ НА ОТПАДЪЦИТЕ И СТРАТЕГИЧЕСКИТЕ/ПРОГРАМНИТЕ ДОКУМЕНТИ В КОНТЕКСТА НА ПРАВАТА И ЗАДЪЛЖЕНИЯТА НА ОБЩИНИТЕ 35](#_Toc91828423)

[1.3. АНАЛИЗ И ОЦЕНКА НА ПРИЛАГАНЕТО НА ЗАКОНОДАТЕЛСТВОТО ПО УПРАВЛЕНИЕ НА ОТПАДЪЦИТЕ НА МЕСТНО НИВО 39](#_Toc91828424)

[1.4. АНАЛИЗ НА ДЕЙНОСТТА НА РЕГИОНАЛНОТО СДРУЖЕНИЕ ЗА УПРАВЛЕНИЕ НА ОТПАДЪЦИТЕ 43](#_Toc91828425)

[1.5. АНАЛИЗ И ОЦЕНКА НА ИНСТИТУЦИОНАЛНИЯ КАПАЦИТЕТ, В Т.Ч. ПРИЛАГАНЕ НА КОНТРОЛНИТЕ ФУНКЦИИ СЪГЛАСНО НАЦИОНАЛНОТО ЗАКОНОДАТЕЛСТВО И МЕСТНИТЕ НОРМАТИВНИ АКТОВЕ 46](#_Toc91828426)

[1.6. АНАЛИЗ И ИНФОРМАЦИЯ ЗА ЗАМЪРСЕНИ В МИНАЛОТО ПЛОЩАДКИ ЗА ОБЕЗВРЕЖДАНЕ НА ОТПАДЪЦИТЕ И ОСЪЩЕСТВЕНИ МЕРКИ ЗА ТЯХНОТО ВЪЗСТАНОВЯВАНЕ 53](#_Toc91828427)

[1.7. АНАЛИЗ И ОЦЕНКА НА ВЪВЕДЕНИТЕ СХЕМИ ЗА УПРАВЛЕНИЕ НА ОТПАДЪЦИТЕ НА ПРИНЦИПА НА „ОТГОВОРНОСТ НА ПРОИЗВОДИТЕЛЯ“ И „ЗАМЪРСИТЕЛЯТ ПЛАЩА“ 57](#_Toc91828428)

[1.8. АНАЛИЗ НА ИНФРАСТРУКТУРАТА И ТЕХНИЧЕСКИТЕ ВЪЗМОЖНОСТИ ЗА ТРЕТИРАНЕ НА ОТПАДЪЦИТЕ 61](#_Toc91828429)

[1.9. АНАЛИЗ НА ПРИЛОЖЕНИТЕ МЕРКИ И СЪЩЕСТВУВАЩИ ПРАКТИКИ ПО ПРЕДОТВРАТЯВАНЕ ОБРАЗУВАНЕТО НА ОТПАДЪЦИТЕ 89](#_Toc91828430)

[1.10. АНАЛИЗ НА ИКОНОМИЧЕСКИТЕ ИНСТРУМЕНТИ И СТИМУЛИ В ОБЛАСТТА НА УПРАВЛЕНИЕТО НА ОТПАДЪЦИТЕ И ЕФЕКТИВНОСТТА ОТ ДЕЙСТВИЕТО ИМ 91](#_Toc91828431)

[1.11. АНАЛИЗ НА ФИНАНСОВИТЕ ПОТОЦИ ПО УПРАВЛЕНИЕ НА ДЕЙНОСТИТЕ С ОТПАДЪЦИТЕ 92](#_Toc91828432)

[ПРИЛОЖЕНИЕ № 3 ПРОГНОЗИ 101](#_Toc91828433)

# **ПРИЛОЖЕНИЕ № 1 ОТПАДЪЦИ, КОИТО СА ИЗВЪН ОБХВАТА НА ОПУО РАЗГРАД**

1. Радиоактивни отпадъци;

2. Отпадъчни газове, изпускани в атмосферния въздух;

3. Земя (in situ), включително неизкопана замърсена почва и трайно свързани със земята сгради;

4. Незамърсена почва и други материали в естествено състояние, изкопани по време на строителни дейности, когато е сигурно, че материалът ще бъде използван за целите на строителството в естественото си състояние на площадката, от която е изкопан;

5. Излезли от употреба експлозиви;

6. Фекална материя, различна от класифицираната в т. 8, слама и други естествени неопасни материали от селското или горското стопанство, използвани в земеделието и лесовъдството, или за производството на енергия от такава биомаса чрез процеси или методи, които не увреждат околната среда и не застрашават човешкото здраве;

7. Отпадъчни води;

8. Странични животински продукти, включително преработени продукти, по Регламент (ЕО) № 1069/2009 на Европейския парламент и на Съвета от 21 октомври 2009 г., за установяване на здравни правила относно странични животински продукти и производни продукти, непредназначени за консумация от човека и за отмяна на Регламент (ЕО) № 1774/2002 (Регламент за страничните животински продукти) (ОВ, L 300/1 от 14 ноември 2009 г.), наричан по-нататък Регламент (ЕО) № 1069/2009, с изключение на предназначените за изгаряне, депониране или използване в съоръжение за биогаз или компост;

9. Трупове на умрели, но не заклани животни, включително такива, които са убити, за да се прекрати разпространението на епизоотични болести, и които се обезвреждат в съответствие с Регламент (ЕО) № 1069/2009;

10. Отпадъци, получени от проучването, добива, преработването и съхраняването на минерални суровини и при експлоатация на кариери по Закона за подземните богатства и класифицирани като „минни отпадъци“;

11. Седименти, преместени в повърхностни води с цел управление на водите и водните обекти или предотвратяване на наводнения, или намаляване на последствията от наводнения и засушаване, или рекултивация на земи, ако е доказано, че това не противоречи на други закони и седиментите нямат опасни свойства.

# **ПРИЛОЖЕНИЕ № 2 АНАЛИЗИ НА СЪСТОЯНИЕТО НА УПРАВЛЕНИЕТО НА ОТПАДЪЦИТЕ**

### **1.1. АНАЛИЗ НА СЪСТОЯНИЕТО ОТНОСНО ОТПАДЪЦИТЕ**

Настоящият раздел съдържа анализ на потоците отпадъци, образувани на територията на община Разград. В анализа са включени следните видове отпадъци:

* Битови отпадъци. В рамките на битовите отпадъци особено внимание е отделено на биоразградими битови отпадъци и отпадъци от хартия, картон, метал, пластмаса и стъкло.
* Производствени неопасни отпадъци
* Строителни отпадъци
* Опасни отпадъци
* Специфични потоци отпадъци, които включват:

- Масово разпространени отпадъци (отпадъци от опаковки, негодни за употреба батерии и акумулатори (НУБА), излязло от употреба електрическо и електронно оборудване (ИУЕЕО), излезли от употреба моторни превозни средства (ИУМПС), отпадъчни масла и нефтопродукти, излезли от употреба гуми)

- Утайки от ПСОВ

- Медицински и биологични отпадъци

За всеки от посочените видове отпадъци са формулирани въпроси, на които анализът се стреми да отговори, представени в съответната част на раздела.

**Битови отпадъци**

Анализът на състоянието и прогнозата за количествата и източниците на битовите отпадъци, образувани на територията на община Разград, включва следните нива на управление на отпадъците – община Разград и РСУО-Разград. Разгледани са количествата на битовите отпадъци – образувани, събрани, повторно използвани, рециклирани, оползотворени и обезвредени.

На базата на тези анализи се дават отговори на следните въпроси:

* Какви са количествата на образуваните битови отпадъци в община Разград за разглеждания период?
* Каква е тенденцията спрямо предходните години относно общия поток отпадъци? Увеличава ли се или намалява делът на битовите отпадъци в количеството на общо образуваните в България отпадъци и в потока отпадъци, към които принадлежи?
* Какви са количества на повторно използваните, рециклираните, оползотворените и обезвредените битови отпадъци? В каква степен основно прилаганият в регион Разград метод за обезвреждане на битови отпадъци съответства на йерархията за управление на отпадъците?
* Какви са тенденциите в третирането на битовите отпадъци?
* Какви количества битови отпадъци са образувани от домакинствата?
* Къде е община Разград в сравнение с другите общини в България по отношение на образуване и третиране на битовите отпадъци?
* Какъв е съставът на образуваните/събраните/депонираните битови отпадъци в страната и какви са тенденциите през годините?

Определение за битови отпадъци

Съгласно Директива (ЕС) 2018/851 на Европейския парламент и на Съвета от 30 май 2018 година за изменение на Директива 2008/98/ЕО относно отпадъците битови отпадъци са: „а) смесени отпадъци или разделно събирани отпадъци от домакинства, включително хартия и картон, стъкло, метали, пластмаса, биологични отпадъци, дървесина, текстил, опаковки, отпадъци от електрическо и електронно оборудване, отпадъци от батерии и акумулатори, както и обемни отпадъци, включително дюшеци и мебели; б) смесени отпадъци или разделно събирани отпадъци от други източници, когато тези отпадъци са сходни по естество и състав с отпадъците от домакинства; Битовите отпадъци не включват отпадъците от производството, селското стопанство, горското стопанство, рибарството, септичните ями и канализационната система и от третирането на отпадъчните води, включително утайки от пречистване на отпадъчни води, излезли от употреба моторни превозни средства или отпадъци от строителство и разрушаване.“

Генерирани количества, третиране и основни източници

*Основни тенденции в образуването на битови отпадъци*

Количеството на генерираните отпадъци може да се разглежда като показател за това, колко ефективно е обществото, специално по отношение на използването на природните ресурси, и за избора на най-подходящи методи за третиране на отпадъците.

За периода 2008–2018 г. общото количество на образуваните битови отпадъци на територията на страната намалява с около 36%, а количеството на директно депонираните отпадъци – с около 75%.

Общото количеството на образуваните битови отпадъци на територията на община Разград следва тенденция за запазване в периода 2008-2018 г., регистрираното намаление на битовите отпадъци за този период е едва 1,75 %. Поради забавянето на изграждането на инсталациите за сепариране и компостиране към Регионалната система трайно се запазват и количествата на депонираните битови отпадъци и на директно депонираните битови отпадъци.

Годишни количества битови отпадъци за периода 2014-2020 г.

|  |  |
| --- | --- |
| **Година** | **Годишни количества отпадък с код**  **20 03 01, събран от системата за организи-**  **рано сметосъбиране и сметоизвозване** |
| **тона** |
| 2014 | 31 229,70 |
| 2015 | 32 778,38 |
| 2016 | 29 484,96 |
| 2017 | 29 314,98 |
| 2018 | 30 063,05 |
| 2019 | 30 467,51 |
| 2020 | 30 265,80 |

*Източник: Община Разград*

Данните за количествата на общо образуваните битови отпадъци за периода 2014-2018 г. по данни на община Разград са представени на следващата Фигура 1.

Количествата на общо образуваните битови отпадъци за периода 2014-2018 г. по данни на община Разград

*Източник: Собствени изчисления*

В периода на анализ образуваните в България количества битови отпадъци следват обща тенденция на намаление, която е прекъсната през 2014 и 2017 г. За територията на община Разград се забелязва подобна тенденция, намалението на количествата битови отпадъци прекъсва 2018 година.

Относителният дял на битовите отпадъци в общото количество образувани неопасни (вкл. минерални) отпадъци от икономически дейности в страната остава около 2-4% за периода на анализ.

Делът на битовите отпадъци в общото количество на образуваните отпадъци за периода 2008-2018 г. за територията на община Разград е представен на Фигура 2.

Дял на битовите отпадъци в общото количество на образуваните неопасни отпадъци за периода 2008-2019 г. на територията на община Разград

За територията на община Разград до 2015 година се наблюдава тенденция за намаляване на дела на БО в общото количество на образуваните неопасни отпадъци, а след тази година – период 2016-2018 – се наблюава тендеция за увеличението на показателя.

*Население и населени места с организирано събиране на битовите отпадъци*

За период от 20 години (1999-2018 г.) делът на населението, обхванато от системите за организирано сметосъбиране и транспортиране на битовите отпадъци, нараства от 77,6% през 1999 г. до 99.8% през 2018 г. Това нарастване се обяснява основно с факта, че са създадени и са започнали да функционират нови системи за организирано сметосъбиране и сметоизвозване в по-малките, изцяло селски общини, както и обхващане с услугата на нови населени места в голяма част от общините, които в началото на разглеждания период не са имали пълно покритие на населените места и населението. Данните на НСИ показват увеличаване на броя на обслужваните населени места от 1139 през 1999 г. на 4698 през 2018 г., като най-силно нарастване е отчетено в периода 2004-2010 г.

На територията на община Разград функционира система за организирано сметосъбиране и сметоизвозване на битовите отпадъци, която обхваща всички населени места в общината. От 2008 г. генерираните битови отпадъци от населените места в община Разград се транспортират до Регионално депо – Разград.

Дейностите по събиране и транспортиране на битови отпадъци и поддържане чистотата на териториите за обществено ползване на територията на община Разград се осъществяват от „Уейст Солюшънс България“ ЕООД – клон Разград въз основа 5-годишен договор, в сила от 25.10.2020 г. Договорът за възлагане на обществена поръчка е с предмет „Събиране и транспортиране на битови отпадъци, разполагане и поддръжка на съдове за битови отпадъци, лятно и зимно почистване на улици и други места за обществено ползване на територията на гр.Разград и населените места на община Разград“.

В предмета на обществената поръчка са обхванати териториите за обществено ползване в гр.Разград и селата Балкански, Благоево, Гецово, Дряновец, Дянково, Киченица, Липник, Мортагоново, Недоклан, Осенец, Островче, Побит камък, Пороище, Просторно, Радинград, Раковски, Стражец, Топчии, Ушинци, Черковна и Ясеновец в границите, установени в Общия градоустройствен план на гр.Разград и регулационните планове на посочените села, включващи всички жилищни и промишлени територии.

*Норма на натрупване на отпадъците*

Важен показател за управление на отпадъците е нормата на натрупване на отпадъците, представена като количеството на образуваните битови отпадъци за година на човек от населението. През десетгодишния период 2008-2018 г. по данни на НСИ образуваните битови отпадъци на човек от населението в България намаляват значително от 590 до 407 кг/жител/година.

Норма на натрупване на Община Разград за периода 2009 г. – 2020 г., кг/ж/г

|  |  |  |  |  |  |  |
| --- | --- | --- | --- | --- | --- | --- |
| **Година** | **2009 г.** | **2010 г.** | **2011 г.** | **2012 г.** | **2013 г.** | **2014 г.** |
| **количество БО, тон** | 30 598,77 | 20 946,89 | 25 596,91 | 30 533,93 | 30 452,807 | 31 229,70 |
| **население, брой**  **(по данни на НСИ)** | 54 720 | 53 918 | 51 095 | 49 982 | 49 424 | 48 925 |
| **норма на натрупване кг/жител/година** | 559,2 | 388,5 | 501 | 610,9 | 616,1 | 638,3 |
| **Година** | **2015 г.** | **2016 г.** | **2017 г.** | **2018 г.** | **2019 г.** | **2020 г.** |
| **количество БО, тон** | 32 778,38 | 29 484,96 | 29 314,98 | 30 063,05 | 30 467,51 | 30 265,80 |
| **население, брой**  **(по данни на НСИ)** | 48 183 | 47 590 | 46 944 | 46 495 | 45 936 | 45 624 |
| **норма на натрупване кг/жител/година** | 680,3 | 619,6 | 624,5 | 646,6 | 663,3 | 663,4 |

*Източник: Община Разград и НСИ (данни за население)*

За територията на община Разград се наблюдава намаление за периода 2008-2011 г. до 501 кг/ж/година, след което възниква тенденция на трайно увеличвение на нормата на натрупване, която към 2020 годин достига 663,4 кг/ж/година.

В сравнителен план община Разград е над средното ниво на образуване на битови отпадъци на жител на година за 2018 година, определено в НПУО 2021-2028 г. за общини с население 25000-50000 жители – 421 кг/жител/година.

Видно от горните данни е, че нормата на натрупване за населените места от Община Разград е по-висока от средната за населени места с аналогично население. Последното се обяснява с факта, че почти всички населени места от Община Разград (без общинския център) са от т.нар. райони тип В – еднофамилни къщи в селата с население до 3 000 души. Последните се характеризират както с голямо количество биоразградими отпадъци, така и с голямо количество селскостопански отпадъци (торови маси) – последните формирани при отглеждането на животни.

*Повторно използване, рециклиране, оползотворяване и обезвреждане на битовите отпадъци*

Въпреки че в България е констатирана положителна тенденция относно образуваните битови отпадъци на жител, страната ни все още е с много високи нива на депонираните битови отпадъци спрямо останалите страни-членки на ЕС.

В България количеството на депонирани отпадъци намалява с по-бързи темпове от средното за ЕС в периода 2008-2018 г., но в нашата страна се депонират почти два пъти повече битови отпадъци на жител от средноевропейското ниво.

Положителна е тенденцията обаче, че количеството на директно депонираните битови отпадъци за периода 1999-2018 г. намалява с близо 74%. Най-ниското ниво на показателя е достигнато през 2018 г., а най-високото – през 2009 г. Общото количество на депонираните битови отпадъци също намалява, като за периода 2009-2018 г. намалението е почти 50%.

Намаленията на количествата на общо депонираните и на директно депонираните битови отпадъци могат да се обяснят най-вече с въвеждането в експлоатация на нови инсталации за предварително третиране на битови отпадъци и сепариращи инсталации за смесени битови отпадъци.

За същия период на територията на община Рзград не се наблюдава намаление на количествата директно депонирани отпадъци.

Очаква се обаче рязко намаляване в близките години на количествата депонирани битови отпадъци, тъй като в регион Разград ще бъде изграденa инсталация за сепариране и инсталация за компостиране на битовите отпадъци. На 20.10.2021 година е издадено разрешение за строеж № РС-002 за строеж „Проектиране, строителство и авторски надзор на компостираща инсталация и на инсталация за предварително третиране на битовите отпадъци за общините от РСУО Разград“.

Намаляване количеството на депонираните битови отпадъци за сметка на оползотворените ще доведе до намаляване (отпадане необходимостта от заплащане – в случай на изпълнение на двете цели по чл.31 ЗУО) на отчисленията по чл.64 ЗУО.

Регионалната система за управление на отпадъците за регион Разград ще включва следните съоръжения:

Инсталации, включени в регионална система за управление на отпадъците за регион Разград и капацитет

|  |  |
| --- | --- |
| **Инсталация** | **Капацитет** |
| Клетки за неопасни отпадъци №№1 и 2 | 123,2 [t/24h]; 450 240 [t]\* |
| Инсталация за сепариране на битови отпадъци | * Общ капацитет – 40 000 т/г.\*\* * Дневен капацитет – 128 т/дневно;\*\* |
| Инсталация за оползотворяване на биоразградими отпадъци (Инсталация за компостиране) | * Общ капацитет – 3 000 т биоотпадъци/г.\*\*   Дневен капацитет – 12 т/дневно;\*\* |

*Източник: \*КР № 248-Н0/2008 г.; \*\*ДОВОС за „Интегрирана система от съоръжения за третиране на неопасни отпадъци от регион Разград “*

По-подробни данни за Инсталацията за сепариране на битови отпадъци и Инсталацията за компостиране за регион Разград са представени в Анализ на инфраструктурата на отпадъците.

Данни за битови отпадъци от Община Разград – оползотворени, рециклирани, депонирани към момента на изготвяне на Програмата

| Вид на отпадъците | Количество оползотворени / рециклирани,  тон | Съотносимост към общото количество събрани, % | Забележка |
| --- | --- | --- | --- |
| Разделно събрани и рециклирани отпадъци от хартия и картон, пластмаса, стъкло чрез системите за разделно събиране (2018 г.) | 71,300 | 100 | Данните са за 2018 година |
| Рециклируеми отпадъци от сепариращите инсталации от смесения битов отпадък | 0 | 0 | Ще се генерират след въвеждане в експлоатация на Инсталация за сепариране за регион Разград |
| Отпадъци, предадени за оползотворяване (извън предадените за рециклиране по предходните точки – например предадени за изгаряне с оползотворяване на енергията) | 0 | 0 | Няма данни |
| Разделно събрани и оползотворени битови биоотпадъци | 0 | 0 | Система за разделно събиране на битови биоотпадъци ще се изгради и започне да функционира след изграждане на Инсталация за компостиране |
| Депонирани биоразградими битови отпадъци | 0 | 100 | Цялото количество генерирани битови отпадъци, се подлага на обезвреждане (депониране в РД – Разград) |

Към момента на изготвяне на настоящата Програма за управление на отпадъците на Община Разград за периода 2017-2020 г. все още не са изградени основни съоръжения – част от Регионалната система за управление на отпадъците за регион Разград, а именно – Инсталация за сепариране (сортиране) на битови отпадъци и Инсталация за оползотворяване на биоразградими отпадъци (компостиране).

Всички битови отпадъци, генерирани на територията на населените места от регион Разград и в частност – от община Разград, се подлагат на обезвреждане посредством депониране в клетки за неопасни отпадъци, изградени на територията на Регионално депо – Разград.

*Източници на образуваните битови отпадъци*

Източници на образуваните битови отпадъци

| **В тона** | **2014 г.** | **2015 г.** | **2016 г.** | **2017 г.** | **2018 г.** | **2019 г.** | **2020 г.** |
| --- | --- | --- | --- | --- | --- | --- | --- |
| **Количества събрани смесени битови отпадъци** | **31229,70** | **32778,38** | **29484,96** | **29314,98** | **30063,05** | **30467,51** | **30265,80** |
| от домакинствата | **26655,21** | **25564,17** | **25285,11** | **28366,98** | **29145,28** | **29691,30** | **29298,09** |
| от предприятията и търговските обекти | **4574,49** | **7214,21** | **4199,85** | **948,00** | **917,77** | **776,21** | **967,71** |

*Източник: Община Разград и НСИ (данни за население)*

Представената в Таблица 5 от община Разград информация дава основание да се направи извод, че преобладаващата част от битовите отпадъци се генерира от домакинствата – между 85 и 96%, и между 4% и 20% – от търговски, административни, социални, фирмени и други подобни обекти. Вариацията на тези проценти е в зависимост от големината на населените места.

Морфологичен състав на битовите отпадъци

„Морфологичен анализ на състава и количеството на битовите отпадъци, образувани на територията на регионално сдружение за управление на отпадъците за регион Разград” е извършен през 2014 година. Изготвени са междинни отчети и окончателен доклад за морфологичния състав на битовите отпадъци от регион Разград.

В Таблица 6 са представени данни за морфологичния анализ на битовите отпадъци, постъпващи на територията на Регионално депо – Разград от община Разград.

Морфологичен състав на БО в Община Разград, 2014 г.

|  | **Общо за община Разград** | | **Според вида на населеното място** | |
| --- | --- | --- | --- | --- |
| **Морфологична фракция** | **Маса, кг средно за общината** | **Общо % съдържание** | **% съдържание**  **села** | **% съдържание**  **град Разград** |
| Хранителни | 1399,88496 | 6,46 | 6,28 | 6,59 |
| Хартия и картон | 1940,95149 | 8,96 | 8,4 | 9,35 |
| Пластмаса | 2023,28975 | 9,34 | 10,44 | 8,58 |
| Текстил | 585,705934 | 2,71 | 2,84 | 2,61 |
| Гума | 183,018522 | 0,85 | 0,78 | 0,89 |
| Кожа | 141,402216 | 0,65 | 0,96 | 0,44 |
| Градински и растителни | 5364,801 | 24,77 | 24,94 | 24,65 |
| Дървесни | 546,708458 | 2,52 | 2,53 | 2,52 |
| Стъкло | 624,80418 | 2,88 | 3,18 | 2,68 |
| Метали | 294,288642 | 1,36 | 1,53 | 1,24 |
| Инертни | 8554,74485 | 39,5 | 38,12 | 40,45 |
| **Общо** | **21659,6** | **100** | **100** | **100** |

*Източник: Община Разград*

Морфологичен състав на отпадък с код 20 03 01 Смесени битови отпадъци, генериран на територията на община Разград

Основната част от смесените битовите отпадъци, образувани на територията на община Разград, са инертните отпадъци. Делът на биоразградимите отпадъци е 33,75% (включващи хранителни, градински и растителни отпадъци, дърво).

Отпадъците от хартия и картон, пластмаса, стъкло и метал представляват 22,54% от общото количество генерирани смесени битови отпадъци в общия поток.

Основни изводи

* Общото количеството на образуваните битови отпадъци следва тенденция за запазване в периода 2008-2018 г., регистрираното намаление на битовите отпадъци за този период е едва 1,75 %. Поради забавянето на изграждането на инсталациите за сепариране и компостиране към Регионалната система трайно се запазват и количествата на депонираните битови отпадъци и на директно депонираните битови отпадъци.
* За територията на община Разград до 2015 година се наблюдава тенденция за намаляване на дела на БО в общото количество на образуваните неопасни отпадъци, а след тази година – период 2016-2018 – се наблюава тендеция за увеличението на показателя.
* За територията на община Разград се наблюдава намаление за периода 2008-2011 г. до 501 кг/ж/година, след което възниква тенденция на трайно увеличвение на нормата на натрупване, която към 2020 годин достига 663,4 кг/ж/година.
* В сравнителен план община Разград е над средното ниво на образуване на битови отпадъци на жител на година за 2018 година, определено в НПУО 2021-2028 г. за общини с население 25000-50000 жители – 421 кг/жител/година..
* Основен източник на битовите отпадъци са домакинствата – между 85 и 96%, и между 4% и 20% – от търговски, административни, социални, фирмени и други подобни обекти.
* Депонирането, като метод за обезвреждане на отпадъците, е с най-голям относителен дял в третирането на битовите отпадъци.
* очаква се тенденция на постоянен ръст на дела на рециклираните и оползотворявани битови отпадъци след въвеждането в експлоатация на инсталацията за предварително третиране и инсталацията за компостиране на битови отпадъци.
* Делът на населението, обхванато от системата за организирано сметосъбиране и транспортиране на битовите отпадъци за територията на община Разград е 100%.

**Производствени отпадъци**

Анализът се стреми да даде отговор на следните въпроси:

* Какви са количествата на образуваните производствени отпадъци на територията на община Разград?
* Кои са основните източници на производствени отпадъци на територията на община Разград?
* Какви са количествата на третираните по различни методи производствени отпадъци в страната за разглеждания период?
* Каква е ситуацията на територията на община Разград относно показателя производствени отпадъци на единица БВП?

*Определение за производствени отпадъци*

Производствени отпадъци са отпадъците, образувани в резултат на производствената дейност на физическите и юридическите лица (§1, т. 32 от Допълнителните разпоредби на ЗУО, Обн., ДВ, бр. 53 от 13.07.2012 г.).

На база наличната информация е извършен анализ на съществуващото състояние на производствените отпадъци на територията на община Разград в следната последователност:

* + Образувани производствени отпадъци: от дейността по икономически групи; по групи от Списъка на отпадъците.
  + Производствени отпадъци на единица БВП: производствени отпадъци на единица БВП; сравнение между България и други страни от ЕС.

Националният статистически институт и ИАОС са основните източници на информацията, свързана с управление на производствените отпадъци.

*Образувани производствени отпадъци*

Преобладаващи в общината са малките и средни предприятия. По-големите от тях ползват местни стопански субекти за доставчици на материали и суровини, както и за изпълнители на строителни, транспортни, комуникационни, счетоводни и др. услуги.

*Структуроопределящи фирми*

* Фармацевтична промишленост:

- “Балканфарма-Разград” АД – производство и продажба на генерични лекарства за хуманно и ветеринарно приложение.

- "БИОВЕТ” АД, КЛОН РАЗГРАД - производство на фуражни добавки, премикси, актични субстанции и готови лекарствени форми за животни. Произвежда ветеринарни продукти и субстанции за хуманната медицина.

* Хранително–вкусова промишленост:

- “АМИЛУМ БЪЛГАРИЯ” ЕАД - производство на нишестета, глюкозни сиропи, кристална и течна декстроза, високофруктозни царевични сиропи и малтодекстрини

- "МЛИН - 97” АД - производство на различни видове брашна, хляб, хлебни изделия, сладкарски изделия, хлебни деликатеси и солети

- “ПИЛКО” ЕООД - производство на пилешко месо

- „РОКА СО“ ООД – преработвател и търговец на зърнени култури, производител на брашна, трици и фураж.

- „ЛАЗАРОВ“ ООД – производител на хляб и тестени изделия.

- СД „МАРВАС-90-ФРЕНКЕВИ С-ИЕ“ е специализирано в производството на яйца и птици (стокови носачки).

* Машиностроене и металообработване:

- "ДРУЖБА" АД - производство на бутала, бутални болтове, бутални пръстени и др. за автомобили, трактори и други превозни средства, както и производство на тенекеджийски услуги, алуминиеви и медни изделия и др.

- “МАТ” ООД - производство на аварийни скоби за етернитови, пластмасови, чугунени и стоманени тръбопроводи

- „ОБИТЕХ“ ЕООД проектира, произвежда и монтира силозни стопанства, извършва продажба, производство и обслужване на силозно оборудване

- „ЙОТОВ“ ООД произвежда специални машини и оборудване за промишлеността

- „РЕМКО“ ООД проектира, конструира и произвежда машини и съоръжения от неръждаема стомана, нестандартно оборудване, орбитално заварени тръбопроводи и цялостни инсталации за фармацевтична и хранително-вкусовата промишленост, парфюмерия и козметика.

* Лека промишленост:

- “МИКРО – 67” АД - производство на детски играчки, спортни стоки, стоки за градината и за свободното време

- “РАЗГРАД ПОЛИГРАФ” ООД - производство на тетрадки и учебни пособия, печат на вестници, брошури, книги

- „АЛФА-ХИМ“ ЕООД – производвство, доставка и монтаж на алуминиеви и пластмасови конструкции;

- „МИЗИЯ ГЛАС“ ЕООД – обработка и производство на химически матирано стъкло;

„МЕЛИСА ТЕКСТИЛ“ ЕООД – производство на дамска конфекция;

- “ДОБРЕВ ПРЕС" ЕООД - печат, дизайн и опаковки на рекламни материали

- “МАГИ-КА“ ООД - производство на дамски облекла

* Селско стопанство:

Фирмите от групата „СЕМПЕ“ са сред водещите в община Разград с предмет на дейност земеделие, търговия на зърнени и маслодайни култури, препарати за растителна защита, семена и торове. Други аредантори са“Мираж-авто-комерс“ ООД, „Агротим“,, „Трио-Милк“ ООД и др.

Това се вижда и от представените данни за генерирани отпадъци в Таблица 7. Основно производствени отпадъци се образуват от:

- Отпадъци от селското стопанство, градинското растениевъдство, отглеждането на аквакултури, горското, ловното и рибното стопанство, производството и преработването на хранителни продукти;

- Отпадъци от топлинни процеси;

- Отпадъци от формоване, физична и механична повърхностна обработка на метали и пластмаси.

Генерирани производствени отпадъци на територията на община Разград за периода 2015-2020\* г. (съгласно данни, подадени към ИАОС)

| **Вид производствен отпадък/Година** | **2014** | **2015** | **2016** | **2017** | **2018** | **2019** |
| --- | --- | --- | --- | --- | --- | --- |
| Отпадъци от селското стопанство, градинското растениевъдство, отглеждането на аквакултури, горското, ловното и рибното стопанство, производството и преработването на хранителни продукти | | | | | | |
| 020104 | - | - | - | 0,05 | - | - |
| 020202 | 492,61 | - | 700,65 | - | - | - |
| 020203 | 10,164 | 10,303 | 6,794 | 4,474 | 11,208 | - |
| 020204 | - | - | - | 45,98 | 19,84 | 47,8 |
| 020304 | 1251,68 | 10 | 18,8 | 271,2 | 14,2 | 10 |
| 020305 | 33,64 | 462,14 | - | - | - | - |
| 020399 | - | - | - | - | 4 | - |
| 020502 | - | - | 0,005 | 4,975 | 0,425 | 0,055 |
| 020601 | 3,7 | 4,95 | 4,95 | 4,07 | 4,72 | 4,55 |
| 020701 | 19,3 | 9,6 | 7 | 10,3 | 10,9 | 4,6 |
| 020702 | 51 | - | - | 31 | 33 | 15 |
| Отпадъци от дървообработването и от производството на дървесни плоскости и мебели, целулоза, хартия и картон | | | | | | |
| 030105 | - | - | - | - | 0,68 | 1,44 |
| 030308 | 158,26 | 208,93 | 244,3 | 343,62 | - | 478,97 |
| Отпадъци от кожарската, кожухарската и текстилната промишленост | | | | | | |
| 040199 | 0,032 | 0,022 | 0,01 | - | - | - |
| 040222 | - | - | - | 0,002 | - | - |
| Отпадъци от органични химични процеси | | | | | |  |
| 070299 | - | 3,4 | - | - | - | - |
| Отпадъци от топлинни процеси | | | | | | |
| 100101 | - | - | 13,1 | 25,63 | 5,501 | 0,15 |
| 100199 | - | - | - | 0,03 | - | - |
| 100326 | 0,065 | - | - | - | - | - |
| 100903 | 1,45 | 2,67 | 4,57 | 2,35 | 6,32 | 6,903 |
| 100999 | 1,6 | 4,3 | 0,85 | 0,85 | 9,45 | 21,816 |
| 101003 | 69,24 | 60,596 | 43,914 | 33,978 | 36,708 | 36,782 |
| 101010 | 0,207 | 0,420 | 0,444 | 0,445 | 0,376 | 0,454 |
| 101099 | - | - | 2,714 | 7,8 | 7,686 | 7,329 |
| 101112 | 56,952 | 43,72 | 23,17 | 130,32 | 78,91 | 123,13 |
| 101213 | 18,4 | 21,7 | 23,8 | 24,1 | 26,6 | 21,4 |
| 101304 | 0,2 | 0,05 | 0,03 | 0,008 | 0,006 | - |
| 101306 | 0,006 | 0,002 |  | 0,004 | 0,003 | - |
| 101314 | 0,06 | 0,03 | 0,04 | 0,011 | 0,258 | 16,3 |
| Отпадъци от формоване, физична и механична повърхностна обработка на метали и пластмаси | | | | | | |
| 120101 | 178,436 | 336,454 | 562,787 | 454,978 | 297,099 | 337,221 |
| 120102 | 3,9 | 3,5 | - | 1,65 | 4,24 | 12,71 |
| 120103 | 85,274 | 118,889 | 120,839 | 120,886 | 135,933 | 98,579 |
| 120105 | 2,473 | 1,93 | 3,611 | 3,004 | 2,98 | 2,792 |
| 120113 | 13,51 | 0,651 | 0,55 | 0,001 | 6,094 | 4,61 |
| Отпадъци от опаковки; абсорбенти, кърпи за изтриване, филтърни материали и предпазни облекла, неупоменати другаде в списъка | | | | | | |
| 150101 | 260,359 | 233,545 | 252,873 | 214,818 | 276,413 | 275,123 |
| 150102 | 37,74 | 42,909 | 58,175 | 54,884 | 50,189 | 71,428 |
| 150103 | 104,32 | 348,320 | 112,432 | 74,528 | 26,4 | 55,476 |
| 150104 | 1,222 | 13,803 | 0,526 | 1,998 | 1,312 | 14,06 |
| 150105 | 22,703 | 20,73 | 16,239 | 18,265 | 13,986 | 17,071 |
| 150107 | 2,23 | 2,78 | 2,46 | 2,71 | 23,31 | 12,78 |
| 150203 | 2531,01 | 3935,96 | 3602,56 | 858,24 | - | 92,38 |
| Отпадъци, неупоменати на друго място в списъка | | | | | | |
| 160103 | 13,627 | 12,232 | 33,59 | 16,159 | 17,029 | 8,41 |
| 160117 | 308,691 | 264,383 | 211,924 | 264,547 | 365,482 | 201,475 |
| 160118 | 5,397 | 14,913 | 17,464 | 23,451 | 14,595 | 12,188 |
| 160119 | 5,036 | 5,725 | 7,143 | 385,458 | 8,055 | 0,141 |
| 160120 | 2,611 | 3,307 | 2,775 | 57,41 | 4,916 | 2,52 |
| 160122 | - | 0,6 | - | - | 3,683 | 3,5 |
| 160199 | - | - | 14,255 | - | 6,482 | 1,786 |
| 160214 | 9,91 | 23,577 | 17,633 | 9,82 | 17,05 | 39,07 |
| 160304 | - | - | - | - | - | 2 |
| 160604 | 0,012 | - | 0,025 | 0,005 | 0,006 | 0,004 |
| Отпадъци от хуманното или ветеринарното здравеопазване и/или свързана с тях изследователска дейност | | | | | | |
| 180102 | - | 0,454 | - | 0,368 | 0,32 | 0,2636 |
| Отпадъци от съоръжения за обработване на отпадъци, пречиствателни станции за отпадъчни води извън мястото им на образуване и от водното стопанство за подготовка на вода за питейни нужди и за промишлена употреба | | | | | | |
| 190102 | 2,83 | - | 0,355 | - | - | - |
| 190801 | 0,280 | 0,335 | 0,42 | 8,99 | 11,5 | 12 |
| 190802 | - | 1,33 | 1,58 | 9,095 | 30,1 | 15,5 |
| 190805 | 940 | 745,998 | - | - | - | 10,268 |
| 190809 | 0,053 | 0,071 | 0,062 | - | 0,041 | - |
| 190905 | 67,72 | 17,18 | 13,76 | 129,78 | - | - |
| 191001 | 139,53 | 19,068 | 455,52 | 496,881 | 309,575 | 4,726 |
| 191002 | - | - | - | 0,786 | 2,34 | 2,318 |
| 191004 | 0,472 | - | - | - | - | - |
| 191201 | - | - | - | - | 38,3 | 478,37 |
| 191202 | 870,438 | 1501,5 | 974,364 | 954,788 | 1082,88 | 904,091 |
| 191203 | 75,457 | 226,87 | 496,441 | 267,86 | 677,699 | 295,848 |
| Битови отпадъци (домакински отпадъци и сходни с тях отпадъци от търговски, промишлени и административни дейности), включително разделно събирани фракции | | | | | | |
| 200101 | 145,315 | 120,235 | 115,117 | 120,675 | 160,421 | 186,171 |
| 200102 | 62,18 | 49,52 | 63,13 | 5,36 | - | - |
| 200108 | - | - | 0,084 | 0,093 | 0,091 | 0,06 |
| 200110 | - | - | - | 17,8 | 6,2 | - |
| 200111 | - | - | - | 0,925 | 0,18 | 18 |
| 200125 | 0,018 | 0,007 | - | - | - | 4 |
| 200128 | 0,075 | 0,087 | - | - | - | - |
| 200134 | - | 0,027 | 0,005 | - | 0,071 | - |
| 200136 | 6,105 | 2,114 | 0,741 | 0,358 | 1,778 | - |
| 200140 | 9,58 | 7,979 | 14,05 | 13,865 | 11,825 | 10,13 |
| 200304 | 1 | 1 | - | 1 | 4 | - |

*Източник: ИАОС*

На територията на община Разград функционира и Инсталация за изгаряне на опасни и неопасни отпадъци и получаване на топлинна енергия с капацитет 6 т/час неопасни отпадъци и 72 т /ден опасни отпадъци. Инсталацията е с оператор „Грийнбърн“ ЕООД и се експлоатира на база комплексно разрешително № 532-Н0/2016 година.

През 2020 година в инсталацията са оползотворени неопасни отпадъци по вид и количество съгласно Таблица 8.

Оползотворени неопасни отпадъци на територията на община Разград за 2020 г. чрез изгаряне

| **Вид отпадък/Година** | **2020** |
| --- | --- |
| **020103** | 1302,32 |
| **020106** | 1,282 |
| **020502** | 0,040 |
| **030105** | 2,740 |
| **150203** | 21,100 |
| **191204** | 8,080 |
| **191210** | 8880,24 |

*Източник: ГДОС 2020 на „Грийнбърн“ ЕООД*

*Отпадъци на единица БВП*

През 2016 г. в България се отчита втората най-голяма стойност на количеството генерирани отпадъци на единица БВП (след Естония), която е повече от шест пъти по- голяма от средното за ЕС-27. В периода 2004-2016 г. се наблюдава положителна тенденция и нивата на изследвания индикатор намаляват.

Тенденциите по отношение на производствените отпадъци средно за България и за община Разград са сходни – до средата на разглеждания период стойностите на показателите намаляват както средно за ЕС, така и в България, като в България стойността на показателя намалява с по-бързи темпове. През последните анализирани години се отбелязва ръст в количествата производствени отпадъци, като той е по-отчетлив в България.

*Основни изводи*

Анализът на съществуващото положение на производствените отпадъци дава възможност да се изведат следните основни изводи:

* В периода 2014-2019 г. се наблюдава тенденция на намаляване на количеството на образуваните неопасни отпадъци на територията на община Разград с 44,8 %. (източник ИАОС).
* Най-голям дял за територията на общината към 2014 година са отпадъците, образувани от селското стопанство, градинското растениевъдство, отглеждането на аквакултури, горското, ловното и рибното стопанство, производството и преработването на хранителни продукти. За разглеждания период отпадъците само от този отрасъл са намалели с 95,6% към 2019 година.
* през 2019 година най-голям дял заемат вече отпадъците от формоване, физична и механична повърхностна обработка на метали и пластмаси, които увеличават количествата си спрямо 2014 година с 37,8%.
* По отношение на показателя образувани производствени и строителни отпадъци на жител, стойностите на показателя и тенденциите са по-благоприятни от средноевропейските показатели.

**Строителни отпадъци**

Анализът се стреми да даде отговор на следните въпроси:

* Какви са количествата на образуваните и оползотворени строителни отпадъци на територията на община Разград?
* Кои са основните източници на строителни отпадъци на територията на община Разград?
* Каква е ситуацията в община Разград относно показателя строителни отпадъци на глава от населението в сравнение със страната.

*Определение*

Съгласно ЗУО „строителни отпадъци“ са отпадъците от строителство и разрушаване, съответстващи на кодовете отпадъци, посочени в глава 17 от Индекс към Решение 2000/532/EО на Комисията от 3 май 2000 г. за замяна на Решение 94/3/ЕО за установяване на списък на отпадъците в съответствие с член 1, буква "а)" от Директива 75/442/ЕИО на Съвета относно отпадъците и Решение 94/904/ЕО на Съвета за установяване на списък на опасните отпадъци в съответствие с член 1, параграф 4 от Директива 91/689/ЕИО на Съвета относно опасните отпадъци и следващите му изменения.

*Национален стратегически план за управление на отпадъци от строителство и разрушаване на територията на Р България за периода 2011-2020 г.*

Основната стратегическа цел, която е поставена в Национален стратегически план за управление на отпадъци от строителство и разрушаване на територията на Р България за периода 2011-2020 г., е до 2020 г. в България да бъде изградена развита система за управление на отпадъците от строителство и разрушаване (ОСР), която да осигури не по-малко от 70% икономически целесъобразно рециклиране на отпадъците, образувани в резултат на строителните дейности. По този начин България ще отговори на изискванията, съгласно Рамковата Директива за отпадъците.

Други важни стратегически цели са предотвратяването и намаляването на количеството на образуваните ОСР, като по този начин се намалява необходимостта от изграждането на нови депа и други съоръжения за строителни отпадъци. Предвижда се въвеждане на практики за селективно разрушаване, както и събиране и съхраняване на ОСР на строителната площадка по начин, осигуряващ в максимална степен тяхното последващо икономически и технически целесъобразно рециклиране и оползотворяване. Подчертава се необходимостта от създаване на условия за разширяване на пазара на рециклираните строителни материали, увеличаване на инвестициите в сектора и прилагане на принципа „замърсителят плаща“ при интегрирано управление на отпадъците.

В Националния стратегически план за управление на отпадъци от строителство и разрушаване са определени конкретни цели за оползотворяване и рециклиране на строителните отпадъци по години. Процентите са изчислени на база на наличните данни и направени в плана прогнози за образуваните строителни отпадъци.

Разработеното и прието национално законодателство по управление на строителните отпадъци осигури солидна основа и се основа изцяло на Националния стратегически план за управление на отпадъци от строителство и разрушаване до 2020 г.

*Национални цели за оползотворяване и рециклиране на строителни отпадъци*

Съгласно ЗУО, който определя поетапно по години целите, за да се достигне крайната цел през 2020 г.:

- до 1 януари 2016 г. - най-малко 35 на сто от общото тегло на отпадъците

- до 1 януари 2018 г. - най-малко 55 на сто от общото тегло на отпадъците

- до 1 януари 2020 г. - най-малко 70 на сто от общото тегло на отпадъците.

Наредбата за управление на строителните отпадъци и за влагане на рециклирани строителни материали, в сила от ноември 2012 г., определя някои допълнителни изисквания за управлението на строителните отпадъци и за влагане на рециклирани строителни материали в строителството. Съгласно сроковете, определени в ЗУО, в тази наредба се регламентират конкретни цели за оползотворяване на определени видове строителни отпадъци и етапите за тяхното изпълнение, които са представени в Приложението към анализа.

За осигуряване постигането на целите за материално оползотворяване е въведен механизъм за отчитане на количествата на образуваните строителни отпадъци, а също така и на отделените и предадени за рециклиране отпадъци от етапа на проектиране на строително-монтажните работи до оползотворяването, повторната употреба, влагането на рециклирани строителни материали и депонирането на ОСР. По-подробно националните механизми и инструменти за постигане на количествените цели за рециклиране и оползотворяване са представени в анализа на прилаганите схемите за отпадъците.

*Образувани и оползотворени строителни отпадъци*

Генерирани строителни отпадъци на територията на община Разград за периода 2015-2020 г. (съгласно данни, подадени към ИАОС)

|  |  |  |  |  |  |  |  |
| --- | --- | --- | --- | --- | --- | --- | --- |
| **Вид строителен отпадък/Година** | **2014** | **2015** | **2016** | **2017** | **2018** | **2019** | **2020** |
| **170107** | 876,028 | 2870,04 | 816,8 | 1168,34 | 65,46 | 897,4 | Няма данни |
| **170203** | 0,290 | 1 | 1,2 | 0,54 | 0,08 | - | Няма данни |
| **170302** | 1,6 | - | - | - | - | - | Няма данни |
| **170401** | 0,146 | 0,303 | 0,561 | 1 | 11,344 | 3,414 | Няма данни |
| **170402** | 0,413 | 0,376 | 0,370 | - | 5,953 | 2,299 | Няма данни |
| **170405** | 18,009 | 209,899 | 140,785 | 287,879 | 317,235 | 19,253 | Няма данни |
| **170407** | - | - | - | - | - | 1,58 | Няма данни |
| **170411** | 0,521 | 0,502 | 30,583 | 28,535 | 8,862 | 27,836 | Няма данни |
| **170605\*** | - | - | 0,04 | 0,003 | 0,334 | - | Няма данни |
| **170504** | - | - | - | - | 18,15 | 0,65 | Няма данни |
| **170904** | 8,880 | 5,4 | 14 | 80,42 | 113,34 | 0,900 | Няма данни |

*Източник: ИАОС*

Генерирани строителни отпадъци на територията на община Разград за периода 2015-2020 г. (съгласно данни на община Разград)

| **В тона** | **2014 г.** | **2015 г.** | **2016 г.** | **2017 г.** | **2018 г.** | **2019 г.** | **2020 г.** |
| --- | --- | --- | --- | --- | --- | --- | --- |
| **Строителни отпадъци, в т.ч:** | 651,82 | 4584,38 | 1249,06 | 128,90 | 1213,32 | 196,80 | 193,56 |
| **Смесени отпадъци от строителство и събаряне** | 344,42 | 261,50 | 251,52 | 118,00 | 1213,32 | 196,80 | 129,46 |
| **Бетон, тухли, керемиди, плочки, порцеланови и керамични изделия** | 307,40 | 4279,40 | 997,54 | 10,90 | - | - | 64,08 |
| **Дървесен материал** | - | - | - | - | - | - | - |
| **Пластмаса** | - | - | - | - | - | - | - |
| **Други** | - | - | - | - | - | - | - |
| **Метали** | - | - | - | - | - | - | - |
| **Асфалтови смеси** | - | - | - | - | - | - | - |
| **Почва, камъни и изкопани земни маси;** | - | 31,56 | - | - | - | - | - |
| **Опасни строителни отпадъци** | - | 11,92 | - | - | - | - | 0,02 |
| **Други строителни отпадъци** | - | - | - | - | - | - | - |

*Източник: Община Разград*

Към момента на изготвяне на настоящата Програма на територията на община Разград няма изградени мощности за оползотворяване/рециклиране на строителни отпадъци – площадки за оползотворяване на строителни отпадъци, мобилни инсталации и др.

Действащото Регионално депо – Разград приема строителни отпадъци с цел обезвреждането им.

Количествата строителни отпадъци, постъпили за обезвреждане в РД-Разград за периода 2015-2020 година от територията на община Разград са представени в Таблица 9.

Съгласно изготвени технически проекти към планираната система от съоръжения за третиране на отпадъци е предвидено обособяване на площадка за третиране на строителни отпадъци.

Визията на община Разград включва разполагане на площадката на мобилна инсталация за третиране на строителни отпадъци с капацитет до 9 000 т/годишно и клетки за съхранение на получените фракции.

Най-близката инсталация за третиране на СО, която е въведена в експлоатация е инсталацията с оператор „Астон сервиз“ ООД, разположена в землището на гр. Русе. Инсталацията е отдалечена на около 60 км от общинския център – гр. Разград.

От влизане в сила на Наредбата за управление на строителните отпадъци и за влагане на рециклирани строителни материали, приета с ПМС №277 от 5.11.2012 г. в Община Разград постъпват за съгласуване Планове за управление на строителни отпадъци самостоятелно или като част от инвестиционни проекти.

Общинските експерти контролират изпълнението им и спазване на нормативните изисквания за постигане на поставени цели за рециклиране на различните видове строителни отпадъци.

Изводи:

* Налично е общо и специфично законодателство, а също така и стратегически план за управление на строителните отпадъци, като са поставен конкретни количествени цели за поетапно достигане до 2020 г. на подготовка за повторна употреба, рециклиране и оползотворяване.
* Строителните отпадъци са със сравнително малък относителен дял от образуваните отпадъци на територията на община Разград – едва 540,758 тона за 2018 година или 9,9% от общото количество отпадъци, за които са подадени годишни отчети (по данни на ИАОС).
* Налично е общо и специфично законодателство, а също така и стратегически план за управление на строителните отпадъци, като са поставен конкретни количествени цели за поетапно достигане до 2020 г. на подготовка за повторна употреба, рециклиране и оползотворяване;
* Преобладаващата част от строителните отпадъци имат висок потенциал за рециклиране и оползотворяване, има достъпни технологии за рециклиране, но няма достатъчен капацитет за рециклиране на строителни отпадъци;
* Все още не е изградена национална информационна система за образуваните, рециклираните, оползотворените и депонираните строителни отпадъци, поради което данните за отпадъците от строителство и разрушаване от наличните източници са непълни;
* В аспекта на европейските сравнения, България е с многократно по-ниски стойности на показателя СО/жител/г. от средното за ЕС-27. За разлика от средноевропейските тенденции на увеличаване на количествата строителни отпадъци през последните години, в България те значително намаляват.

Опасни отпадъци

Анализът се стреми да даде отговор на следните въпроси:

* Какви са количествата на образуваните опасни отпадъци на територията на община Разград?
* Какви са количествата на образуваните опасни отпадъци на територията на община Разград по отпадъци от дейността по икономически групи?
* Кои са основните източници на опасни отпадъци на територията на община Разград?
* Каква е ситуацията на територията на община Разград относно показателя опасни отпадъци на единица БВП?

На база наличната информация анализът за съществуващото състояние на опасните отпадъци в страната е осъществен в следната последователност:

* Образувани опасни отпадъци: oт дейността по икономически групи, по групи от Списъка на отпадъците.
* Опасни отпадъци на единица БВП.

*Определение*

„Опасни отпадъци“ са отпадъците, които притежават едно или повече опасни свойства, посочени в Приложение № 3 на ЗУО (§ 1, т. 12 от Допълнителните разпоредби на ЗУО, Обн., ДВ, бр. 53 от 13.07.2012 г.).

*Образувани опасни отпадъци*

Намаляването на количеството образувани опасни отпадъци следва да бъде насърчавано с оглед опазване на природните ресурси и минимизиране на отрицателните последици от образуването и управлението на опасните отпадъци върху човешкото здраве и околната среда.

Генерираните опасни отпадъци от бита - бои, батерии, лекарства и други се събират разделно от генераторите на отпадъците. Община Разград за изпълнение на задълженията, свързвани с управление на дейностите с опасни битови отпадъци, приема смесен подход на управление :

* Разделно събраните опасни отпадъци от бита чрез изграждане на Регионален център за опасни отпадъци на територията на общината;
* Мобилен пункт за събиране на опасни отпадъци от бита за територията на другите общини от регион Разград и съхранение на опасните отпадъци в Регионалния център.

Регионалния център за опасни отпадъци е разположен в имот 61710.505.570 по КК и КР на гр. Разград. Оператор на площката е Община Разград съгласно издадено разрешение за дейности с отпадъци № 10-ДО-747-00/20.11.2019 година.

Видовете опасни битови отпадъци, които се приемат в центъра са:

- Лаково-бояджийски материали и покрития – бои, лакове, разтворители, грундове, лепила, смоли, мастила. Кодове съгласно Наредба № 2 за класификация на отпадъците: 20 01 27\* и 20 01 13\*

- Домакински препарати и химикали – перални и почистващи препарати, киселини и основи, препарати за растителна защита и борба с вредителите, фотографски материали, спирачни течности, антифризни течности. Кодове съгласно Наредба № 2 за класификация на отпадъците: 20 01 29\*, 20 01 14\*, 20 01 15\*, 20 01 17\*, 20 01 19\*, 16 01 13\*, 16 01 14\*

- Фармацевтични продукти – лекарства с изтекъл срок на годност, продукти, свързани с грижи по домашни любимци. Кодове съгласно Наредба № 2 за класификация на отпадъците: 20 01 31\*

- Живак и живаксъдържащи отпадъци – живак, живачни термометри, живачни прекъсвачи, живачни ампули от бойлери и др. Кодове съгласно Наредба № 2 за класификация на отпадъците: 20 01 21\*

- Кърпи за изтриване и предпазни облекла, замърсени с опасни вещества – кърпи, парцали за избърсване, замърсени с опасни препарати, предпазни средства. Кодове съгласно Наредба № 2 за класификация на отпадъците: 15 02 02\*

- Замърсени дървесни материали. Кодове съгласно Наредба № 2 за класификация на отпадъците: 20 01 37\*

- Замърсени опаковки – празни опаковки от лаково-бояджийски материали и покрития, домакински препарати и химикали, обозначени със символи за опасност. Кодове съгласно Наредба № 2 за класификация на отпадъците: 15 01 10\*

- Негодни за употреба батерии и акумулатори – оловни акумулаторни батерии, Ni-Cd батерии, живаксъдържащи батерии, несортирани батерии и акумулатори, съдържащи предходните видове. Кодове съгласно Наредба № 2 за класификация на отпадъците: 20 01 33\*

- Излязло от употреба електрическо и електронно оборудване – телевизори, монитори, видео, телефони, принтери, факсове, касетофони, радио, фотоапарати, апарати за кръвно налягане, микровълнови печки и други домакински уреди и инструменти; оборудване, съдържащо хлорирани и флуорирани въглеводороди – климатици, фризери, хладилници, луминесцентни и флуоресцентни лампи, енергоспестяващи и други лампи, съдържащи живак. Кодове съгласно Наредба № 2 за класификация на отпадъците: 20 01 35\*, 20 01 23\*, 20 01 21\*

- Отработени масла. Кодове съгласно Наредба № 2 за класификация на отпадъците: 20 01 26\*.

Приемането на опасните битови отпадъци на територията на общинския център се извършва директно от гражданите на общината или чрез мобилен събирателен пункт (оборудвани превозни средства) по предварително обявен график в населените места в общината.

Генерирани опасни отпадъци на територията на община Разград за периода 2015-2020 г. (съгласно данни, подадени към ИАОС)

| **Вид отпадък/Година** | **2014** | **2015** | **2016** | **2017** | **2018** | **2019** |
| --- | --- | --- | --- | --- | --- | --- |
| Отпадъци от органични химични процеси | | | | | |  |
| **070510\*** | 450 | 4582,41 | 6623,66 | 5657,73 | 821,855 | 2338,43 |
| **070511\*** | - | - | 885,407 | - | 50,46 | - |
| **070601\*** | - | - | - | 108,02 | 64,02 | - |
| Отпадъци от производство, формулиране, доставяне и употреба (ПФДУ) на покрития (бои, лакове, стъкловидни емайли), лепила/адхезиви, уплътняващи материали и печатарски мастила | | | | | | |
| **080409\*** | - | - | 0,003 | 0,004 | 0,005 | - |
| Отпадъци от повърхностна химична обработка и нанасяне на покрития върху метали и други материали; от хидрометалургия на цветни метали | | | | | | |
| **110109\*** | 0,5 | - | 1,35 | 0,05 | 0,25 | - |
| **110198\*** | 0,05 | - | - | 0,008 | 0,05 | 0,075 |
| Отпадъци от формоване, физична и механична повърхностна обработка на метали и пластмаси | | | | | | |
| **120107\*** | - | 0,8 | - | 1,14 | 1,4 | 1 |
| Отпадъци от масла и отпадъци от течни горива | | | | | | |
| **130105\*** | - | 4,2 | 1,51 | 1,79 | 0,85 | 0,8 |
| **130110\*** | 0,384 | 1,04 | 0,18 | 0,46 | 0,2 | - |
| **130205\*** | 20,478 | 16,096 | 17,194 | 19,1 | 16,673 | 10,674 |
| **130206\*** | 25,14 | 19,23 | 6,66 | 12,32 | 16,865 | 4,8 |
| **130208\*** | 5,856 | 6,395 | 4,321 | 3,033 | 4,612 | 3,636 |
| **130307\*** | - | 0,2 | 1,1 | - | - | - |
| **130501\*** | 0,01 | - | - | - | - | - |
| **130502\*** | 0,33 | 0,51 | 0,65 | 0,52 | 0,62 | 0,21 |
| **130503\*** | 0,04 | 0,5 | 0,7 | 1,22 | - | - |
| Отпадъци от органични разтворители, хладилни агенти и изтласкващи газове (с изключение на 07 и 08 | | | | | | |
| **140601\*** | - | - | - | - | - | 0,045 |
| **140604\*** | 0,011 | 0,016 | 0,017 | 0,019 | 0,03 | 0,015 |
| Отпадъци от опаковки; абсорбенти, кърпи за изтриване, филтърни материали и предпазни облекла, неупоменати другаде в списъка | | | | | | |
| **150110\*** | 3,168 | 2,365 | 5,288 | 6,167 | 6,635 | 4,711 |
| **150202\*** | 5,41 | 5,807 | 5,209 | 1,907 | 3,732 | 8,66 |
| Отпадъци, неупоменати на друго място в списъка | | | | | | |
| **160107\*** | 1,308 | 1,654 | 1,158 | 0,398 | 1,165 | 0,593 |
| **160113\*** | 0,034 | 0,021 | 0,014 | - | 0,013 | 0,007 |
| **160114\*** | 0,53 | 0,529 | 0,51 | - | 0,505 | 0,502 |
| **160213\*** | 0,025 | 0,3 | - | - | - | - |
| **160303\*** | - | 0,189 | - | 0,855 | 0,2 | 0,892 |
| **160305\*** | 13,36 | 18,222 | 15,042 | 30,769 | 5,06 | 6,197 |
| **160601\*** | 9,615 | 10,481 | 9,599 | 3,907 | 7,298 | 9,028 |
| **160708\*** | - | - | - | 4,498 | 3,3 | 3,25 |
| Отпадъци от хуманното или ветеринарното здравеопазване и/или свързана с тях изследователска дейност | | | | | | |
| **180103\*** | 0,484 | 15,152 | 0,46 | 33,029 | 15,253 | 16,117 |
| Отпадъци от съоръжения за обработване на отпадъци, пречиствателни станции за отпадъчни води извън мястото им на образуване и от водното стопанство за подготовка на вода за питейни нужди и за промишлена употреба | | | | | | |
| **190110\*** | - | - | - | 7,28 | - | 95,9 |
| **190111\*** | - | - | - | 54,5 | - | 136,89 |
| **190113\*** | - | - | - | - | - | 26,98 |
| **190115\*** | - | - | - | 7,79 | - | - |
| **190811\*** | 100 | 163 | 406 | 305 | - | 700 |
| **190813\*** | - | - | - | - | - | 63,9 |
| Битови отпадъци (домакински отпадъци и сходни с тях отпадъци от търговски, промишлени и административни дейности), включително разделно събирани фракции | | | | | | |
| **200121\*** | 0,472 | 0,593 | 0,539 | 0,708 | 0,825 | 0,624 |
| **200123\*** | 1,46 | 1,383 | 0,23 | 0,187 | 0,45 | - |

*Източник: ИАОС*

Генерирани опасни отпадъци от бита на територията на община Разград за 2020 г. (съгласно данни от община Разград)

| **Вид отпадък/Година** | **2020** |
| --- | --- |
| Отпадъци от опаковки; абсорбенти, кърпи за изтриване, филтърни материали и предпазни облекла, неупоменати другаде в списъка | |
| **150110\*** | 0,00905 |
| Битови отпадъци (домакински отпадъци и сходни с тях отпадъци от търговски, промишлени и административни дейности), включително разделно събирани фракции | |
| **200113\*** | 0,001679 |
| **200114\*** | 0,000327 |
| **200119\*** | 0,02445 |
| **200121\*** | 0,02133 |
| **200123\*** | 0,123 |
| **200126\*** | 0,0022 |
| **200127\*** | 0,02426 |
| **200131\*** | 0,022035 |
| **200133\*** | 0,00798 |
| **200135\*** | 1,8206 |

*Източник: Община Разград*

На територията на община Разград функционира и Инсталация за изгаряне на опасни и неопасни отпадъци и получаване на топлинна енергия с капацитет 6 т/час неопасни отпадъци и 72 т /ден опасни отпадъци. Инсталацията е с оператор „Грийнбърн“ ЕООД и се експлоатира на база комплексно разрешително № 532-Н0/2016 година.

През 2020 година в инсталацията са оползотворени опасни отпадъци по вид и количество съгласно Таблица 13.

Оползотворени опасни отпадъци на територията на община Разград за 2020 г. чрез изгаряне

| **Вид отпадък/Година** | **2020** |
| --- | --- |
| **070510\*** | 4383,27 |
| **070511\*** | 1841,32 |
| **150202\*** | 57,200 |

*Източник: ГДОС 2020 на „Грийнбърн“ ЕООД*

*Опасни отпадъци на единица БВП*

Предотвратяването на опасните отпадъци е един от основните приоритети в политиката на ЕС в областта на управление на отпадъците. Целта е да се разграничи образуването на отпадъците от икономическия растеж в рамките на ЕС, тъй като нарастващото потребление на материали и ресурси продължава да образува големи количества отпадъци. Показателят опасни отпадъци на единица реален брутен вътрешен продукт, макар и с известни условности, характеризира зависимостта между образуваните отпадъци и икономическата активност през даден период.

През периода 2013-2018 г. показателят за опасни отпадъци на единица БВП в България намалява с близо 21%. В периода след 2013 г. се наблюдава известен ръст на БВП и намаляване на количеството на опасните отпадъци, като положителна тенденция е по-бързият спад на опасните отпадъци. Тенденцията в община Разград е идентична.

*Основни изводи*

* Генерираните опасни отпадъци от бита - бои, батерии, лекарства и други се събират разделно от генераторите на отпадъците. Община Разград е осигурила законосъобразно третиране на опасните отпадъци от бита.
* За периода 2008-2018 г. количествата на образуваните опасни отпадъци от територията на община Разград бележат незначителен спад.
* От образуваните опасни отпадъци за 2018 г., с най-голям дял (91,6 %) са образуваните опасни отпадъци от Отпадъци от органични химични процеси. Тези отпадъци се оползотворяват на територията на общината в Инсталация за изгаряне на опасни и неопасни отпадъци и получаване на топлинна енергия с оператор „Грийнбърн“ ЕООД.
* В България, в т.ч. и община Разград, през последните години има известен ръст на БВП, но намаляват опасните отпадъци.

**Специфични потоци отпадъци**

*Отпадъци от опаковки*

С уведомление от март 2016 година организацията по оползотворяване „ЕКОПАК България” АД заявява на кмета на община Разград неефективност на системата за разделно събиране на отпадъци от опаковки от територията на град Разград.

В изпълнение на изискванията на чл. 26 от Наредбата за опаковките и отпадъците от опаковки във връзка с изпълнение на задълженията по чл. 19, ал. 3, т. 7 от Закона за управление на отпадъците, кметът на община Разград е инициирал проучване на възможности за сключване на договор с друга организация за оползотворяване на отпадъци от опаковки.

През февруари 2017 година община Разград сключва договор с „Екобулпак“ АД като са определени 150 точки за разделно събиране на отпадъци от опаковки от територията на населените места в община Разград.

Системата за разделно събиране на отпадъци от опаковки на територията на община Разград се изпълнявана от ЕКОБУЛПАК БЪЛГАРИЯ АД. Към края на 2020 г. на територията на община Разград са разположени 145 броя жълти контейнери за разделно събиране на отпадъци от хартиени, пластмасови и метални опаковки от типа БОБЪР ЖЪЛТ с обем 1100 л и 145 броя контейнери за стъклени опаковки тип ИГЛУ ЗЕЛЕНО с обем 1400 л.

Жълтите контейнери се обслужват от ЕКОКОМЕРС ЕООД с кратност веднъж седмично града и два пъти месечно селата, а зелените - от ЕКОРИСАЙКЪП ООД веднъж на три месеца. Предварителното третиране на отпадъците се извършва от фирма ЕКОКОМЕРС ЕООД на специализирана сепарираща площадка в гр. Търговище.

Количеството на събраните отпадъци от опаковки чрез изградената от ЕКОБУЛПАК АД система и предадените за рециклиране материали, получени след сепарирането по видове са представени в Таблица 14.

Количества разделно събрани отпадъци от опаковки по видове, които са рециклирани

|  |  |  |  |
| --- | --- | --- | --- |
| **Количества разделно събрани отпадъци по видове** | **2018** | **2019** | **2020** |
| Хартия и картон | 26,140 | 28,060 | 22,500 |
| Пластмаса | 14,440 | 12,560 | 10,860 |
| Метал | 0,000 | 0,000 | 0,000 |
| Стъкло | 30,720 | 33,240 | 30,400 |

*Източник: Община Разград*

Постъпилите през 2020 г. отпадъци от опаковки са 304,520 тона, от тях рециклируеми:

- хартия: 22,500 тона;

- пластмаса: 10,860 тона;

- метал: 0,000 тона;

- стъкло: 30,400 тона.

Общо рециклируеми отпадъци от опаковки за 2020 година: 63,760 тона.На територията на община Разград е осигурено разделно събиране на:

* + отпадъци от опаковки (извън организираната система за разделно събиране от Екобулпак България АД);
  + ИУМПС;
  + ИУЕЕО;
  + НУБА;
  + оползотворими строителни отпадъци;
  + ОЧЦМ,

чрез сключване на договор с юридическо лице, притежаващо разрешение за дейности с отпадъци № 10-ДО-646-00/2013 година – „Метал Експрес“ ООД. Договор № 52/10.03.2021 година урежда приемането на разделно събрани отпадъци от домакинства, представени в Таблица 15, на площадка с местонахождение: гр. Разград, ул. „Перистър“ № 1.

Видове разделно събрани отпадъци от домакинства в обхата на договора с „Метал Експрес“ ООД

| **Код на отпадъка** | **Наименование на отпадъка** |
| --- | --- |
| 120105 | стърготини, стружки и изрезки от пластмаси |
| 120199 | отпадъци, неупоменати другаде |
| 150101 | хартиени и картонени опаковки |
| 150102 | пластмасови опаковки |
| 150103 | опаковки от дървесни материали |
| 150104 | метални опаковки |
| 150105 | композитни/многослойни опаковки |
| 150106 | смесени опаковки |
| 150107 | стъклени опаковки |
| 150109 | текстилни опаковки |
| 150110\* | опаковки, съдържащи остатъци от опасни вещества или замърсени с опасни вещества |
| 160104\* | излезли от употреба превозни средства |
| 160107\* | маслени филтри |
| 160111\* | спирачни накладки, съдържащи азбест |
| 160112 | спирачни накладки, различни от упоменатите в 16 01 11 |
| 160117 | черни метали |
| 160118 | цветни метали |
| 160119 | Пластмаси |
| 160120 | Стъкло |
| 160122 | компоненти, неупоменати другаде |
| 160213\* | излязло от употреба оборудване, съдържащо опасни компоненти (3), различно от упоменатото в кодове от 16 02 09 до 16 02 12 |
| 160214 | излязло от употреба оборудване, различно от упоменатото в кодове от 16 02 09 до 16 02 13 |
| 160215\* | опасни компоненти, отстранени от излязло от употреба оборудване |
| 160216 | компоненти, отстранени от излязло от употреба оборудване, различни от посочените в 16 02 15 |
| 160601\* | оловни акумулаторни батерии |
| 160602\* | Ni-Cd батерии |
| 160603\* | батерии, съдържащи живак |
| 160604 | алкални батерии (с изключение на 16 06 03) |
| 160605 | други батерии и акумулатори |
| 160801 | отработени катализатори, съдържащи злато, сребро, рений, родий, паладий, иридий или платина (с изключение на 16 08 07) |
| 170202 | Стъкло |
| 170203 | Пластмаса |
| 170401 | мед, бронз, месинг |
| 170402 | Алуминий |
| 170403 | Олово |
| 170404 | Цинк |
| 170405 | чугун и стомана |
| 170406 | Калай |
| 170407 | смеси от метали |
| 170411 | кабели, различни от упоменатите в 17 04 10 |
| 200101 | хартия и картон |
| 200123\* | излязло от употреба оборудване, съдържащо флуорохлоровъглероди |
| 200133\* | батерии и акумулатори, включени в 16 06 01, 16 06 02 или 16 06 03, както и несортирани батерии и акумулатори, съдържащи такива батерии |
| 200134 | батерии и акумулатори, различни от упоменатите в 20 01 33 |
| 200135\* | излязло от употреба електрическо и електронно оборудване, различно от упоменатото в 20 01 21 и 20 01 23, съдържащо опасни компоненти (3) |
| 200136 | излязло от употреба електрическо и електронно оборудване, различно от упоменатото в кодове 20 01 21, 20 01 23 и 20 01 35 |
| 200139 | Пластмаси |
| 200140 | Метали |

*Източник: Договор № 52/10.03.2021 година*

**Утайки от ПСОВ**

Утайките представляват органичен продукт, който се получава в резултат на пречистването на отпадъчни води след утаяването на остатъчните вещества. Те се генерират при отделянето на тези остатъчни продукти по време на различните етапи в процеса на пречистване на отпадъчните води. Утайките съдържат ценни за земеделието съставки (сред които органични вещества, азот, фосфор, калий, и, в по-малка степен, калций, сяра имагнезий), но също така те могат да съдържат и замърсители, които обикновено включват тежки метали, органични замърсители и патогенни организми. Качествата на утайките се определят от техния източник, от първоначалната концентрация на замърсители в пречистената вода, както и от техническите характеристики на извършените процеси, свързани с третирането на отпадъчни води и утайки.

На територията на община Разград функционира само една селищна пречиствателни станции – ГПСОВ – Разград с оператор „Водоснабдяване Дунав“ ЕООД – в пречиствателната станция постъпват битово-фекални и промишлени води.


Селищна пречиствателна станция за отпадъчни води е изградена и се експлоатира само в общинския център – гр. Разград. Тя е въведена в експлоатация през 1974 г., като след нея пречистените отпадъчни води заустват в река Бели Лом, водоприемник II-ра категория.

Съгласно данни от „Водоснабдяване Дунав“ ЕООД количеството образувани утайки от ГПСОВ – Разград за 2015 година са 579 тона. Те се третират предварително на изсушителни полета, част от ГПСОВ.

За образуваните от селищната пречиствателна станция утайки е наличен утвърден работен лист за класификация на отпадъка по отменената Наредба №3 за класификация на отпадъците. Поради факта, че в ГПСОВ освен битово-фекални отпадъчни води се приемат и промишлени такива, утайките са определени с опасен код.

Тъй като по условията на Наредбата за утайките, не се допуска оползотворяване на утайки, които представляват или съдържат опасни отпадъци, то те не са предмет на разглеждане в програмата.

Утайките от ПСОВ-Разград се изследват в акредетирана лаборатория. От направените през 2017г. изпитвания в акредитираната лаборатория е установено, че съдържанието на сухо и сухо органично вещество в утайките е следното:



Съгласно програмата за дейности по управление на отпадъците, образувани от дейността, утайките от ПСОВ-Разград се съхраняват на площадка за временно съхранение в ПСОВ-Разград. Част от утайките са предадени на „Мит и ко” ЕООД – гр.Пловдив по договор №ПО-42/30.06.2017г. Фирма „Мит и ко” ЕООД – гр.Пловдив, съгласно тяхно писмо № 138/11.07.2018г. използва предадените утайки за гориво или друг начин за получаване на енергия.

Други по-големи пречиствателни станции, експлоатирани на територията на общината са:

* ПСОВ „Биовет“ с оператор „Биовет“ – в пречиствателната станция постъпват битово-фекални води и промишлени води от инсталациите на дружеството;
* ПСОВ „Пилко“ с оператор „Пилко“ – в пречиствателната станция постъпват производствени, охлаждащи и битово-фекални води от кланичния комплекс, експлоатиран от дружеството.

Образуваните утайки от пречиствателната станция на „Биовет“ са класифицирани като опасен отпадък. Обезводнените утайки се съхраняват до въвеждане в експлоатация на проектирана от оператора инсталация за изгарянето им с цел получаване на енергия (оползотворяване).

Образуваните утайки от пречиствателната станция на „Пилко“ са с неопасен характер. Обезводняват се в налични съоръжения към ПСОВ. Предават се последващо обезвреждане на Регионално депо – Разград.

В съответствие с принципа „замърсителят плаща” управлението на утайките от ПСОВ е отговорност на притежателя на отпадъка, т.е. на операторите на съответните пречиствателни станции.

Управлението на утайките от ПСОВ следва да има за цел намаляване до минимум на общото количество утайки, които се транспортират за окончателно обезвреждане чрез депониране.

### **1.2. АНАЛИЗ И ОЦЕНКА НА ДЕЙСТВАЩОТО НАЦИОНАЛНО ЗАКОНОДАТЕЛСТВО ПО УПРАВЛЕНИЕ НА ОТПАДЪЦИТЕ И СТРАТЕГИЧЕСКИТЕ/ПРОГРАМНИТЕ ДОКУМЕНТИ В КОНТЕКСТА НА ПРАВАТА И ЗАДЪЛЖЕНИЯТА НА ОБЩИНИТЕ**

Анализът има за цел да отговори на следните въпроси:

* Приета ли е нормативна уредба на местно ниво в съответствие с чл. 22 от ЗУО, която да детайлизира правата и задълженията на общинската администрация, на гражданите и юридическите лица по отношение на управление на отпадъците и съдържа ли тя минималните изисквания на ЗУО?
* Има ли планирани/извършени промени в Наредбата по чл. 9 от Закона за местните данъци и такси, отразяващи изискванията за използването на основите за всяка от услугите по чл. 62 от Закона за местните данъци и такси и отчитайки разпоредбата, че количеството битови отпадъци е водеща основа за определяне на размера на таксата за битови отпадъци (чл. 67, ал. 4, ЗМДТ)?
* Кои други местни наредби имат отношение към управление на отпадъците? *Информационно осигуряване на анализа*

За осигуряване на необходимата информация за анализа са проучени местните нормативни документи, регламентиращи отговорностите на общината, свързани с управлението на отпадъците.

*Анализ на общинската нормативна рамка*

Основният програмен документ в областта на управлението на дейностите по отпадъците на местно ниво е Общинската програма за управление на отпадъците.

**Наредба по чл. 22 Закона за управление на отпадъците**

Съгласно чл. 22, ал.1 ЗУО общинският съвет приема наредба, с която определя условията и реда за изхвърлянето, събирането, включително разделното, транспортирането, претоварването, оползотворяването и обезвреждането на битови и строителни отпадъци, включително биоотпадъци, опасни битови отпадъци, масово разпространени отпадъци, на своя територия, разработена съгласно изискванията на ЗУО и подзаконовите нормативни актове по прилагането му, както и заплащането за предоставяне на съответните услуги по реда на Закона за местните данъци и такси.

С наредбата по чл.22 ЗУО се уреждат и изискванията към площадките за предаване на отпадъци от хартия и картон, пластмаси и стъкло, в т.ч. условията за регистрация на площадките, както и условията за предаване на отпадъци на площадките по чл. 19, ал. 3, т. 11 ЗУО (площадки за безвъзмездно предаване на разделно събрани отпадъци от домакинствата, в т.ч. едрогабаритни отпадъци, опасни отпадъци и др.).

Горепосочените законови изисквания са спазени с приемането на *Наредба №11 за организацията на дейностите по управление на отпадъците на територията на Община Разград* (приета с Решение № 593 по Протокол № 45 от 30.06.2014 г. на Общински съвет Разград, изм. с Решение № 795 от Протокол № 61 от 15.10.2019 г. на Общински съвет Разград, изм. и доп. с Решение № 291 по Протокол № 22 от 29.06.2021 г. на Общински съвет Разград).

С наредбата са регламентирани:

* правата, задълженията и отговорностите на физическите и юридическите лица и едноличните търговци – причинители и/или притежатели на отпадъци на територията на община Разград;
* организацията на дейностите по третиране на битовите  отпадъци, поддържане и опазване на чистотата в населените места;
* организацията на дейностите по третиране на строителни отпадъци;
* организацията на дейностите по третиране на неопасни производствени отпадъци;
* организацията на дейностите по третирането на масово разпространени отпадъци, в т.число:
  + излезли от употребамоторни превозни средства;
  + негодни за употреба батерии и акумулатори;
  + излезли от употреба гуми;
  + излязло от употреба електрическо и електронно оборудване;
  + отпадъци от черни и цветни метали;
  + отпадъци от опаковки;
* организацията на дейностите по третиране на други видове отпадъци – **биоотпадъци и едрогабаритни отпадъци;**
* контролът  по управлението на отпадъците.

**Наредба по чл. 9 от Закона за местните данъци и такси**

Общинският съвет н дадена община приема наредба за определянето и администрирането на местните такси и цени на услуги. На територията на Община Разград действа *Наредба №14 за определянето и администрирането на местните такси и цени на услуги на територията на Община Разград* (приета с Решение №544.1. по протокол №38 от 17.02. 2003 г., посл. изм. с Решение № 200 от Протокол № 16 от 29.12.2020 г. на Об.С Разград – отменено с Решение № 37 от 07.04.2021 г., постановено по Ад. дело № 15 по описа за 2021 г. на Административен съд Разград, в сила от 23.04.2021 г.; изм. с Решение № 202 от Протокол № 16 от 29.12.2020 г. на Об.С Разград - отменено с Решение № 37 от 07.04.2021 г., постановено по Ад. дело № 15 по описа за 2021 г. на Административен съд Разград, в сила от 23.04.2021 г., изм. и доп. с Решение № 312 от Протокол № 23 от 27.07.2021 г. на Об.С Разград, изм. и доп. с Решение № 371 по Протокол № 27 от 23.11.2021 г. на Об.С Разград).

В Раздел І Такса за битови отпадъциот Глава втора Местни такси на Наредба №14 от 29.11.2016 г. за определянето и администрирането на местните такси и цени на услуги на територията на община Разград Общински съвет – Рзград е регламентирал:

* Видът на услугите, за които се заплаща ТБО;
* От кого се заплаща таксата (кое е данъчно задълженото лице);
* Начинът на определяне на таксата (на база на количество отпадъци или въз основа, определена от общинския съвет);
* Условията, при които не се събира такса за услугата;
* Условията, при които лицата се освобождават от заплащане на такса за битови отпадъци.

Законът за местните данъци и такси предвижда размерът на таксата да се определя в левове според количеството на битовите отпадъци. По изключение, когато не може да се установи количеството на битовите отпадъци, размерът на таксата се определя в левове на ползвател или пропорционално върху основа, определена от общинския съвет, която не може да бъде данъчната оценка на недвижимите имоти, тяхната балансова стойност или пазарната им цена.

Общински съвет – Разград е определил, че:

* Размерът на таксата за предоставяне на услугите „Сметосъбиране и сметоизвозване“ и „Обезвреждане на битови отпадъци в депа или други съоръжения“ се определят в левове според количеството на отпадъците.

Когато не може да се установи количеството на битовите отпадъци, размерът на таксите се определя в промили, пропорционално върху основа, която за ползване на:

1. жилищни имоти на физически и юридически лица е данъчната оценка на имота;
2. нежилищни имоти на юридически лица и еднолични търговци е по-високата от данъчната оценка на имота или отчетната стойност на активите.
3. нежилищни имоти на физически лица е данъчната оценка на имота.

* Размерът на таксата за предоставяне на услугата „Чистота на териториите за обществено ползване“ се определя в промили, пропорционално върху основа, която за ползване на:

1. жилищни имоти на физически и юридически лица е данъчната оценка на имота;
2. нежилищни имоти на юридически лица и еднолични търговци е по-високата от данъчната оценка на имота или отчетната стойност на активите;
3. нежилищни имоти на физически лица е данъчната оценка на имота.

Не се събира такса за услугата „сметосъбиране и сметоизвозване”, когато услугата не се предоставя от общината, или ако имотът или обособен самостоятелен обект от него не се ползва през цялата година и е подадена декларация по образец от собственика или ползвателя до края на предходната година, а за новопридобити имоти декларацията се подава в 2-месечен срок от датата на придобиването.

*Основни изводи и препоръки*

* Националното законодателство, уреждащо обществените отношения, свързани с управление на отпадъците е хармонизирано с европейското законодателство, прието до 2017 г.
* Националната правна рамка е построена в цялост и като логична конструкция и архитектура, която може да бъде допълвана и променяна съобразно новото европейско законодателство. Приети са законодателни изменения и допълнения в ЗУО за въвеждане в националното законодателство на последните изменения в: Рамковата директива за отпадъците 2008/98/ЕС; Директивата 94/62/ЕС относно опаковките и отпадъците от опаковки; Директива 99/31/ЕС относно депата за отпадъци.
* Наредбите, касаещи опазване на околната среда и управление на отпадъците на територията на община Разград са актуализирани с Решения на ОбС-Разград през 2021 г.. Действащите нормативни актове на територията на община Разград са съобразени с последните промени в Закона за управление на отпадъците и ЗМДТ.
* Всички нормативни актове, приети от ОбС- Разград, са обществено достъпни чрез официалната интернет страница на община Разград.
* сключените договори за изпълнение на задълженията на кмета на общината по чл.19 от ЗУО са актуални.

### **1.3. АНАЛИЗ И ОЦЕНКА НА ПРИЛАГАНЕТО НА ЗАКОНОДАТЕЛСТВОТО ПО УПРАВЛЕНИЕ НА ОТПАДЪЦИТЕ НА МЕСТНО НИВО**

Анализът на приетото национално законодателството по управление на отпадъците в НПУО 2021-2018 г. показва, че са въведени всички европейски норми, приети на ниво ЕС до 2018 г. В законодателството са регламентирани специфични национални инструменти, които да подпомогнат процеса на прилагане на ключовите изисквания на европейското законодателство:

* + за съобразяване с йерархията на управление на отпадъците;
  + за третиране на отпадъците в съоръжения и инсталации, отговарящи на европейските технически изисквания за опазване на околната среда;
  + за постигане на целите за рециклиране, подготовка за повторна употреба и оползотворяване на определени потоци отпадъци;
  + за намаляване на вредното въздействие на отпадъците, особено опасните отпадъци, върху околната среда.

По-конкретно националните инструменти с най-ефективно въздействие за постигане на ключовите количествени цели и изисквания за екологосъобразно управление на отпадъците на местно ниво, регламентирани в ЗУО и подзаконовите нормативни актове, са:

* + отчисленията за депониране на битови и строителни отпадъци, които се заплащат за всеки тон депонирани отпадъци и натрупаните суми, от които общините могат да ползват за развитие на модерни системи за управление на общинските отпадъци;
  + отчисленията за закриване на депата за отпадъци, въведени с цел собствениците на съоръжения за депониране на отпадъци да акумулират средства за тяхното екологосъобразно третиране след запълването им, в т.ч. за битови отпадъци;
  + схемите за „разширена отговорност на производителя“, прилагани за шест специфични потока масово разпространени отпадъци, включително разрешителните издавани на организациите за оползотворяване на тези потоци отпадъци, програмите, които трябва да разработват и одитите за изпълнението им, както и разрешителните, които се издават за дейността им от МОСВ и контрола за спазване на условията в тях;
  + подпомагане финансирането на проекти на общините за съоръжения, инсталации и дейности за подобряване управлението на отпадъците от: държавния бюджет; националния екологичен фонд ПУДООС; националните (оперативни) програми, съфинансирани от ЕСИФ и държавния бюджет; Националния доверителен екофонд;
  + плановите и извънредните инспекции от общинските органи за спазване на изискванията на ЗУО и наредбите към него, съответно - на общинските наредби за отпадъците и глобите и санкциите, налагани от контролните органи при неспазване на законодателството.

В резултат на приетото законодателство в сектор „Отпадъци“ и на прилагането на национални инструменти ефективно въздействие за постигане на ключовите количествени цели и изисквания за екологосъобразно управление на отпадъците за десетгодишния период 2008-2019 г., се постигнаха добри резултати и значими успехи в разглежданата област и на местно ниво.

През 2009 г. е изграденo и въведенo в експлоатация Регионално депо за неопасни отпадъци за общините Разград, Лозница, Исперих, Самуил, Завет, Цар Калоян и Кубрат (наричано за краткост Регионално депо – Разград).

За Регионално депо – Разград е издадено Комплексно разрешително (КР) №248-Н0/2008 г. Собственик на депото и оператор на КР е Община Разград.

Условие 2 от КР №248-Н0/2008 разглежда инсталациите, които попадат в обхвата на Приложение №4 на Закона за опазване на околната среда (ЗООС), и тези, които са извън неговия обхват – респективно – извън условията на КР, а именно:

* Инсталация, която попада в обхвата на т. 5.4. от Приложение 4 на ЗООС:

1. Регионално депо за неопасни отпадъци за общините Разград, Лозница, Исперих, Завет, Кубрат, Самуил, Цар Калоян – гр. Разград, включващо:

Клетки за неопасни отпадъци:

• Клетка I

• Клетка II.

След заседание на Регионално сдружение за управление на отпадъците за регион Разград е взето решение за изграждане на трета клетка на Регионалното депо за неопасни отпадъци-Разград.

Разширението на Регионално депо-Разград се налага поради изчерпване на капацитета на втора клетка за депониране на отпадъците и необходимост от осигуряване на екологосъобразно обезвреждане на отпадъците от седемте общини, участващи в регионалното сдружение.

За разширението на РД-Разград са изготвени инвестиционни проекти, съгласно Закона за устройство на територията заедно с комплексен доклад. С разработената документация са запознати всички членове на РСУО-Разград, като през юни 2020 година е взето единодушно решение за внасяне на работните проекти за съгласуване от Областен експертен съвет в Областна администрация-Разград след приключване на процедурата по Глава Шеста на ЗООС.

С това решение е възложено на Кмета на Община Разград да изготви документацията за провеждане на обществена поръчка за строителство по Закона за обществените поръчки с предмет „Изграждане на трета клетка на обект „Регионалното депо за неопасни отпадъци за общините Разград, Лозница, Исперих, Завет, Кубрат, Самуил и Цар Калоян“.

Изграждането на трета клетка към РД-Разград ще се реализира в имот с идентификатор 61710.25.133 по плана на гр. Разград, общ. Разград, местност „Олян бурлук“. Имотът е общинска собственост и е с начин на трайно ползване „депо за битови отпадъци (сметище). “

С Решение № 976/2011 година на ОбС – гр. Разград е одобрен проект на ПУП-ПЗ на общински имоти №№61710.19.278 и имот с проектен № 61710.25.133, като част от имот 61710.25.132 по кадастралната карта на землището на град Разград и имот № 001070 в землището на с. Ясеновец, и парцеларни планове – ел.схема за присъединяване на обекта към електроразпределителната мрежа и ВиК схема за обект „Площадка за изграждане на интегрирана система от съоръжения за третиране на неопасни отпадъци от регион Разград“.

Разширението на регионалното депо се състои от изграждането на клетка 3 на площ от 52 дка. Общият нетен капацитет на новата клетка за депониране ще е 550 000 куб.м.

Новата клетка е решена като продължение на експлоатираното в момента Регионално депо за отпадъци (реализиран I етап) и обединява системите за отводняване, улавяне и отвеждане на филтрационни води и депониен газ.

Към Регионалната система за управление на отпадъците за регион Разград е предвидено изграждане на съоръжения за оползотворяване на битовите отпадъци за регион Разград – Инсталация за сепариране на битови отпадъци и Инсталация за оползотворяване на биоразградими отпадъци (компостиране). Към настоящия момент е издадено разрешение за строеж № РС-002/2021 г. за строеж „Проектиране, строителство и авторски надзор на компостираща инсталация и на инсталация за предварително третиране на битовите отпадъци за общините от РСУО Разград“.

Намаляване количеството на депонираните битови отпадъци за сметка на оползотворените ще доведе до намаляване (отпадане необходимостта от заплащане – в случай на изпълнение на двете цели по чл.31 ЗУО) на отчисленията по чл.64 ЗУО.

В резултат на въвеждането в експлоатация на двете инсталация се очакват значителни подобрения в йерархията на управление на битовите отпадъци:

* + Количествата на директно депонираните битови отпадъци за следващия програмен период ще намаляват;
  + Депонираните битови отпадъци на жител ще намаляват;
  + Положителна ще е и тенденцията относно образуваните битови отпадъци на жител във връзка с насочването на зелените отпадъци към компостиращата инсталация;
  + Относителния дял на рециклираните битови отпадъци ще нараства за следващия програмен период;

Необходимо е усилията в периода 2021-2028 г. да се насочат към:

* подобряване ефективността на системите за събиране на смесените битови отпадъци и въвеждането на системи за заплащане на такса за битови отпадъци на принципа на количеството изхвърлени отпадъци;
* въвеждане в експлоатация на инсталациите за предварително третиране на смесените битови отпадъци, компостиране и анаеробно разграждане; въвеждане и подобряване на моделите за разделно събиране на зелените отпадъци от обществени пространства (което е задължително, съгласно нормативната уредба и не може да се организира по схема за РОП);
* разделното събиране на строителните отпадъци от малки ремонтни дейности от домакинствата и осигуряване на инфраструктура за рециклирането им;
* разширение на РДНО-Разград чрез изграждане на клетка 3 към депото.

### **1.4. АНАЛИЗ НА ДЕЙНОСТТА НА РЕГИОНАЛНОТО СДРУЖЕНИЕ ЗА УПРАВЛЕНИЕ НА ОТПАДЪЦИТЕ**

Предмет на анализа е участието на общината в РСУО-Разград. Анализът отговаря на следните въпроси:

* Участва ли активно общината в работата на РСУО;
* Взети ли са важни за общината решения за управление на отпадъците от РСУО;
* Необходими ли са подобрения в работата и решенията на РСУО в интерес на общината.

*Информационно осигуряване на анализа*

За извършване на конкретния анализ са използвани следните информационни източници, в т.ч:


* Данните от анализите от НПУО 2021-2028 г.;
* Решения, одобрени от РСУО-Разград;

*Анализ на дейността на РСУО-* *Разград*

Община Разград е член на Регионално сдружение за управление на отпадъците в регион Разград, в което се включват **общините Разград, Лозница, Исперих, Самуил, Завет, Цар Калоян и Кубрат**.

Картата по-долу представя визуализация на географското положение на общините-участници в регионалното депо.

**Карта 1. *Общини-участници в РСУО – регион Разград*** [[1]](#footnote-2)



За последния програмен период 2014-2020 г. не са настъпвали промени в състава и ръководството на РСУО-Разград.

За периода 2016-2020 г. са проведени 7 общи събрания на РСУО-Разград. По-важни решения, които са гласувани и приети за разглеждания период, са:

* + През **2016** година:

- взето е решение за създаване на РСУО-Разград и избиране на председател на сдружението – кмета на община Разград;

- приети са Върешни правила за работа на РСУО-Разград;

- взето е решение за прекратяване на дейността на Сдружение с нестопанска цел „ЛУДОГОРИЕ ЕКО“.

* + През **2017** година:
  + взето е решение за кандидатстване по процедура № BG16M1OP002-2.002 “Комбинирана процедура за проектиране и изграждане на компостиращи инсталации и на инсталации за предварително третиране на битови отпадъци” по приоритетна ос 2 на ОП „Околна среда 2014-2020 г.“, като община Разград е определена за водеща община;
  + приема се изпълнението на целите по чл. 31, ал. 1 от ЗУО да е на регионален принцип;
  + През **2020** година:
  + актуализиран е състава на РСУО-Разград във връзка с проведените местни избори през 2019 година и няастъпилите промени в състава на кметовете на общини, членове на сдружението и е преизбран за председател на сдружението кметът на община Разград;
  + възложено е провеждане на процедура по ЗОП за избор на изпълнител за експлоатация на РДНО-Разград на кмета на община Разград;
  + взето е решение за изграждане на трета клетка на обект „Регионално депо за неопасни отпадъци на общините Разград, Лозница, Исперих, Завет, Кубрат, Самуил и Цар Калоян“ със строителна стойност на инвестиционния проект 6 654 817,49 лв. Финансирането е с отчисленията по реда на чл. 64, ал. 1 от ЗУО;

Община Разград е активен участник в дейността на РСУО-Разград, като председател на сдружението е кметът на община Разград.

*Основни изводи и препоръки*

* За последния програмен период 2014-2020 г. не са настъпвали промени в състава и ръководството на РСУО-Разград;
* В изпълнение на приетата ОПУО за периода 2014-2020 г. са взети решения и са стартирали процедури за осигуряване на необходимата техническа инфраструктура, свързана с намаляване на количествата депонирани отпадъци;
* За 2018 г. само част от общините (Кубрат, Лозница, Исперих, Завет, Самуил, Цар Калоян), членове на РСУО-Разград, са изпълнили задълженията си съгласно чл. 12, ал. 4 от Наредбата за разделно събиране на биоотпадъци и третиране на биоразградимите отпадъци.
* Община Разград е активен участник в дейността на РСУО.

### **1.5. АНАЛИЗ И ОЦЕНКА НА ИНСТИТУЦИОНАЛНИЯ КАПАЦИТЕТ, В Т.Ч. ПРИЛАГАНЕ НА КОНТРОЛНИТЕ ФУНКЦИИ СЪГЛАСНО НАЦИОНАЛНОТО ЗАКОНОДАТЕЛСТВО И МЕСТНИТЕ НОРМАТИВНИ АКТОВЕ**

Анализът дава отговор на следните основни въпроси:

* Изпълняват ли се в пълен обхват правомощията и отговорностите на кмета в сферата на управление на отпадъците съгласно нормативните актове; кои звена в административната структура на общината имат функции в областта на отпадъците и съответстват ли техните функции на правомощията на кмета на общината; ясно ли са разграничени функциите между отделните звена?
* Какво е състоянието на човешките ресурси, натоварени с функции за отпадъци, и на тяхната техническа и информационна обезпеченост?
* Кои са основните препоръки за оптимизиране на функциите и организационното структуриране на администрацията с цел подобряване на капацитета?

За осигуряване на необходимата информация за анализа са използвани следните методи:

* проучване на ведомствени и национални нормативни документи, регламентиращи правомощията и функциите за управлението на отпадъците;
* проучване на отчетни документи и статистически данни за дейностите по отпадъци и за персонала, ангажиран с функции за управление на отпадъците.

**Общински съвет**

Законодателният орган на местното самоуправление, който определя политиката на община Разград за развитието ѝ, в т.ч. и по проблемите на околната среда, е общинския съвет.

В *Правилника за организацията и дейността на Общински съвет са определени* основните дейности, функциите, правата, задълженията и отговорностите, органите за управление, организацията за тяхната работа и взаимодействието им с общинската администрация.

Съгласно чл. 25. (1) от този правилник „ Комисиите са работен орган на общинския съвет, изпълняващи инициативни, съвещателни и контролни функции. Комисиите на общинския съвет са постоянни и временни. “. По въпроси, свързани с околната среда, е създадена и функционира **Постоянна комисия по околна среда, селско, горско, водно и ловно стопанство.**

Общинският съвет приема общинската програма за околна среда, както и всички други програми, свързани с компонентите и факторите на околната среда и контролира изпълнението им (чл. 79, ал. 4 от ЗООС).

**Общинска администрация**

Общинската администрация е изпълнителен орган на местното самоуправление и се представлява от кмета на общината. Функциите на кмета на общината по отношение на околната среда са подробно разписани в чл. 15 от ЗООС.

Кметът на общината е компетентния орган, отговарящ за разработването, в т.ч. актуализирането на ПУО, като ежегодно внася в общинския съвет отчет за изпълнението на програмата, а при необходимост - и предложения за нейното допълване и актуализиране.

Отчетът се представя за информация и в РИОСВ – Русе. До настоящия момент община Разград стриктно спазва тези свои законови задължения.

От съществено значение за постоянното подобряване на социално-икономическата среда и устойчивото развитие в общината е ефикасното и ефективно управление на процесите и ресурсите, в т.ч. по околна среда.

Община Разград разполага с добре изградена административна структура и има нужния човешки ресурс и капацитет за изпълнение на своите отговорности. Структурата на Общината отговаря на функционалните направления, по които осъществява своята дейност.

Отдел „Опазване на околната среда” е на пряко подчинение на заместник-кмета по правно обслужване, управление на програми и проекти и инвестиционни дейности.

Отделът се ръководи от началник отдел и осъществява функции в следните области:

1. Осъществява контрол върху опазването и възстановяването на елементите на околната среда на територията на общината, чрез изготвяне стратегии, планове и програми за устойчиво развитие, подобряване, опазване и поддържане на околната среда;

2. Осъществяване дейности по изграждане и поддръжка на зелената система, съобразно действащите планове и упражнява редовен контрол по опазване на зелените площи в съответствие с действащата нормативна уредба. Организира съставянето и актуализирането на публичен регистър на озеленените площи, на дълготрайните декоративни дървета и на дърветата с историческо значение в общината;

3. Организира и контролира чистотата, поддържането, опазването и разширяването на селищните зелени системи в населените места и крайселищните територии, както и опазването на биологичното разнообразие и ландшафта;

4. Ръководи система за управление на отпадъците, осъществява дейностите по сметопочистване и сметоизвозване, в това число за екологосъобразното управление на отпадъците на територията на общината;

5. Осъществява дейности по опазване на биологичното разнообразие, като интегрира опазването на биологичното разнообразие и устойчивото управление на биологичните ресурси във всички общински и регионални планове, проекти, програми, политики и стратегии;

6. Отговаря за законосъобразно осъществяване на процедура за издаване на разрешителни по чл. 52, ал. 1, т. 3 от Закона за водите;

7. Организира почистването на речните легла в границите на урбанизираната територия на населените места;

8. Осигурява поддръжката и експлоатацията на язовири – публична общинска собственост, които се стопанисват от общината;

9. Отговаря за разработване на стратегическите карти за шум, както и план за действие за агломерациите и упражнява контрол за спазване изискванията на Закон за защита от шума в околната среда в тихите зони и урбанизираните територии;

10. Контролира дейностите, свързани с ограничаване на шумовите нива в околната среда;

11. Спира дейности в предоставени за ползване гори, земи и водни площи в защитени територии - общинска собственост, извършвани в нарушение на утвърдените планове за управление и устройствени и технически планове и проекти по реда на Закона за защитените територии;

12. Разработва и контролира заедно с другите органи и звена от общинската администрация планове за ликвидиране на последствията от аварийни и залпови замърсявания на територията на общината; организира управлението на отпадъци на територията на общината;

13. Участва по компетентност при осъществяване на контрол относно изграждането, поддържането и правилната експлоатация на пречиствателните станции за отпадъчни води;

14. Определя и оповестява публично лицата, отговорни за поддържането на чистотата на улиците, тротоарите и други места за обществено ползване на територията на населените места, и контролира изпълнението на техните задължения;

15. Разработва програми за опазване на околната среда, както и ежегодно внася в общинския съвет отчет за изпълнението на програмата за околна среда, а при необходимост - и предложения за нейното допълване и актуализиране;

16. Обявява инвестиционни предложения, за които е необходимо оповестяване и информиране на заинтересованите лица, съгласно действащото екологично законодателство;

17. Разработва и изпълнява общинска програма за управление на отпадъците и съгласува Плановете за управление на строителни отпадъци преди одобряването им от кмета на общината;

18. Отговаря за осигуряването на съдове за събиране на битовите отпадъци - контейнери, кофи и други; събирането на битовите отпадъци и транспортирането им до депата или други инсталации и съоръжения за оползотворяването и/или обезвреждането им; почистването на уличните платна, площадите, алеите, парковите и другите територии от населените места, предназначени за обществено ползване; избора на площадка, изграждане, експлоатация, закриване и мониторинг на депата за битови отпадъци или на други инсталации или съоръжения за оползотворяването и/или обезвреждане на битови отпадъци;

19. Организира събирането, оползотворяването и обезвреждането на строителни отпадъци от ремонтна дейност, образувани от домакинствата на територията на съответната община, както и разделното събиране на битови отпадъци на територията на общината най-малко за следните отпадъчни материали: хартия и картон, метали, пластмаси и стъкло;

20. Организира дейностите по разделно събиране на масово разпространени отпадъци и/или оказва съдействие на организациите за оползотворяване на масово разпространени отпадъци, в т.ч. определя местата за разполагане на необходимите елементи на системите за разделно събиране и местата за предаване на масово разпространени отпадъци;

21. Отговаря за изпълнението на решенията по чл. 26, ал. 1 Закон за управление на отпадъците на общото събрание на регионалните сдружения по чл. 24, ал. 1 от същия закон и съдейства за създаване на центрове за повторна употреба, поправка и подготовка за повторна употреба;

22. Организира разделно събиране на опасните битови отпадъци извън обхвата на наредбите по чл. 13, ал. 1 Закон за управление на отпадъците и предаването им за оползотворяване и/или обезвреждане;

23. Отговаря за разделното събиране и съхраняването на битови биоразградими отпадъци, в т.ч. определя местата за разполагане на необходимите елементи на системата за разделно събиране на отпадъците и предаването им за компостиране или анаеробно разграждане;

24. Отговаря за осигуряването на площадки за безвъзмездно предаване на разделно събрани отпадъци от домакинствата, в т.ч. едрогабаритни отпадъци, опасни отпадъци и други във всички населени места с население, по-голямо от 10 000 жители на територията на общината, и при необходимост в други населени места;

25. Осигурява информация на обществеността по чл.19, ал.3, т. 1 - 12, 14 и 15 от Закон за управление на отпадъците чрез интернет страницата на общината, както и по друг подходящ начин;

26. Поддържа регистър на площадките за предаване на отпадъци от пластмаси, стъкло, хартия и картон на територията на общината;

27. Организира и контролира дейностите, свързани с образуване, събиране, включително разделното, съхраняване, транспортиране, третиране на битови и строителни отпадъци;

28. Извършва дейностите по депониране на производствени и опасни отпадъци на общински и/или регионални депа;

29. Организира и контролира закриването, рекултивацията на терените и последващия мониторинг на депата за битови и строителни отпадъци на територията на общината;

30. Разработва и изпълнява общинска програма за опазване на околната среда, подготвя и внася в общинския съвет годишни отчети за изпълнението на програмата;

31. Участва по компетентност при осъществяване на контрол върху състоянието и експлоатацията на обектите с източници на емисии в атмосферния въздух върху работата на пречиствателните съоръжения и върху емисиите от отделните източници.

Дейността за събиране на опасни битови отпадъци се извършва от стопанско звено „Център за събиране и временно съхранение на опасни отпадъци от бита – Разград“.

Отдел „Опазване на околната среда” изпълнява и други задачи, възложени от кмета на общината в сферата на дейността и съобразно действащото законодателство.

Служителите, натоварени с проблемите на околната среда са представени в Таблица 16.

Служители, натоварени с проблемите на околната среда

|  | **2014 г.** | **2015 г.** | **2016 г.** | **2017 г.** | **2018 г.** | **2019 г.** | **2020 г.** |
| --- | --- | --- | --- | --- | --- | --- | --- |
| **Брой служители, които осъществяват контрол единствено по управление на отпадъците** | Служители на отдел „ООС“ при Община Разград – 7  Кметове и Кметски наместници на населени места - 21 | Служители на отдел „ООС“ при Община Разград – 7  Кметове и Кметски наместници на населени места - 21 | Служители на отдел „ООС“ при Община Разград – 7  Кметове и Кметски наместници на населени места - 21 | Служители на отдел „ООС“ при Община Разград – 7  Кметове и Кметски наместници на населени места - 21 | Служители на отдел „ООС“ при Община Разград – 7  Кметове и Кметски наместници на населени места - 21 | Служители на отдел „ООС“ при Община Разград – 7  Кметове и Кметски наместници на населени места - 21 | Служители на отдел „ООС“ при Община Разград – 7  Кметове и Кметски наместници на населени места - 21 |
| **Брой служители, които осъществяват контрол, както по управление на отпадъците, така и по изпълнение на други изисквания на закони и общински наредби** | Служители на отдел „ООС“ при Община Разград – 7  Кметове и Кметски наместници на населени места - 21 | Служители на отдел „ООС“ при Община Разград – 7  Кметове и Кметски наместници на населени места - 21 | Служители на отдел „ООС“ при Община Разград – 7  Кметове и Кметски наместници на населени места - 21 | Служители на отдел „ООС“ при Община Разград – 7  Кметове и Кметски наместници на населени места - 21 | Служители на отдел „ООС“ при Община Разград – 7  Кметове и Кметски наместници на населени места - 21 | Служители на отдел „ООС“ при Община Разград – 7  Кметове и Кметски наместници на населени места - 21 | Служители на отдел „ООС“ при Община Разград – 7  Кметове и Кметски наместници на населени места - 21 |
| **Брой обекти на територията на общината, които подлежат на контрол от страна на общината по Закона за управление на отпадъците** | РДНО – Разград – 1 и строителни обекти за годината, както и сметища по населените места - 21 | РДНО – Разград – 1 и строителни обекти за годината, както и сметища по населените места - 21 | РДНО – Разград – 1 и строителни обекти за годината, както и сметища по населените места - 21 | РДНО – Разград – 1 и строителни обекти за годината, както и сметища по населените места - 21 | РДНО – Разград – 1 и строителни обекти за годината, както и сметища по населените места - 21 | РДНО – Разград – 1 и строителни обекти за годината, както и сметища по населените места - 21 | РДНО – Разград – 1 и строителни обекти за годината, както и сметища по населените места - 21 |

Експертите притежават необходимия ценз и професионален опит, но броят им е недостатъчен за големите отговорности в общината по отношение на околната среда.

За придобиване на административен, технически и финансов опит на общинската администрация голям принос има и реализацията на редица проекти за периода 2014-2020 г., насочени към повишаване на квалификацията на общинска администрация.

Постоянното повишаване на капацитета на администрацията е гаранция не само за добро управление на проблемите, свързани с околната среда и човешкото здраве, но и за увеличаване на проектите, финансирани със средства на ЕС.

*Изводи и препоръки*

* Нормативните актове (законови и подзаконови) в областта на управлението на отпадъците (в т.ч. изготвяне на план-сметки за такса битови отпадъци; процеси за проектиране и изпълнение на СМР по изграждане на инсталации и съоръжения за третиране на отпадъци; управление на проекти, финансирани със средства от структурните фондове на ЕС и др.) са многобройни и изискващи специфични компетентности на служителите на всяка администрация;
* За подобряване капацитета на общинските служители е необходимо същите да участват в обучителни програми. Отчитайки големите предизвикателства пред местните власти относно целите за рециклиране на битовите отпадъци и за оползотворяване на биоразградимите отпадъци, са необходими целенасочени и практически обучения, особено по прилагане на *Наредба за разделно събиране на биоотпадъци и третиране на биоразградими отпадъци*, за която общините нямат практически опит;
* Кметът на Община Разград изпълнява в пълен обхват правомощията и отговорностите в сферата на управлението на отпадъците съгласно нормативните актове;
* Служителите на отдел „Опазване на околната среда“ имат делегирани с длъжностни характеристики функции в областта на отпадъците. Задълженията, вменени чрез длъжностните характеристики на служителите от отдела кореспондират с отговорностите/задълженията на кмета на общината по прилагане на законовите разпоредби;
* Квалификацията на всички служители на отдел „Опазване на околната среда“ отговаря на заеманата от тях длъжност;
* Техническият капацитет на Община Раград при изпълнението на нейните функции е на много добро ниво. Служителите на Община Разград са обезпечени с необходимото офис и техническо оборудване (компютри, принтери, скенери, телефони, автомобил) за изпълнение на ежедневната им дейност, в т.ч. контролните им функции;
* Създаден е капацитет и е натрупан значителен опит при подготовка и изпълнение на проекти с финансиране на структурните фондове на ЕС и др. източници, в т.ч. в областта на управлението на отпадъците;
* Необходимо е да бъдат проведени обучения на служителите, на които са възложени дейности по управление на отпадъците, в т.ч. изготвяне и отчитане на план-сметките в контекста на динамично променящото се законодателство;
* Предвид демографска криза в региона – намаляване и застаряване на населението и миграция на младите хора към големите областни центрове – да се предвидят стимули и мотивация за запазване на работното място на служителите в общинската администрация – обучения, възможност за кариерно развитие и адекватно заплащане;
* Да се подобри материално-техническа и информационна обезпеченост на служителите, които са пряко ангажирани с управлението на отпадъците, в т.ч. изготвянето и отчитането на план-сметките, служители, осъществяващи контролна дейност и др.

### **1.6. АНАЛИЗ И ИНФОРМАЦИЯ ЗА ЗАМЪРСЕНИ В МИНАЛОТО ПЛОЩАДКИ ЗА ОБЕЗВРЕЖДАНЕ НА ОТПАДЪЦИТЕ И ОСЪЩЕСТВЕНИ МЕРКИ ЗА ТЯХНОТО ВЪЗСТАНОВЯВАНЕ**

Анализът дава отговор на следните основни въпроси:

* Какво е съществуващото състояние по отношение на закриването, рекултивацията и последващия мониторинг на общинските депа за отпадъци с преустановена експлоатация на територията на общината;
* Необходими ли са допълнителни мерки за изпълнение на изискванията на националното законодателство относно депата за отпадъци с преустановена експлоатация на територията на общината;
* Какви са основните изводи и препоръки от анализа.

На територията на община Разград липсват замърсени в миналото площадки за обезвреждане на отпадъците, които не са рекултивирани и закрити.

След заседание на Регионално сдружение за управление на отпадъците за регион Разград е взето решение за изграждане на трета клетка на Регионалното депо за неопасни отпадъци-Разград.

Разширението на Регионално депо-Разград се налага поради изчерпване на капацитета на втора клетка за депониране на отпадъците и необходимост от осигуряване на екологосъобразно обезвреждане на отпадъците от седемте общини, участващи в регионалното сдружение.

За разширението на РД-Разград са изготвени инвестиционни проекти, съгласно Закона за устройство на територията заедно с комплексен доклад. С разработената документация са запознати всички членове на РСУО-Разград, като през юни 2020 година е взето единодушно решение за внасяне на работните проекти за съгласуване от Областен експертен съвет в Областна администрация-Разград след приключване на процедурата по Глава Шеста на ЗООС.

С това решение е възложено на Кмета на Община Разград да изготви документацията за провеждане на обществена поръчка за строителство по Закона за обществените поръчки с предмет „Изграждане на трета клетка на обект „Регионалното депо за неопасни отпадъци за общините Разград, Лозница, Исперих, Завет, Кубрат, Самуил и Цар Калоян“.

Дейностите, включени в инвестиционното предложение, са:

- Изграждане на клетка 3 от Регионално депо за отпадъци-Разград;

- Експлоатация на клетка 1 и доизграждане на газовата система;

- Закриване и рекултивация на клетка 1 ;

- Следексплоатационни грижи и мониторинг.

РДНО е разположено в местността „Олян Бурлук“, землище на гр. Разград – имот с идентификатор 61710.19.277 по КККР на гр. Разград с площ 109,5 дка. Изградена е прилежаща инфраструктура към депото.

Към края на 2019 година капацитетът на клетка 1 от РДНО е достигнат. Започнало е депониране на приеманите отпадъци в клетка 2.

За осигуряване нормална експлоатация на депото е изградена инфраструктура, включваща вход с бариери, елетронна автомобилна везна, обслужваща сграда,в т.ч. КПП, склад за дезинфекционни материали и склад за гориво-смазочни материали, гараж за технологични машини, площадка за измиване на автомобилни гуми, дезинфекционен трап, резервоар за ПП нужди, площадкови комуникации – водоснабдяване, канализация, електроснабдяване.

Към момента депонирането на отпадъци се извършва във втора клетка на депото. Предвижда се поетапна рекултивация на запълнените части на депото – 15,3 дка от клетка 1 и 13,6 дка от клетка 2, като останалите площи от втора клетка (от общо 19,1 дка) представляват открития откос на отпадъка с наклон 1:2, върху който ще се извърши временно запръстяване и ще се продължи депонирането до приключване на планираното разширение.

*Техническа рекултивация*

Вертикалната планировка на обекта е неразделна част от техническата рекултивация на депото. Изготвя се върху геодезична основа –Тахиметрична снимка в М 1:1000 и цифров модел на обекта в dwg-формат. Съгласно графичните приложения към проекта и в съответствие с Наредба №6 за гарантиране на носимоспособност, устойчивост и дълготрайност на конструкцията на депото, тялото на депото се оформя с откоси 1:2,5.

Тялото на депото се оформя с натрупването на отпадъци.

В конструкцията на рекултивиращите пластове не се предвижда включване на полиетиленово фолио.

Разположението на пластовете отдолу нагоре е както следва:

• изравнителен и газдренажен пласт от чакъл, d = 50 cм ;

• разделителен геотекстил с площно тегло 300 г/м2, минимална ширина на рулата 5,00 м, разстилане при застъпване от 0,5 м между отделните рула;

• почвен пласт d = 0,25 м ;

• бетонитова хидроизолация с площно тегло на бентонита мин.4500г/м2;

• почвен пласт d = 0,25 м ;

• дренаж за повърхностни води, изпълнен от дренажен геокомпозит;

• почвен пласт d = 80 cм;

• хумусен пласт 20 cm (за биологична рекултивация).

*Система за атмосферни води*

Системата за улавяне и отвеждане на атмосферни води от тялото на депото се състои от площен дренаж, периферен дренаж и канавки за условно чисти води. Площният дренаж се изпълнва с дренажен композит, състоящ се от структурен елемент и един или два геотекстила. Периферният дренаж се изгражда от дренажни полиетиленови тръби, двуслойни и оребрени, вътрешен диаметър 140 мм. Перфорацията на тръбите е по целия пръстен. Водите от периферния дренаж се отвеждат в канавките посредством изливни тръби, положени през 20 м перпендикулярно на периферния дренаж и канавката, минимум 0,2 м от ръба на канавката.

На база изготвеният хидроложки доклад и прилежащите площи са определени хидравличните параметри на канавките за атмосферни води.

*Биологична рекултивация*

С настоящия проект за рекултивация на депото се предвижда ползване на терените като зелена площ.

Крайната форма на проектното депо е изпъкнала, с наклони на откосите до 40 %. Разработката предвижда изграждане на рекултивиращ пласт с мощност от 1 м., от който минимум 0,20 м. от повърхностния слой са хумусни земни маси с минимално съдържание на хумус над 1%, а останалото от земни маси с подходящ физико-механичен състав за развитието на тревни видове с коренова система до 1 м. Общата площ на равнините участъци е 7,1 дка, на откосите е 21,8 дка.

Тъй като приетата насока на рекултивация е противоерозионна чрез затревяване, по проекта се предвиждат редица почвено-мелиоративни и агротехнически мероприятия като обработка, торене, осигуряване на подходящи и качествени семена, спазване сроковете и дълбочина на засяване и грижи за тревните площи. От изключително значение е почвоподготовката за успешното поникване на семената и развиване на тревната растителност. За тази цел са предвидени редица обработки, като фрезоване, подравняване засяване и валиране. Затревяването се извършва задължително с тревни смески, като целта е да се създаде близки до естествените растителни съобщества. Целта е да се осигури етажност и баланс между видовете, както и устойчивост на специфичните екологични условия.

*Лесозащитни пояси*

В зоната са включени терените източно и западно от клетката за депониране на отпадъци. В тях ще се извърши изграждане на лесозащитни пояси с цел предотвратяване на ерозионни процеси, ветрова защита и предотвратяване на разпиляване на отпадъци на територията на депото.

*Следексплоатационни грижи и мониторинг*

Отгледни грижи

Следексплоатационните грижи са свързани със създаването на оптимални условия за растеж на тревната растителност, създадена върху технически рекултивираните площи на клетка 3 от РДНО-Разград. Отгледните грижи в продължение на тригодишен период включват:

- дейности за поддържането на хранителния режим на създадения тревен масив 0 минерално торене. Дейностите за поддържане на хранителния режим предвиждат внасяне на амониева селитра през втората и третата години съответно по 10 кг/дка.

- Косене на тревната растителност – ще се извършва еднократно през първия вегетационен период; еднократно през втори и трети период, без изнасяне на откоса.

*Мониторинг*

Мероприятията по мониторинг се предвижда да започната по време на строителството и да продължат за период от 30 години след закриването на клетка 3. Провеждат се съгласно утвърдения план за собствен мониторинг за компонентите атмосферен въздух, повърхностни и подземни води, филтрационни води, слягане на тялото на депото, метеорологични данни.

На основата на анализираната информация в анализа могат да се направят следните основни изводи относно старите депа:

* На територията на община Разград липсват замърсени в миналото площадки за обезвреждане на отпадъците, които не са рекултивирани и закрити.;
* за закриването и рекултивацията на клетка 1 от РДНО-Разград са изготвени и одобрени проекти за закриване и рекултивация;
* закриването и рекултивацията на клетка 1 от РДНО-Разград се извършва със средства от събраните отчисления по чл. 64 от ЗУО;
* следексплоатационните грижи и мониторинг съгласно нормативните изисквания се извършват от избрания по ЗОП оператор на РДНО-Разград.

### **1.7. АНАЛИЗ И ОЦЕНКА НА ВЪВЕДЕНИТЕ СХЕМИ ЗА УПРАВЛЕНИЕ НА ОТПАДЪЦИТЕ НА ПРИНЦИПА НА „ОТГОВОРНОСТ НА ПРОИЗВОДИТЕЛЯ“ И „ЗАМЪРСИТЕЛЯТ ПЛАЩА“**

*Анализът има за цел да отговори на следните въпроси:*

* Прилага ли се принципа „Замърсителят плаща“, който е заложен в Договора за функционирането на Европейския съюз (чл. 191) и за кои отпадъчни потоци?
* Прилага ли се принципа „Разширена отговорност на производителя“?

*Източници на информационно обезпечаване на анализа*

* Правилници, наредби, решения, одобрени от общински съвет и заповеди на кмета на общината;
* Интернет страница на общината, на която е налична информация за задълженията по сключените договори за площадки за предаване на МРО и др.
* Договори за оползотворяване на МРО, с които общината има сключени договори за сътрудничество (опаковки, ИУЕЕО, ИУМПС, НУБА, ИУГ, отработени масла).

*Същност на принципите „Замърсителят плаща“ и „Разширена отговорност на производителя“*

Рамковата директива за отпадъците (Директива 2008/98/ЕО на Европейския парламент и на Съвета от 19 ноември 2008 г. относно отпадъците и за отмяна на определени директиви) (изменена с Директива (ЕС) 2018/851 на Европейския парламент и на Съвета от 30 май 2018 г. за изменение на Директива 2008/98/ЕО относно отпадъците), съответно ЗУО, оперират както с принципа „Замърсителят плаща“, така и с принципа за „Разширена отговорност на производителя“, които взаимно се допълват.

Принципът „Замърсителят плаща“ е заложен в Договора за функционирането на Европейския съюз (чл. 191). Този принцип във връзка с отпадъците изисква:

* причинителят и притежателят на отпадъци да ги управляват по начин, който гарантира висока степен на защита за околната среда и човешкото здраве;
* причинителите на отпадъци да поемат отговорност за отпадъците си;
* разходите за опазване на околната среда и човешко здраве, свързани с образуването и третирането на отпадъците, трябва да бъдат отчитани при определяне цената на продуктите и услугите;
* разходите за третиране и транспортиране на отпадъците са за сметка на причинителите и притежателите на отпадъците.

Принципът „Разширена отговорност на производителя“ (РОП) е екологичен принцип, който се прилага като съвкупност от мерки с цел намаляване на общото въздействие върху околната среда от даден продукт и въвежда задължения и отговорности за производителя на продукта по време на целия му жизнен цикъл за: ограничаване на съдържанието на опасни вещества, обратно приемане, повторна употреба, рециклиране, оползотворяване и обезвреждане на отпадъците, получени в резултат на употребата на продукта.

В съответствие с този принцип, производителите на продукти трябва да поемат отговорност, включително финансирането, за:

* предотвратяване и намаляване на отпадъци, образувани при производството на техните продукти;
* проектиране и разработване на продукти, които подлежат на многократна употреба, са технически издръжливи, не съдържат или имат ограничено съдържание на материали и вещества, представляващи риск за околната среда;
* развиване на пазари за повторната употреба и рециклиране на отпадъците, образувани след крайната употреба на пусканите на пазара продукти.

Организацията за икономическо сътрудничество и развитие определя разширената отговорност на производителя като подход за екологична политика, при който отговорността на производителя за продукта обхваща и етапа след потреблението от целия жизнен цикъл на продукта. Политиката за разширената отговорност на производителя се характеризира с:

(1) изместването на отговорността (физически и/или икономически, напълно или частично) във възходящ ред към производителя и извън общините;

(2) осигуряването на стимули на производителите, за да вземат предвид екологичните съображения при създаването на своите продукти. Докато други инструменти на политиката обикновено имат за цел изолирана точка от веригата, разширената отговорност на производителя се стреми да интегрира сигналите, свързани с екологичните характеристики на продуктите и производствените процеси в цялата продуктова верига.

*Схеми за управление на отпадъците*

Постъпилите през 2020 г. отпадъци от опаковки са 304,520 тона, от тях рециклируеми:

- хартия: 22,500 тона;

- пластмаса: 10,860 тона;

- метал: 0,000 тона;

- стъкло: 30,400 тона.

Общо рециклируеми отпадъци от опаковки за 2020 година: 63,760 тона. На територията на община Разград е осигурено разделно събиране на:

* отпадъци от опаковки (извън организираната система за разделно събиране от Екобулпак България АД);
* ИУМПС;
* ИУЕЕО;
* НУБА;
* оползотворими строителни отпадъци;
* ОЧЦМ,

чрез сключване на договор с юридическо лице, притежаващо разрешение за дейности с отпадъци № 10-ДО-646-00/2013 година – „Метал Експрес“ ООД. Договор № 52/10.03.2021 година урежда приемането на разделно събрани отпадъци от домакинства, представени в Таблица 15, на площадка с местонахождение: гр. Разград, ул. „Перистър“ № 1.

Информация за сключените договори и площадките за приемане на МРО е налична на официалната интернет страница на община Разград.

*Основни изводи и препоръки*

* В България, в т.ч. и на територията на община Разград се прилагат успешно няколко основни схеми за управление на отпадъците в съответствие с националното законодателство в т.ч.: отговорност на причинителя и притежателя за образуваните отпадъци при производството на стоки и услуги; разширена отговорност на производителя относно 6 групи масово разпространени отпадъци и схема за отговорност на домакинствата и на другите лица, които генерират подобни на битовите отпадъци.
* Схемата за отговорност на причинителя и притежателя за образуваните отпадъци при производството на стоки и услуги се прилага за производствени отпадъци, вкл. производствени опасни отпадъци, болнични отпадъци, ПСБ/ПСТ, утайки от ПСОВ, отпадъци от строителството и от разрушаване на сгради (с изключение на строителните отпадъци от ремонтни дейности на домакинствата и разрушаване на сгради в малки количества по критерии, определени в ЗУО).
* Схемата за отговорност на домакинствата и на другите лица, които генерират подобни на битовите отпадъци, се прилага за битовите отпадъци от домакинствата (с изключение на 6 групи МРО) и за отпадъци, подобни на битовите, които по своя характер и състав са сравними с отпадъците от домакинствата, но образувани от други източници. Задължени лица са домакинствата и лицата, които образуват битови отпадъци и подобни на битовите отпадъци. Задължените лица заплащат такса битови отпадъци, с приходите от която се финансира функционирането на схемата. Понастоящем размерът на таксата се определя като промил от данъчната оценка/отчетната стойност на имотите на гражданите, фирмите и институциите, което води до неспазване на принципа „замърсителят плаща“. През 2017 г. бе приет ЗИД на ЗМДТ, с който бяха въведени нови основи за определяне на такса за битови отпадъци. След няколко отлагания, към настоящия момент за стартова година на новия механизъм за определяне на такса битови отпадъци е приета 1.01.2022 г.

### **1.8. АНАЛИЗ НА ИНФРАСТРУКТУРАТА И ТЕХНИЧЕСКИТЕ ВЪЗМОЖНОСТИ ЗА ТРЕТИРАНЕ НА ОТПАДЪЦИТЕ**

Анализът на инфраструктурата по управление на отпадъците е ключов анализ. Той се стреми да отговори на следните въпроси:

* Какви са тенденциите и настоящата ситуация по отношение на осигуряване от общината на инфраструктура за отпадъци, чието управление е от компетенциите на местните власти?
* Осигурената, изградената и в процес на планиране, осигуряване и изграждане инфраструктура достатъчна ли е за третиране на отпадъците на територията на общината и за постигане на количествените цели за рециклиране и оползотворяване на отпадъците, поставени пред местните власти?
* Необходима ли е допълнителна инфраструктура за подобряване на услугите и постигане на целите за рециклиране и оползотворяване на отпадъците, в т.ч. по потоци отпадъци?
* Какви са основните изводи и препоръки за бъдещи действия?

Предмет на анализа е инфраструктурата за управление на битовите отпадъци и на утайките от ГПСОВ, тъй като управлението на тези потоци отпадъци са от компетенциите на Община Разград. В анализа е включена и инфраструктурата за третиране на отпадъци от строителство и разрушаване (ОСР), тъй като управлението макар и на малка част от този поток отпадъци – от ремонтна дейност на домакинствата - е също от компетенциите на общината, а от друга страна, общината като възложител на строителни дейности и на дейности по разрушаване на сгради е също генератор на ОСР.

***ИНСТАЛАЦИИ ЗА ТРЕТИРАНЕ НА БИТОВИ ОТПАДЪЦИ***

***Инсталации за предварително третиране/сепариране, сортиране и за други битови отпадъци***

На депата за отпадъци се приемат само отпадъци, които са подложени на предварително третиране (изискване на чл.38, ал.1 от *Наредба №6 от 27.08.2013 г. за условията и изискванията за изграждане и експлоатация на депа и на други съоръжения и инсталации за оползотворяване и обезвреждане на отпадъци*).

Към момента на изготвяне на настоящата програма е стартирана процедура по изграждане на Инсталация за сепариране на битови отпадъци – с влязъл в сила ПУП са определени застроителните параметри, изготвени са инвестиционни проекти за инсталацията, като е приключена и процедурата по реда на Глава Шеста на ЗООС, одобрени са инвестиционни проекти и е издадено разрешение за строеж № РС-002/20.10.2021 г.

Инсталацията за сепариране е предвидена като част от интегрирана система от съоръжения за третиране на неопасни отпадъци от регион Разград.

За реализация на проект “Интегрираната система от съоръжения за третиране на неопасни отпадъци на Регион Разград” се предвижда използването на имот № 61710.19.278 в землището на гр. Разград, община Разград, Област Разград.

Необходима площ за разполагане на инсталацията за сепариране е 2 000 кв.м.

В инсталацията ще постъпват смесените битови отпадъци от региона с цел намаляване на обема отпадъци, подлежащи на депониране. Очаква се намаляване на количествата битови отпадъци, постъпващи в клетките за депониране да намалеят с около 32% годишно спрямо общото количество битови отпадъци, постъпващи на площадката.

Към инсталацията за сепариране ще се обособят следните производствени и спомагателни участъци:

* входящ контрол на постъпващите отпадъци;
* производствен участък – инсталация за сепариране;
* производствен участък – инсталация за балиране на хартия, пластмаса, картон;
* складова зона – временно съхранение на сортираните и подлежащи на рециклиране материали; временно съхранение на опасните отпадъци, отделени от входящия поток смесени битови отпадъци;
* площадка за измиване и дезинфекция;
* гаражи за механизацията;
* административно-битова сграда за персонала, обслужващ депото.

Технологичният процес за сепариране се състои от следните операции:

***- входящ контрол на отпадъците- доставка и приемане, документация; насочване към халето за сепариране или клетките за депониране:***

Отпадъците се доставят на площадката със сметосъбиращите и сметоизвозващи машини, обслужващи регион Разград. Входно-изходната зона на площадката, на която е разположена инсталацията, се предвижда да е оборудвана с КПП с електронна автомобилна везна и площадка за измиване и дезинфекция.

Контролът за по приемане на отпадъците ще включва:

- идентификация на автомобила, доставящ отпадъците;

- претегляне на автомобила на вход и изход от площадката;

- визуален контрол от оператора.

След преминаване на контрола автомобилът се насочва към площадката за разтоварване на отпадъци – инсталация за сепариране, инсталация за компостиране, или клетка за депониране – в зависимост от състава на превозваните отпадъци.

***- разтоварване на отпадъците и визуален контрол:***

Разтоварването на отпадъците се извършва върху настилката на халето по указания на водача на челния товарач в рамките на площадката за разтоварване на отпадъци.

***- зареждане на сепариращата инсталация – транспортна лента 1:***

След разтоварване отпадъците се прехвърлят върху подземната част на зареждащата транспортна лента с помоща на челния товарач.

Доставените едрогабаритни отпадъци, неподходящи за третиране в инсталацията, се отстраняват в зависимост от вида на отпадъка.

***- отделяне на фракциите до 80 мм чрез пресяване:***

Във фракциите до 80 мм се съдържат предимно инертни материали и биоразградими отпадъци. Отделянето на тези отпадъци се извършва в пресевната част на инсталацията, като на входа й са предвидени ножове за разкъсване на торбичките.

Материалите, преминали през ситото, се изнасят с помощта на транспортни ленти в контейнер, и впоследствие към клетката за депониране.

***- ръчно сортиране:***

Фракциите с размери по-големи от 80 мм, задържани от ситото, преминават ръчно сортиране с цел отделяне на материалите, подлежащи на рециклиране. Сортирането се извършва на бавнодвижеща се транспортна лента, по която са разположени работните места на сортировачите. Предвидени са 12 работни пункта. Под пода на всяка двойка работни места се оформя клетка, в която посредством отвори на пода се пускат отделните материали. Клетките са разделени посредством прегради. Натрупаните по този начин материали се избутват с челен товарач към мястото за балирането им.

Върху лентата работят 12 служители , които сортират постъпващите фракции както следва:

- твърд картон и велпапе (РАР);

- хартия;

- полиетилен терафталат (РЕТ) – бял;

- полиетилен терафталат (РЕТ) – цветен;

- полипропилен и полиетилен, PVC и други;

- стъкло и немагнитни метали.

След ръчно сортиране фракциите по-големи от 80 мм, както и фракциите по-малки от 80 мм преминават през магнитни сепаратори.

***- отделяне на металите чрез магнитни сепаратори:***

Предвижда се монтиране на два магнитни сепаратора, разположени над изнасящата преминалите през ситото отпадъци лента (фракции по-малки от 80 мм) и над лентата за ръчно сортиране след сортировъчната инсталация (за фракции по-големи от 80 мм). Магнитните сепаратори ще са с постоянни магнити. За събиране на отделените метали ще се използват контейнери, разположени под сепараторите.

- отделяне на леки фракции чрез автоматизирано отвяване с цел оползотворяването им като гориво от отпадъци (RDF) извън площадката:

Неотделените при ръчното сортиране материали (хартия, пластмаса, картон, дърво, кожи) могат да бъдат оползотворени като гориво от отпадъци (RDF). Отделените материали са основно найлонови торбички, хартия и други пластмаси. Отделените леки фракции се балират с цел намаляване обема им.

Предвижда се монтиране на съоръжение за отвяване, в което леките фракции ще се разделят от общия обем отпадъци на база плътност и въздушно съпротивление. Съоръжението ще е затворено, а отработеният въздух ще се изпуска в атмосферата след филтриране.

***- балиране на сепарираните отпадъци, подлежащи на рециклиране и RDF:***

Балирането е предвидено като дейност към инсталацията за сепариране с цел намаляване обема на отпадъците, подлежащи на рециклиране. По този начин значително ще се намалят транспортните разходи за транспортиране на материалите до мястото за рециклиране. Предвижда се монтиране на конвенционална канална балираща преса. Преди подаване на пластмасовите бутилки за балиране се предвижда преминаването им през перфоратор за пробиване на бутилките.

Процесът на балиране ще бъде изцяло автоматизиран.

***- временно съхранение на балираните материали до предаването им за последващо третиране:***

Временно съхранение е предвидено за сортираните оползотворими материали, както и за отделените от потока битови отпадъци опасни такива.

Складовите площи ще са оразмерени за събиране на 400 куб.м. рециклируеми отпадъци, получени след балиране. Площ на предвиденото складово помещение – 360 кв.м., вид – навес.

За въхранение на опасните отпадъци е предвиден закрит склад, с плътна настилка. Предвидена е възможност за улавяне на възможни отпадни води от помещението посредством наклон на подовете на склада и подземен полиетиленов резервоар.

- извозване на отпадъците, подлежащи на депониране към клетките за депониране;


- извозване на отпадъците, подлежащи на депониране:

Предвижда се отпадъците да се извозват до клетката за депониране ежедневно. Ще се използват контейнери – 20 куб.м. На депониране от инсталацията подлежи фракцията с размери по-малки от 80 мм, както и остатъчната фракция след ръчно и механично сортиране.

***- спомагателни дейности:***

Като спомагателни дейности към инсталацията са почистването на съоръженията и площадката, както и доставката на необходимите материали за процеса.

Технологична блок схема на Инсталацията за сепариране



*Източник: ДОВОС*

Капацитет на инсталацията за сепариране – 40 000 т/год.;

Максимално дневно количество: 167 т/ден.

Предвидено е площадката за сепариране на отпадъци да се разположи в южната част на Регионално депо – Разград, непосредствено до входа на депото. Избраното местоположение на площта за разполагане на съоръженията за сепариране на отпадъците е съобразено с:

* възможност за входящ контрол на постъпващите отпадъци;
* необходимост от предварително третиране на постъпващите отпадъци с цел намаляване на обема и отделяне на рециклируемите материали от общия поток отпадъци;
* намаляване натовареността на вътрешните обслужващи депото пътища;
* ограничаване на риска от аварии чрез ограничаване достъпа на външни транспортни средства.

Изграждането на инсталацията се финансира със средства на ЕС и съфинансирана със средства от държавния бюджет на Р България по процедура № BG16M1OP002-2.002 “Комбинирана процедура за проектиране и изграждане на компостиращи инсталации и на инсталации за предварително третиране на битови отпадъци” по приоритетна ос 2 на ОП „Околна среда 2014-2020 г.“, като община Разград е определена за водеща община.

***Инсталации за биоразградими и биоотпадъци***

Текстовете на Наредба №6/27.08.2013 г. регламентират, че биоотпадъците от поддържане на обществени площи, паркове и градини следва се събират разделно. Биоотпадъците, както и отпадъците от зелените площи към търговски обекти, производствени, стопански и административни сгради се третират чрез компостиране или анаеробно разграждане, по начин, който осигурява висока степен на защита на околната среда.

*Съществуваща ситуация*

На територията на регион Разград няма изградена Инсталация за оползотворяване на биоразградими и биоотпадъци. Цялото количество битови отпадъци, генерирани на територията на населените места от Община Разград се обезврежда посредством депониране на територията на Регионално депо – Разград.

Към момента на изготвяне на настоящата програма е стартирана процедура по изграждане на Инсталация за компостиране на биоотпадъци – с влязъл в сила ПУП са определени застроителните параметри, изготвени са инвестиционни проекти за инсталацията, като е приключена и процедурата по реда на Глава Шеста на ЗООС, одобрени са инвестиционни проекти и е издадено разрешение за строеж № РС-002/20.10.2021 г.

Необходима площ за разполагане на инсталацията за компостиране в 10 000 кв.м.

В инсталацията за компостиране се предвижда се третират разделно събрани биоотпадъци.

В рамките на площадката се предвижда обособяване на няколко производствени и спомагателни участъка:

* приемна зона;
* складови помещения за съхранение на непреработената биоразградима маса;
* производствен участък – подготовка за компостиране – отделяне на примесни материали и шредиране;
* производствен участък – компостиране;
* складова зона – временно съхранение на компоста до доузряване;
* площадка за временно съхранение на готовия компост;
* навес за механизацията.

Технологичният процес на компостиране се състои от следните операции:

***- входящ контрол:***

Контролът на постъпващите количества разделно събрани биоотпадъци ще се осъществява в рамките на приемната зона на инсталацията.

***- разтоварване и визуална проверка:***

Разтоварването ще се извършва на площадка, оразмерена за върхово натоварване (1500 т) с площ около 2000 кв.м. На площадката ще се извършва визуален контрол на доставените отпадъци за компостиране с цел грубо отстраняване на примеси – стъкло, найлонови торбички, пластмаса, метали, камъни и др.

***временно съхранение на непреработената зелена маса:***

Временното съхранение на непреработена зелена маса се съкращава максимално с цел избягване възникването на анаеробни процеси.

***Шредиране, смесване и оформяне на редове:***

След отстраняване на примесите, подлежащите на компостиране материали, се раздробяват и хомогенизират в дробилка. С помощта на челен товарач обработените матерали ще се оформят в редове с разстояние между тях от 0.5÷4.5 м с цел осигуряване на възможност за преминаване на машината за обръщане на материала.

***Компостиране:***

През началните фази на компостиране – мезофилна и термофилна фаза – се предвижда обръщането на купувете да се извършва от 3-5 пъти седмично. По този начин ще се гарантира равномерното разпределение на образуваната топлина и влажност и равномерно аериране. Предвижда се използване на устройство за измерване на влагата и температурата в куповете с цел контрол на процеса и осигуряване на оптимални параметри на процеса.

При необходимост от повишаване на влагата с цел достигане на оптимални параметри за процеса се предвижда оросяване на куповете от резеровар за повърхностни води от площадката за компостиране и инсфилтрирали от компостните редове отпадъчни води.

***Пресяване на компостираните материали:***

След 12та седмица компостираният материал ще се пресява за отделяне на едри недораградени остатъци и примеси. Предвижда се пресяването да се извършва в барабанно сито, като недоразградените отпадъци ще се връщат в началото на процеса и ще се смесват с пресните материали, подлежащи на компостиране.

***Временно съхранение на готовия компост:***


Пресетият готов компост се предвижда да се складира в рамките на площадката до 6 месеца. С цел запазване качествата на готовия компост се предвижда покриването му с полупропускливи текстилни покрития.

Необходима площ за временното съхранение на готовия компост е около 528 кв.м.

***Спомагателни дейности:***

Като спомагателни дейности към площадката се предвиждат извозването на примесите до клетките за депониране, поддръжка на механизацията и почистване на площадката.

Технологична блок схема на Инсталацията за компостиране



Капацитет на инсталацията за компостиране – 3 000 т/год. компостируеми отпадъци (биоотпадъци).

Брой цикли: 4,3 цикъла/годишно.

Производителността на инсталацията за копостиране – 1200 т/год. компост.

Изграждането на инсталацията се финансира със средства на ЕС и съфинансирана със средства от държавния бюджет на Р България по процедура № BG16M1OP002-2.002 “Комбинирана процедура за проектиране и изграждане на компостиращи инсталации и на инсталации за предварително третиране на битови отпадъци” по приоритетна ос 2 на ОП „Околна среда 2014-2020 г.“, като община Разград е определена за водеща община.

***ПРЕТОВАРНИ СТАНЦИИ***

Към момента на територията на община Разград няма изградени претоварни станции. Изготвените ПИП са показали, че не е икономически целесъобразно да се изградят претоварни станции за общините от регион Разград.

***ДЕПА ЗА БИТОВИ ОТПАДЪЦИ***

Регионално депо за неопасни отпадъци за общините Разград, Лозница, Исперих, Самуил, Завет, Цар Калоян и Кубрат (наричано за краткост Регионално депо – Разград) е изградено върху площ от 109,5 дка общинска земя. Площадката на депото се намира в местността „Олян Бурлук”, североизточно от град Разград.

Първоначално, със Заповед № IХ - 99/22.03.1972 г. на МЗХП, са отредени за сметище 28 дка земеделски земи (мера) пета категория (по тогава действащата Наредба за пет-степенна категоризация на земеделските земи). Старото сметище заема освен отредените му 28 дка земя, още 12 дка площи, категоризирани от Регионална служба “Поземлена реформа“ като земи от седма категория, с бонитетен бал 21- 30, Акт №8/12.10.1998 г. Същата категория са категоризирани с Акт № 9/12.10.1998 г. и допълнителните 40 дка земи за разширението на депото, утвърдени с Решение № К33-5 от 28.07.1999 г. на МЗГАР. Предоставените за депо за отпадъци земи са от земеделския фонд и съгласно плана за земеразделяне са части от имоти №№000132 и 000161 от землището на гр. Разград (акт № 590/01.02.1999 год. и неразделна част от него скица № 100/07.01.1999 на имот с № 000161, акт № 697/23.11.1999 год. и скица № 2811/02.07.1999 год. на Поземлена комисия – гр. Разград).

По настоящем територията на старото депо, неотговарящо на нормативните изисквания, е рекултивирана съгласно изготвена проектна документация.

Регионалното съоръжение за обезвреждане на битовите отпадъци от регион Разград се е въведено е експлоатация през 2009 година с Решение за ползване № СТ-05-851 от 27.07.2009 г. издадено от Дирекция за национален строителен контрол гр. София.

За Регионално депо – Разград е издадено Комплексно разрешително (КР) №248-Н0/2008 г. Собственик на депото и оператор на КР е Община Разград.

Условие 2 от КР №248-Н0/2008 разглежда инсталациите, които попадат в обхвата на Приложение №4 на Закона за опазване на околната среда (ЗООС), и тези, които са извън неговия обхват – респективно – извън условията на КР, а именно:

* Инсталация, която попада в обхвата на т. 5.4. от Приложение 4 на ЗООС:

1. Регионално депо за неопасни отпадъци за общините Разград, Лозница, Исперих, Завет, Кубрат, Самуил, Цар Калоян – гр. Разград, включващо:

Клетки за неопасни отпадъци:

* + Клетка I
* Клетка II.

**Капацитет на Регионално депо – Разград**

В Таблица 17 по-долу е представен капацитетът на Регионално депо – Разград, изразен като количество отпадъци, разрешено за обезвреждане в клетките за неопасни – за денонощие и за година.

Капацитет на Регионално депо – Разград съгласно КР №248-Н0/2008

|  |  |  |  |
| --- | --- | --- | --- |
| **Инсталации, които попадат в обхвата на Приложение 4 на ЗООС** | **Капацитет преди реализация на планираната промяна**  **(t/24)** | **Капацитет преди реализация на планираната промяна**  **(t)** | **Остатъчен капацитет към 01.01.2019 година**  **(t)** |
| Регионално депо за неопасни отпадъци „Разград“, включващо:   * Клетка 1; * Клетка 2; | 123.2 | 450 240  197 847  252 393 | 54 019  -40 445 (по проект)\*  - 39 966 (по проект)\* |

*Източник: КР №248-Н0/2008*

\*През 2019 година Община Разград възлага на проектански екип да изчисли остатъчния капацитет на депото на база извършено геодезическо заснемане през месец ноември 2018 година на клетка 1 и клетка 2. Въз основа на изготвената изчислителна документация към проекта на обекта са получени следните резултати:

- нетен обем на клетка 1 и 2 – 438 640 куб.м.;

- депониран обем до месец ноември 2018 г. – 300 180 куб.м.;

- остатъчен обем след м. Ноември 2018 г. – 136 922 куб.м.

През месец декември 2018 година са приети за обезвреждане 2 809,67 тона или 2 776,35 куб.м. отпадъци.

На база направените изчисление към 01.01.2019 г. остатъчния капацитет на РДНО-Разград е 135 755,39 тона.

След заседание на Регионално сдружение за управление на отпадъците за регион Разград е взето решение за изграждане на трета клетка на Регионалното депо за неопасни отпадъци-Разград.

Разширението на Регионално депо-Разград се налага поради изчерпване на капацитета на втора клетка за депониране на отпадъците и необходимост от осигуряване на екологосъобразно обезвреждане на отпадъците от седемте общини, участващи в регионалното сдружение.

За разширението на РД-Разград са изготвени инвестиционни проекти, съгласно Закона за устройство на територията заедно с комплексен доклад. С разработената документация са запознати всички членове на РСУО-Разград, като през юни 2020 година е взето единодушно решение за внасяне на работните проекти за съгласуване от Областен експертен съвет в Областна администрация-Разград след приключване на процедурата по Глава Шеста на ЗООС.

С това решение е възложено на Кмета на Община Разград да изготви документацията за провеждане на обществена поръчка за строителство по Закона за обществените поръчки с предмет „Изграждане на трета клетка на обект „Регионалното депо за неопасни отпадъци за общините Разград, Лозница, Исперих, Завет, Кубрат, Самуил и Цар Калоян“.

Изграждането на трета клетка към РД-Разград ще се реализира в имот с идентификатор 61710.25.133 по плана на гр. Разград, общ. Разград, местност „Олян бурлук“. Имотът е общинска собственост и е с начин на трайно ползване „депо за битови отпадъци (сметище). “

С Решение № 976/2011 година на ОбС – гр. Разград е одобрен проект на ПУП-ПЗ на общински имоти №№61710.19.278 и имот с проектен № 61710.25.133, като част от имот 61710.25.132 по кадастралната карта на землището на град Разград и имот № 001070 в землището на с. Ясеновец, и парцеларни планове – ел.схема за присъединяване на обекта към електроразпределителната мрежа и ВиК схема за обект „Площадка за изграждане на интегрирана система от съоръжения за третиране на неопасни отпадъци от регион Разград“.

Разширението на регионалното депо се състои от изграждането на клетка 3 на площ от 52 дка. Общият нетен капацитет на новата клетка за депониране ще е 550 000 куб.м.

Новата клетка е решена като продължение на експлоатираното в момента Регионално депо за отпадъци (реализиран I етап) и обединява системите за отводняване, улавяне и отвеждане на филтрационни води и депониен газ.

Дейностите, включени в инвестиционното предложение, са:

- Изграждане на клетка 3 от Регионално депо за отпадъци-Разград;

- Експлоатация на клетка 1 и доизграждане на газовата система;

- Закриване и рекултивация на клетка 1 ;

- Следексплоатационни грижи и мониторинг.

**След реализация на планираното разширение капацитетът на РДНО-Разград ще бъде:**

|  |  |  |
| --- | --- | --- |
| **Инсталации, които попадат в обхвата на Приложение 4 на ЗООС** | **Капацитет след реализация на планираната промяна**  **(t/24)** | **Капацитет след реализация на планираната промяна**  **(t)** |
| Регионално депо за неопасни отпадъци „Разград“, включващо:   * Клетка 1 (изчерпан капацитет); * Клетка 2 (действаща); * **Клетка 3 (планирана промяна).** | 123.2 | 1006841  197 847  252 393  **556 601\*** |

\*Капацитетът на клетка 3 е изчислен при обемно тегло на отпадъците 1,012 т/куб.м. и обем на клетка 3 – 550 000 куб.м.

**Стопанисване и експлоатация на Регионално депо – Разград**

Община Разград е възложила, въз основа на договор за изпълнение на обществена поръчка от 31.07.2020, г. за експлоатацията на обект: “Регионално депо за неопасни отпадъци за общините Разград, Лозница, Завет, Кубрат, Исперих, Самуил и Цар Калоян” на “ЕФ СИ СИ БЪЛГАРИЯ” ЕООД със седалище гр. София ул. “Николай Хайтов” №3А.

Експлоатацията на Регионалното депото се извършва при точно спазване на Закона за управление на отпадъците, Наредба № 6 от 27.08.2013 г., Наредба № 1 от 04.06.2014 г., условията на Комплексно разрешително № 248-Н0/2008 на МОСВ, проектната документация на обекта и предписанията на контролните органи.

**Дейности, осъществявани на територията на Регионално депо – Разград**

На територията на депото се разрешава извършването на следните видове дейности:

* Обезвреждане на отпадъци в клетки за неопасни отпадъци, обозначена с код D 5 (неопасни и опасни за отпадъци с кодове 16 01 11\*, 17 06 01\* и 17 06 05\*, съдържащи азбест);
* Операция по оползотворяване на инертни отпадъци (кодове 17 05 04, 17 05 06, 17 01 01, 17 01 02, 17 01 03, 17 01 07, 17 05 04, 17 05 06, 20 02 02 съгласно Наредба № 2 за класификация на отпадъците) чрез подравняване на терени, запръстяване на работните участъци по депото, а за отпадъци с кодове 17 05 04 и 17 05 06 и при рекултивация на запълнени клетки на Регионалното депо.

Видът и количеството на отпадъците, които е разрешено да се обезвреждат на територията на Регионално депо – Разград са посочени в уловията на КР №248-Н0/2008.

Технологията на депониране на отпадъци на територията на Регионално депо – Разград включва следните дейности:

* Прием на отпадъците;
* Разтоварване и контрол на отпадъците;
* Уплътняване на отпадъците;
* Изпълнение на ежедневно, временно и междинно покритие;
* Изграждане на газоотвеждаща система;
* Управление на инфилтрата и отпадъчните води;
* Мониторинг и контрол.

Отпадъци, обезвредени чрез депониране на територията на „Регионално депо – Разград”, по видове и по количество, за периода 2014 г. – 2020 г.

| Код | 2014 г. | 2015 г. | 2016 г. | 2017 г. | 2018 г. | 2019 г. | 2020 г. |
| --- | --- | --- | --- | --- | --- | --- | --- |
| **02 02 04** | 2 385,98 | 29,9 | - | 45,98 | - | 29,800 | 31,42 |
| **02 03 04** | - | 58,02 | 13,68 | 54,04 | - | - | - |
| **02 03 05** | 11,72 | 246,52 | - | - | - | - | - |
| **04 01 99** | - | - | - | - | - | - | 1,08 |
| **04 02 22** | - | 69,08 | 72,24 | - | - | - | - |
| **04 02 99** | - | 1,08 |  | - | - | - | - |
| **04 02 09** | 0,78 | - | - | - | - | - | - |
| **10 01 01** | - | - | - | - | 46,52 | - | 13,26 |
| **12 01 17** | 9,40 | - | 10,12 | 20,18 | 7,16 | - | 50,88 |
| **12 01 77** | - | 16,78 | - | - | - | - | - |
| **15 02 03** | 350,86 | 3 285,68 | 2 651,82 | - | - | - | - |
| **16 01 22** | - | - | 7,06 | - | - | - | - |
| **19 09 05** | 6,74 | 10,60 | 53,44 | 68,66 | - | - | - |
| **17 01 07** | 307,40 | 4 279,40 | 997,54 | 10,90 |  |  | 64,080 |
| **17 05 06** | - | - | - | - | - | - | 72 240 |
| **17 06 05** |  | 11,92 |  |  |  |  | 0,020 |
| **17 09 04** | 344,42 | 261,50 | 251,52 | 118,0 | 1213,32 | 196,08 | 129,460 |
| **20 02 02** |  | 31,56 |  |  |  |  |  |
| **19 08 02** |  |  |  |  |  |  | 7,840 |
| **19 10 04** |  |  |  |  | 6,74 |  |  |
| **19 12 12** | 37,18 | 419,338 | 421,07 | 414,73 | 264,56 | 239,920 | 242,720 |
| **20 03 01** | 38 801,31 | 37 100,79 | 37 956,07 | 40562,95 | 38155,97 | 40755,72 | 40 580,55 |
| **20 03 03** | 4 453,06 | 5 581,92 | 4 943,76 | 6244,48 | 7045,74 | 6 502,77 | 7 848,66 |

*Източник: Община Разград*

***ИНФРАСТРУКТУРА ЗА ОТПАДЪЦИ ОТ СТРОИТЕЛСТВО И РАЗРУШАВАНЕ***

На територията на Община Разград няма инсталации / съоръжения за оползотворяване на строителни отпадъци.

Най-близко разположената инсталация за оползотворяване на строителни отпадъци, въведена в експлоатация, е Инсталация за оползотворяване на строителни отпадъци, местност „Под Ормана”, землище на гр. Русе.

Съществуващата практика в общината е третирането на строителни отпадъци да се извършва в клетките за неопасни отпадъци към Регионално депо – Разград.

Съгласно Условие № 11.2.8 на действащо комплексно разрешително за Регионално депо – Разград операторът има право да приема следните отпадъци от група 17 с цел обезвреждане – депониране (D5):

17 01 07 – смеси от бетон, тухли, керемиди, плочки, фаянсови и керамични изделия, различни от упоменатите в 17 01 06

17 02 01 - дървесен материал

17 03 02 – асфалтови смеси, съдържащи други вещества, различни от упоменатите в 17 03 01

17 05 06 – изкопани земни маси, различни от упоменатите в 17 05 05

17 05 08 – баластра от релсов път, различна от упоменатата в 17 05 07

17 06 04 – изолационни материали, различни от упоменатите в 17 06 01 и 17 06 03

17 09 04 – смесени отпадъци от строителство и събаряне, различни от упоменатите в 17 09 01, 17 09 02 и 17 09 03

17 06 01\* - изолационни материали, съдържащи азбест

17 06 05\* - строителни материали, съдържащи азбест.

Съгласно Условие № 11.2.9 на действащо комплексно разрешително за Регионално депо – Разград операторът има право да приема следните отпадъци от група 17 с цел оползотворяване:

17 01 01 бетон

17 01 02 тухли

17 01 03 керемиди, плочки, фаянсови и керамични изделия

17 01 07 смеси от бетон, тухли, керемиди, плочки, фаянсови и керамични изделия, различни от упоменатите в 17 01 06

17 05 04 почва и камъни, различни от упоменатите в 17 05 03

17 05 06 изкопани земни маси, различни от упоменатите в 17 05 05

20 02 02 почва и камъни

С Условие № 11.5.2. са уточнени дейностите по оползотвряване на строителни отпадъци, а именно всички описани СО, подлежащи на оползотворяване е регламентирано да се използват за дейности по подравняване на теренеа или запръстяване на работни участъци, а за СО с кодове 17 05 04 и 17 05 06 е допустимо използването и за рекултивация на клетки от депото.

Строителни отпадъци, обезвредени чрез депониране на територията на „Регионално депо – Разград”, по видове и по количество, за периода 2014 г. – 2020 г.

| **Код** | **2014 г.** | **2015 г.** | **2016 г.** | **2017 г.** | **2018 г.** | **2019 г.** | **2020 г.** |
| --- | --- | --- | --- | --- | --- | --- | --- |
| **17 01 07** | 307,40 | 4 279,40 | 997,54 | 10,90 | - | - | 64,080 |
| **17 05 06** | - | - | - | - | - | - | 72 240 |
| **17 06 05** | - | 11,92 | - | - | - | - | 0,020 |
| **17 09 04** | 344,42 | 261,50 | 251,52 | 118,0 | 1213,32 | 196,08 | 129,460 |

Изнесените данни за обезвредените строителни отпадъци на Регионално депо Разград показват, че преобладаващо строителните отпадъци се образуват от територията на община Разград.

Oбезвреждането на отпадъците (в частност – строителните) освен, че е на последно място в петстепенната йерархия за управление на отпадъците е свързано и с редица финансови разходи за притежателите на отпадъците.

Към момента на изготвяне на настоящата програма е стартирана процедура по отреждане на площадка за разполагане на мобилна инсталация за третиране (рециклиране) на строителни отпадъци – приключена е процедурата по реда на Глава Шеста на ЗООС. Площадката за разполагане на мобилната инсталация за рециклиране на строителни отпадъци е предвидена като част от интегрирана система от съоръжения за третиране на неопасни отпадъци от регион Разград.

В инсталацията ще постъпват строителните (инертни) отпадъци от регион Разград с цел намаляване на обема им и осигуряване на възможност за повторното им използване.

Към инсталацията за третиране на строителните отпадъци ще се обособят следните производствени и спомагателни участъци:

* входящ контрол на постъпващите отпадъци;
* производствен участък – инсталация за раздробяване на отпадъците;
* складова зона – временно съхранение на постъпилите за обработка строителни отпадъци, временно съхранение на рециклираните строителни отпадъци.

Технологичният процес за третиране на строителните отпадъци се състои от следните операции:

***входящ контрол на постъпващите строителни отпадъци – визуален и документален;***

При пристигане транспортните средства се претеглят, проверява се документация, съпровождаща транспортираните строителни отпадъци, извършва се оглед за вида на отпадъците.


***Раздробяване на строителните отпадъци;***

Материалът, предназначен за преработка, се вкарва в бункера и чрез вибрационна пречиствателна решетка (сито) постъпва в ударната дробилка. След натрошаването му се подава към лентов транспортьор, на който има електромагнит за отделяне на железните елементи.

С цел възможност за последващо използване се предвижда натрошения материал да се подава към сортировъчното устройство за отделните фракции. Всички фракции, получени при преработкатае необходимо да бъдат съпроводени със сертификат за качество на готовото изделие.

***Временно съхранение на получените фракции до последващо използване***.

Технологична блок схема на Инсталацията за СО



При избор на доставчик за мобилната инсталация за строителни отпадъци ще бъдат поставени изискванията:

Възможност за претрошаване на разширен диапазон строителни материали, вкл.железобетонни елементи, мрамор, асфалт, гранит и др.

Производителност – 20÷50 т/ден;

Лесен транспорт и висока мобилност.

Местоположение: Предвидено е мобилната инсталация и необходимите клетки за съхранение на доставени/рециклирани строителни отпадъци да се разположат в южната част на имот 000278, в землището на град Разград.

***ИНСТАЛАЦИИ И СЪОРЪЖЕНИЯ ЗА ТРЕТИРАНЕ НА УТАЙКИТЕ ОТ ГПСОВ***

В съответствие с принципа „замърсителят плаща” управлението на утайките от ПСОВ е отговорност на притежателя на отпадъка. Управлението на утайките от ГПСОВ има за цел намаляване до минимум на общото количество утайки, които се транспортират за окончателно обезвреждане чрез депониране.

На територията на община Разград функционира само една селищна пречиствателна станция – ГПСОВ – Разград с оператор „Водоснабдяване Дунав“ ЕООД – в пречиствателната станция постъпват битово-фекални и промишлени води.

Селищна пречиствателна станция за отпадъчни води е изградена и се експлоатира само в общинския център – гр. Разград. Тя е въведена в експлоатация през 1974 г., като след нея пречистените отпадъчни води заустват в река Бели Лом, водоприемник II-ра категория.

***Площадки за предаване на разделно събрани битови отпадъци, които общината е осигурила за населени места над 10 000 души***

Съгласно чл.19, ал.3, т 11. от ЗУО кметът на община има задължение за осигуряването на площадки за безвъзмездно предаване на разделно събрани отпадъци от домакинствата, в т.ч. едрогабаритни отпадъци, опасни отпадъци и други във всички населени места с население, по-голямо от 10 000 жители на територията на общината, и при необходимост в други населени места.

Всички населени места на територията на община Разград са с население под 10 000 души, с изключение на общинския център – град Разград.

В изпълнение на задълженията си кметът на община Разград е сключил през май 2015 година договор с „МЕТАЛ ЕКСПРЕС“ ООД, притежаващо разрешение за дейности с отпадъци: 10-ДО-646-00/2013 г. Договорът е подновен през март 2021 година.

За разделно събиране на отпадъци от домакинствата е определена Площадка № 1 с адрес: гр. Разград, ул. „Перистър“ № 1, поземлени имоти с идентификатори 61710.505.322 и 61710.505.323 по КК на град Разград. Обща площ: 3 400 кв.м. Оператор: „МЕТАЛ ЕКСПРЕС“ ООД, Разрешение за дейности с отпадъци: 10-ДО-646-00/2013 г.

В съответствие с изискванията на Закона за управление на отпадъците и подзаконовите му нормативни актове дружеството, оператор на площадката, ежегодно докладва пред ИАОС към МОСВ за количествата рециклирани/оползотворени отпадъци, в т.ч. разделно събраните такива от територията на община Разград.

В Таблица 15 е представен изчерпателен списък на видовете разделно събрани отпадъци от домакинства по код и наименование съгласно Наредба № 2 за класификация на отпадъците, включени в обхвата на сключения договор с „Метал Експрес“ ООД, площадка гр. Разград. Изпълнителят по договора е задължен за своя сметка със собствена механизация да осигурява и обслужва площадката за предаване на разделно събрани отпадъци от домакинствата, в т.ч. едрогабаритни отпадъци.

За малките населени места (с население под 10 000 души) общината ежегодно организира кампанийно събиране на разделно събрани отпадъци. Разходите за общинските кампании са част от План сметките на разходите за дейностите по третиране на битовите отпадъци и поддържане на чистотата на територията на съответното населено място и включват:

― Събиране и транспортиране на отпадъци при провеждане на общински и национални кампании за почистване на населените места.

― Събиране и транспортиране на едрогабаритни отпадъци от контейнери с обем 7м3 или 3 м3.

През февруари 2017 година ръководството на община Разград сключва договор с организация за оползотворяване на отпадъци от опаковки, като на територията на населените места от общината се обособяват 150 точки за разделното събиране на отпадъчните опаковки.

***Площадки за изкупуване на битови отпадъци от хартия и картон, метал, пластмаса и стъкло***

На територията на община Разград е осигурена еднаплощадка за изкупуване на битови отпадъци от хартия и картон, метал, пластмаса и стъкло, както следва:

Площадка № 1 с адрес: гр. Разград, ул. „Перистър“ № 1, поземлени имоти с идентификатори 61710.505.322 и 61710.505.323 по КК на град Разград. Обща площ: 3 400 кв.м. Оператор: „МЕТАЛ ЕКСПРЕС“ ООД, Разрешение за дейности с отпадъци: 10-ДО-646-00/2013 г.

На площадката се приемат разделно събрани отпадъци от хартия и картон, метал, пластмаса и стъкло с кодове и наименования съгласно Таблица 15.

***Площадки / места за предаване на ИУЕЕО, излезли от употреба гуми, негодни за употреба акумулатори, отработени масла, включени в системата на организации за оползотворяване на МРО или индивидуално изпълняващи цели за МРО***

Община Разград няма сключени договори за сътрудничество с организации за оползотворяване на масово разпространени отпадъци, разглеждани в тази част (ИУГ, НУБА, ОМ и др.) поради липса на интерес от страна на организациите за оползотворяване до момента.

Кметът на община Разград е сключил през май 2015 година договор с „МЕТАЛ ЕКСПРЕС“ ООД, притежаващо разрешение за дейности с отпадъци: 10-ДО-646-00/2013 г. Договорът е подновен през март 2021 година.За разделно събиране на тези отпадъци е определена Площадка № 1 с адрес: гр. Разград, ул. „Перистър“ № 1, поземлени имоти с идентификатори 61710.505.322 и 61710.505.323 по КК на град Разград. Обща площ: 3 400 кв.м. Оператор: „МЕТАЛ ЕКСПРЕС“ ООД, Разрешение за дейности с отпадъци: 10-ДО-646-00/2013 г.

Видът и наименованията на МРО, събирани на тази площадка, са описани в Таблица 15.

***Събиране на опасни отпадъци от домакинствата***

На 21 април 2015 година е подписано споразумение между България и Швейцария за изпълнението на проект „Пилотни модели за екологосъобразно събиране на и временно съхранение на опасни битови отпадъци от домакинства“. Проектът има за цел намирането на работещи механизми на преодоляване на рисковете за човешкото здраве и околната среда от опасните битови отпадъци чрез създаването на 5 пилотни центъра за събиране и временно съхранение на опасни отпадъци в общините Шумен, Левски, Разград, Созопол и Съединение, както и мобилни събирателни пунктове за съседни на тях 17 общини.

Реализацията на общински център за разделно събиране и съхраняване на опасни битови отпадъци в община Разград е свързана с изпълнение на задълженията на кмета на общината съгласно чл. 19, ал. 3 от ЗУО за осигуряване на площадка за безвъзмездно предаване на разделно събраните отпадъци от домакинства, в това число и опасни битови отпадъци и организиране на разделното им събиране.

Регионалния център за опасни отпадъци е разположен в имот 61710.505.570 по КК и КР на гр. Разград. Оператор на площката е Община Разград съгласно издадено разрешение за дейности с отпадъци № 10-ДО-747-00/20.11.2019 година.

Видовете опасни битови отпадъци, които се приемат в центъра са:

- Лаково-бояджийски материали и покрития – бои, лакове, разтворители, грундове, лепила, смоли, мастила. Кодове съгласно Наредба № 2 за класификация на отпадъците: 20 01 27\* и 20 01 13\*

- Домакински препарати и химикали – перални и почистващи препарати, киселини и основи, препарати за растителна защита и борба с вредителите, фотографски материали, спирачни течности, антифризни течности. Кодове съгласно Наредба № 2 за класификация на отпадъците: 20 01 29\*, 20 01 14\*, 20 01 15\*, 20 01 17\*, 20 01 19\*, 16 01 13\*, 16 01 14\*

- Фармацевтични продукти – лекарства с изтекъл срок на годност, продукти, свързани с грижи по домашни любимци. Кодове съгласно Наредба № 2 за класификация на отпадъците: 20 01 31\*

- Живак и живаксъдържащи отпадъци – живак, живачни термометри, живачни прекъсвачи, живачни ампули от бойлери и др. Кодове съгласно Наредба № 2 за класификация на отпадъците: 20 01 21\*

- Кърпи за изтриване и предпазни облекла, замърсени с опасни вещества – кърпи, парцали за избърсване, замърсени с опасни препарати, предпазни средства. Кодове съгласно Наредба № 2 за класификация на отпадъците: 15 02 02\*

- Замърсени дървесни материали. Кодове съгласно Наредба № 2 за класификация на отпадъците: 20 01 37\*

- Замърсени опаковки – празни опаковки от лаково-бояджийски материали и покрития, домакински препарати и химикали, обозначени със символи за опасност. Кодове съгласно Наредба № 2 за класификация на отпадъците: 15 01 10\*

- Негодни за употреба батерии и акумулатори – оловни акумулаторни батерии, Ni-Cd батерии, живаксъдържащи батерии, несортирани батерии и акумулатори, съдържащи предходните видове. Кодове съгласно Наредба № 2 за класификация на отпадъците: 20 01 33\*

- Излязло от употреба електрическо и електронно оборудване – телевизори, монитори, видео, телефони, принтери, факсове, касетофони, радио, фотоапарати, апарати за кръвно налягане, микровълнови печки и други домакински уреди и инструменти; оборудване, съдържащо хлорирани и флуорирани въглеводороди – климатици, фризери, хладилници, луминесцентни и флуоресцентни лампи, енергоспестяващи и други лампи, съдържащи живак. Кодове съгласно Наредба № 2 за класификация на отпадъците: 20 01 35\*, 20 01 23\*, 20 01 21\*

- Отработени масла. Кодове съгласно Наредба № 2 за класификация на отпадъците: 20 01 26\*.

Приемането на опасните битови отпадъци на територията на общинския център се извършва директно от гражданите на общината или чрез мобилен събирателен пункт (оборудвани превозни средства) по предварително обявен график в населените места в общината.

***Инсталации за оползотворяване на сметищен газ***

Съгласно нормативната уредба и Условие 9.2.2.на КР №248-Н0/2008 е предвидено, че от датата на изграждане на газоотвеждащата система на всяка от клетките, събираните газоведа се отвеждат от тялото на депото за последващо изгаряне в **Инсталация за изгаряне на биогаз,** посредством система от хоризонтални и вертикални газоотвеждащи тръби.

Инсталацията за високотемпературно изгаряне на биогаза, която се предполага, че ще бъде изградена на площадката на Регионалното депо, ще бъде INZL 250/500 на фирма ХААЗЕ Енергетик – Германия. Тази инсталация е предназначена за изгаряне на биогаза при температура 1200 0С. Високата температура е гаранция за пълното изгаряне на парите на органичните вещества и органични газове. При тази температура изгарят всички съединения от групата на УОЗ (устойчиви органични замърсители), вкл. диоксини и фурани. При изгаряне на органични съединения в температурния интервал 300-800 ºС, количеството на диоксини и фурани е максимално. Предлаганата инсталация гарантира изгарянето на органичните съединения далече над тези граници. При тази температура амонякът се окислява до азотни окиси и вода, а други непределно окислени съединения се окисляват до техните пределни форми (CO се окислява до СО2, SO2 до SO3 и пр.)

Работата на Инсталацията за изгаряне на биогаз започва след изграждане и пускане в експлоатация на последния елемент на газоотвеждащата система на първата запълнена с отпадъци клетка за неопасни отпадъци. Елементите на газоотвеждащата система са газов дренаж, вертикални газоотвеждащи кладенци, контролни шахти и газоотвеждащи тръби.

В Условие 9.1.2. (Таблица 9.1) на Комплексно разрешително №248-Н0/2008 са посочени контролираните параметри на инсталацията за изгаряне на биогаз и оптималните им стойности, които са както следва:

Контролирани параметри на Инсталация за изгаряне на биогаз

| **Контролиран параметър** | **Оптимална стойност** |
| --- | --- |
| Обемен дебит на биогаза | ≥ 100 m3/h |
| Съдържание на CH4 в биогаза | ≥ 30 об. % |

*Източник: Комплексно разрешително №248-Н0/2008*

Инсталацията е предвидена да работи на „закрит” факел на изгаряне. Горивният процес се осъществява в затворена горивна камера. С това се избягва радиационното поле, което се образува при изгаряне на отпадъчни газове на открит факел. Радиационното поле по принцип е опасно за депото, защото повишената температура на неговата повърхност може да предизвика самозапалване на инфилтрирания през неплътностите биогаз и от там взривяване на депото, което би предизвикало екологична катастрофа в близката околност. Инсталацията е предвидена да работи с биогаз, съдържащ метан не по-малко от 30%. При достигане концентрации на метана 20%, системата автоматично се самоизключва и факелът в горивната камера се угася. За защита на въздуходувките и горивната камера от корозия преди компресорната станция е монтирано устройство за отделяне на кондензат от биогаза. Наред с това, биогазът преминава през филтър за улавяне на праховите частици. Инсталацията е мобилна и позволява едновременното изгаряне на биогаз от 10 газови кладенеца. Инсталацията е напълно автоматизирана. Извършва автоматични анализи на постъпващия за изгаряне газ, на отпадъчните газове и на кондензата. Автоматично се отчита и налягането на постъпващия за изгаряне биогаз. Отчетените стойности се записват автоматично.

Условие 9.2.4. от КР №248-Н0/2008 не поставя изисквания по отношение нормиране на емисии на вредни вещества в атмосферния въздух следствие от работата на инсталация за високотемпературно изгаряване на биогаза (организиран източник на емисии в атмосферния въздух). Такива са поставени само по отношение на височината на изпускащото устройство и дебита на отпадъчните газове.

***Съдове и техника за събиране и транспортиране на битовите отпадъци***

**Съдове за съхраняване на смесени битови отпадъци в Община Разград**

В таблица 21 по-долу е посочен вида и броя на съдовете за съхраняване на битови отпадъци, за всяко едно от населените места в Община Разград.

Вид на контейнерния парк към 2020 г., по населени места и честота на обслужването им

| № | Вид на контейнерите | Материал | Собственост | Обем  (m3) | Брой | Честота на обслужване на контейнерите, определена по видове съдове |
| --- | --- | --- | --- | --- | --- | --- |
| 1. | Бобър | Метал | „Уейст Солюшънс България“ ЕООД – клон Разград | 1,1 | 1530 | 4 |
| 2. | Бобър | Пластмаса | „Уейст Солюшънс България“ ЕООД – клон Разград | 1,1 | 655 | 4 |

Практиката във времето е показала, че 1 бр. контейнер с вместимост 1,1 м3 обслужва 10 броя домакинства и е съобразен с годишната норма на натрупване на битови отпадъци от жител за година за община Разград.

Дейностите по изпълнението на настоящата обществена поръчка се извършват в границите на районите, за които се предоставят услугите по чл. 63, ал. 2 от Закона за местни данъци и такси (ЗМДТ), определени ежегодно със Заповед на Кмета на Община Разград до 31 октомври на предходната година.

Честотата на обслужване на съдовете за събиране на битовите отпадъци и транспортирането им до съоръжение за последващото им третиране се определя ежегодно със Заповед на Кмета на Община Разград за определяне границите и вида на предлаганите услуги по чл.62 от ЗМДТ.

За 2020 г. е определена следната минимална честота за извозване на битовите отпадъци по населени места:

* **За гр.Разград:**
* Ежедневна честота на сметосъбиране и сметоизвозване на контейнери за битови отпадъци разположени в следните райони:

- Междублоково пространство западно от Аптека „Феникс” на ул. „Св.Св.Кирил и Методий“.

- Бул. „Бели Лом” западно от Музикален дом.

- Бул. „Бели Лом” бл.29 пред офиса на „Еконт“.

- Ул. „ Грънчарска” срещу трафопост южно от блок „Морави“.

- Ул. „Марица” и ул. „Странджа“ до бивш обект: Стара баня.

- Пл. „Момина чешма“ западно от търговски обекти „Ларго” и „Бялата къща”.

- Бул. „Бели Лом” южно платно до моста на ул. „Иван Вазов”

- ул. „Арда“.

- Междублоково пространство западно от ул. „Искър“ (бивш търговски обект: „Златно пиле”).

- Ул. „Крум”.

- Бул. „Бели Лом” западно от централен пазар.

- Бул. „Бели Лом” източно от централен пазар.

- Ул. „Грънчарска” до касите на Топлофикация.

- Бул. Бели Лом южно от бл. СБА.

- Ул. „Иван Вазов” участъка от бул. „Бели лом“ до ул. „Н. Вапцаров“.

- Източно от Административен съд – Разград.

- Паркинг на бул. „Бели Лом” южно от пл. „Ст.Стамболов“.

- Западно и южно от сградата на Средношколско общежитие.

- Ул. „ Христо Балкански”.

- Ул. „ Княз Борис” до търговски обект „Терамаркет“.

- Кръстовище между ул. „Сава Катрафилов” и ул. „В. Априлов”.

- Ул. „ Княз Борис” № 32 и №33 източно от търговски обект „Джунлиев“.

- жк „Лудогорие“.

- Между блоковото пространство между ул. „Св.Св.Кирил и Методий“ и бул.„България“, западно от бивш ресторант „Дружба”.

- ул. „Княз Борис“ в участъка от ул. „Ветеринарна“ до ул. „Ил.воойвода“

- Ул. „Грънчарска” северозападно от търговски обект „Сити Център“.

- Ул. „Хаджи Димитър” срещу сградата на Дом за възрастни хора с деменция.

- ул. „Симеон“.

- пл. „Момина чешма“.

- бул. „Априлско въстание“ южно платно срещу подлез на ул. „Дондуков“.

- бул. „Априлско въстание“ северно платно срещу бл. „Палма“.

- ул. „Н.Й.Вапцаров“.

- ул. „Антим“.

- ул. „Сливница“, западно от бл. „Велико Търново“.

* Честота на сметосъбиране и сметоизвозване 182 пъти годишно /през ден/ на контейнери за битови отпадъци, разположени извън посочените по-горе райони.
* Честота на сметосъбиране и сметоизвозване 156 пъти годишно /3 пъти седмично/ з района на хотелски комплекс профилакториум „Тифани“ и хотел „Кованлъка 2“ в м-ст Пчелина.
* **За селата** – Балкански, Недоклан, Просторно, Топчии, Черковна - с честота на сметосъбиране 28/двадесет и осем/ пъти годишно, от които 2/два/ пъти месечно през месеците януари, февруари, март, април, май, октомври, ноември, декември и 3/три/ пъти месечно през месеците юни, юли, август и септември.
* За с. Дряновец - честота на сметосъбиране 30 пъти годишно, от които 2/два/ пъти месечно през месеците януари, февруари, март, април, ноември, декември и 3/три/ пъти месечно през месеците май, юни, юли, август, септември и октомври.
* За с. Островче - честота на сметосъбиране 34 пъти годишно, от които 2/два/ пъти месечно през месеците, февруари и март и 3/три/ пъти месечно през месеците януари,април, май, юни, юли, август, септември, октомври, ноември, декември.
* За селата Благоево, Гецово, Дянково, Киченица, Липник, Мортагоново, Осенец, Побит камък, Пороище, Радинград, Раковски, Стражец, Ушинци, и Ясеновец - честота на сметосъбиране 36 пъти годишно, от които 3/три/ пъти месечно за селата Благоево, Дянково, Киченица, Липник, Мортагоново, Осенец, Побит камък, Пороище, Радинград, Раковски, Стражец, Ушинци, и Ясеновец, а за село Гецово 2/два/ пъти месечно през месеците ноември, декември,януари, февруари и март и 3/три/ пъти месечно за месеците април и октомври и 4 пъти месечно за месеците май, юни, юли, август и септември.

През 2020 година е обявена обществената поръчка от община Разград за предоставянето на услуги по: „Събиране и транспортиране на битови отпадъци, разполагане и поддръжка на съдове за битови отпадъци, лятно и зимно почистване на улици и други места за обществено ползване на територията на гр.Разград и населените места на община Разград”. В предмета на обществената поръчка са обхванати териториите за обществено ползване в гр.Разград и селата Балкански, Благоево, Гецово, Дряновец, Дянково, Киченица, Липник, Мортагоново, Недоклан, Осенец, Островче, Побит камък, Пороище, Просторно, Радинград, Раковски, Стражец, Топчии, Ушинци, Черковна и Ясеновец в границите, установени в Общия градоустройствен план на гр.Разград и регулационните планове на посочените села, включващи всички жилищни и промишлени територии.

През октомври 2020 година община Разград сключва договор за изпълнение на услугата с „Уейст Солюшънс България“ЕООД.

Разделно събиране на зелени отпадъци

На територията на регион Разград няма изградена Инсталация за оползотворяване на биоразградими и биоотпадъци. Цялото количество битови отпадъци, генерирани на територията на населените места от Община Разград се обезврежда посредством депониране на територията на Регионално депо – Разград. Липсата на изградена и въведена в експлоатация Инсталация за оползотворяване на биоразградимите отпадъци прави нецелесъобразно от икономическа и технологична гледна точки изграждането и обслужването на системи за разделното събиране и транспортирне на биорзаградимите отпадъци. Изграждане на система за разделно събиране на биорагзградими отпадъци и обслужване на нейните елементи, преди наличие на въведено в експлоатация съоръжение за тяхното оползотворяване, би довело до увеличаване на разходите за събиране и транспортиране на битовите отпадъци от населените места на територията на община Разград, т.е. до увеличаване на такса битови отпадъци, без да бъдат намалени количествата на депонираните битови отпадъци.

Към момента на изготвяне на настоящата програма са стартирани дейности по изграждане на Инсталация за компостиране на биоотпадъците от регион Разград.

Сле въвеждане в експлоатация на планираната Инсталация за компостиране разделното събиране на биоразградимите отпадъци ще обхване:

- зелени отпадъци при поддържането на тревните площи за обществено ползване;

- отпадъци от пазари за плодове и зеленчуци;

- зелени отпадъци от градини;

- битови биоотпадъци.

**Транспортна техника за събиране на битови отпадъци**

Видът и броя на специализираните превозни средства, с които към момента се изпълняват дейностите по събиране и транспортиране на битови отпадъци на територията на населените места от Община Разград са както следва:

Специализирани превозни средства, с който се изпълняват дейности по събиране и транспортиране на битови отпадъци в Община Разград

|  |  |  |  |  |  |  |
| --- | --- | --- | --- | --- | --- | --- |
| **Технически характеристики** | **Транспортно средство №** | | | | | |
|  | СА 6985 РТ | СА 6277 СМ | СА 3073 ТХ | СА 2762 ХВ | СА 5562 РТ | СА 8892 ТМ |
| Година на производство/ регистрация | 15.12.2010г. | 29.08.2011г. | 21.08.2013г. | 31.10.2012г. | 15.12.2010г. | 09.01.2013г. |
| Вид на транспортното средство | Мерцедес Актрос | Мерцедес Аксор | Ивеко Стралис | Ивеко Стралис | Мерцедес Актрос | Ивеко |
| Брой | 1 | 1 | 1 | 1 | 1 | 1 |
| Собственост | "Уейст Солюшънс България" ЕООД | | | | | |
| Обем на надстройката  (mᶾ) | 21 | 16 | 19 | 22 | 21 | 16 |

Броят и видът на специализираната техника, с която към момента на изготвяне на Програмата се изпълняват дейностите по събиране и транспортиране на битови отпадъци на територията на населените места в община Разград, е достатъчен.

***ДРУГИ ИНСТАЛАЦИИ И СЪОРЪЖЕНИЯ ЗА ТРЕТИРАНЕ НА ОТПАДЪЦИ***

Не се предвижда проектиране/изграждане на други инсталации/съоръжения освен гореизброените. На територията на община Разград не са идентифицирани сериозни проблеми с производствени или други отпадъци по смисъла на ЗУО.

*Складове за съхранение на залежали ПРЗ (съществуващо положение)*

На територията на общината е наличен един склад за съхраняване на негодни за употреба препарати за растителна защита с изтекъл срок на годност. В Таблица 23 са представени данни за наличните складове.

Складове за съхраняване на негодни за употреба препарати за растителна защита с изтекъл срок на годност на територията на община Разград

| Номер | Характеристики на склада | 4 (Балкански) |
| --- | --- | --- |
| Координати | Х изток | 43, 5225 |
| Y север | 26,4109 |
| Количество пестициди, кг | Твърди пестициди с известен състав | 4500 |
| Твърди пестициди с неизвестен състав |  |
| Течни пестициди с неизвестен състав | 8500 |
| Течни пестициди с известен състав |  |
| Общо кг | 13 000 |
| Собственост |  | частна |
| Охрана |  | охраняем |
| Състояние |  | добро |

*Източник: РИОСВ-Русе*

През 2019 г. в изпълнение на проект "Екологосъобразно обезвреждане на излезли от употреба пестициди и други препарати за растителна защита с изтекъл срок на годност" от склада в град Разград, който е бил общинска собственост, са изнесени 68,905 т /шесдесет и осем тона деветстотин и пет и осем кг./ за последващо обезвреждане.

*Основни изводи и препоръки*

* Към 2020 г. e изградено и функционира депо за неопасни отпадъци към „Регионална система за управление на отпадъците в регион Разград“.
* Към разглеждания период за регион Разград все още не са изградени и не са въведени в експлоатация:
* Инсталация за сепариране на неопасни битови отпадъци;
* Инсталация за компостиране;
* мобилна инсталация за строитени отпадъци.
* Към 2018 г. община Разград не изпълнява заложените цели по чл. 31, ал. 1 от ЗУО;
* Община Разград е добре обезпечена със съдове за смесени битови отпадъци. В град Разград са разположени и съдовете за разделно събиране на отпадъци;

### **1.9. АНАЛИЗ НА ПРИЛОЖЕНИТЕ МЕРКИ И СЪЩЕСТВУВАЩИ ПРАКТИКИ ПО ПРЕДОТВРАТЯВАНЕ ОБРАЗУВАНЕТО НА ОТПАДЪЦИТЕ**

Предмет на анализа са приложените мерки и съществуващи практики по предотвратяване образуването на отпадъците на територията на община Разград.

Извършването на анализа отговаря на следните въпроси:

* Има ли установени практики по предотвратяване на отпадъците в общината?
* Има ли планирани и приложени административни мерки, които са стимул за физическите и юридическите лица да прилагат предотвратяване на отпадъците?

*Информационно обезпечаване на анализа*

* информация за проекти на местно ниво, насочени към предотвратяване на отпадъците;
* преглед на нормативните актове на местно ниво, с цел установяване на наличието на подходящи условия, стимулиращи прилагане на предотвратяването на отпадъците.

*Приложени мерки и съществуващи практики по предотвратяване образуването на отпадъците*

Мерки и проекти по предотвратяване на отпадъците са сравнително нови за общините. Съгласно предходният програмен документ – ОПУО 2014-2020 г. са набелязани следните мерки за изпълнение:

* *За намаляване на генерираното количество производствени отпадъци - създаването на информационна база - регистър на действащите и планираните на територията на общината производствени и търговски дейности и въвеждането на задължение за годишно отчитане на генерираните от тях отпадъци. За общинската администрация остава анализа на количествената тенденция и съвместна работа с предприятията за намаляване на генерацията им.*
* *За отпадъците от населението, разумната алтернатива е създаването съвместно със социалните организации на програми за създаване на мрежи за разпределяне на дрехи и пособия за повторна употреба от социално слабите жители на общината. Приемането им би могло да се организира на общинска площадка за разделно приемане на отпадъци от населението с център за подготовката им за повторна употреба.*

Набелязаните мерки не са изпълнени поради следните причини:

* липса на нормативни основания за изискване на информация от страна на общината относно количествата генерирани отпадъци на нейна територията. Съгласно ЗУО и подзаконовите нормативни актове не са вменени подобни правомощия на кмета, в т.ч. и на общинска администрация, което възпрепятства регулирането на тези правомощия и на местно ниво;
* не е проявено желание от страна на социалните организации за създаване на мрежи за разпределяне на дрехи и пособия за повторна употреба.

Добра практика от България по предотвратяване образуването на отпадъците, вкл. на хранителни отпадъци, е следната: Администрацията на община Бургас разработва „План за ограничаване употребата на пластмасови продукти за еднократна употреба“. Целта е да се направят обстойно обследване за използваните в общинската администрация, общинския съвет, общинските предприятия и общинските търговски дружества пластмасови продукти за еднократна употреба, да се направят технически и финансово-икономически анализи за ограничаване и премахване използването на пластмасови продукти за еднократна употреба и да се изготви план с мерки, които да се приложат в организации под контрола на община Бургас за предотвратяване образуването на пластмасови отпадъци. Решението на Общинския съвет е взето по предложение на общински съветници от Общински съвет Бургас през месец ноември 2018 г. и е със следното съдържание: „Възлага на администрацията на Община Бургас да изготви план за ограничаване употребата на пластмасови продукти за еднократна употреба в сградите и помещенията, в които се извършват дейности на Общински съвет – Бургас и Общинска администрация – Бургас, общинските предприятия и търговски дружества с общинско участие.“

Практиката е приложима и за територията на община Разград.

*Изводи и препоръки:*

* Намаляването на използването на продукти за еднократна употреба от пластмаса е широко застъпена практика в България и нейното прилагане трябва да продължи, а обхватът ѝ да се разшири. Особено силен ефект би имало, ако тази мярка се прилага масово в детските градини и училищата.
  + Продажбата на стоки в насипно състояние или в контейнери/буркани/кутии за многократна употреба, напр. стъклени, е добра практика, която може да се организира съвместно както с търговски вериги, така и с отделни магазини и производители.
  + Необходими са действия в посока повишаване капацитета на общинска администрация по отношение на нормативните изисквания, процесите и практиките по предотвратяване образуването на отпадъци.
  + Необходимо е повишаване на информираността на населението за ползите от предотвратяване на образуването на отпадъците чрез разпространяване на интересна, полезна и достъпна информация.
  + Създаването на партньорства между институциите, бизнеса и научните среди за минимизиране на отпадъците и ресурсна ефективност е добра практика, която е подходящо да се насърчава.

### **1.10. АНАЛИЗ НА ИКОНОМИЧЕСКИТЕ ИНСТРУМЕНТИ И СТИМУЛИ В ОБЛАСТТА НА УПРАВЛЕНИЕТО НА ОТПАДЪЦИТЕ И ЕФЕКТИВНОСТТА ОТ ДЕЙСТВИЕТО ИМ**

Такса за битови отпадъци е икономически инструмент, който трябва да материализира прилагането на принципа „замърсителят плаща“ по отношение на домакинствата и фирмите, генериращи битови отпадъци. Понастоящем, обаче, тя се определя като промил върху данъчната/отчетната стойност на имотите и не е обвързана с количеството на генерираните от лицата отпадъци. Анализът и оценката показват, че бизнесът заплаща в пъти повече на 1 тон генериран отпадък спрямо населението т.е. такса битови отпадъци понастоящем не изпълнява ролята си на икономически инструмент. През 2017 г. със ЗИД на ЗМДТ влизат в сила нови изисквания по отношение определянето на размера на такса битови отпадъци с цел превръщането на таксата в истински икономически инструмент. Поради липсата на информационна осигуреност и капацитет от страна на общините да въведат новите промени, стартовата дата на новите изисквания беше отлагана няколко пъти. В Държавен вестник, бр. № 14/17.02.2021 г. се обнародваха промени в Закона за местните данъци и такси, съгласно които новите основи за изчисляване на таксата ще се прилагат от началото на втората година след публикуване на резултатите от преброяването на населението и жилищния фонд в Република България през 2021 г.

* Обезпеченията по чл. 60 и отчисленията по чл. 64 от ЗУО са икономически инструменти, насочени към намаляване на количествата на директно депонираните отпадъци и акумулиране на финансови ресурси за закриване и рекултивация на депата за отпадъци след изчерпването на техния капацитет.
* Размерът на отчисленията по чл. 64 на 1 тон отпадък нараства с всяка изминала година. Анализът на данните за постъпленията от отчисленията показва доказаната ефективност на този инструмент.

### **1.11. АНАЛИЗ НА ФИНАНСОВИТЕ ПОТОЦИ ПО УПРАВЛЕНИЕ НА ДЕЙНОСТИТЕ С ОТПАДЪЦИТЕ**

**Подход при определяне на размера на цените и на таксите за услугите в сектора на управление на отпадъците**

Механизмът за финансиране изпълнението на задълженията на общините по управлението на битовите отпадъци, възложени със Закона за управление на отпадъците, е регламентиран със Закона за местните данъци и такси.

Събирането на такса битови отпадъци и постъпването й в бюджета на общината е регламентирано от Закона за местните данъци и такси (ЗМДТ). Общинският съвет определя размера на такса “битови отпадъци” за населените места от общината при спазване на следните принципи:

* възстановяване на пълните разходи на общината по предоставяне на услугата;
* създаване на условия за разширяване на предлаганите услуги и повишаване на тяхното качество;
* постигане на по-голяма справедливост при определяне и заплащане на таксата.

**Дейности, финансирани от приходите от такса за битови отпадъци**

Таксата за битови отпадъци се заплаща за услугите по събирането, транспортирането и обезвреждането или оползотворяването в депа или други съоръжения на битовите отпадъци, както и за поддържането на чистотата на териториите за обществено ползване в населените места. Размерът на таксата се определя по реда на чл. 66 от Закона за местните данъци и такси (ЗМДТ) за всяка услуга поотделно – сметосъбиране и сметоизвозване; обезвреждане/оползотворяване на битовите отпадъци в депа или други съоръжения; чистота на териториите за обществено ползване (чл.62 ЗМДТ).

Таксата се определя в годишен размер за всяко населено място с решение на общинския съвет въз основа на одобрена план-сметка за всяка дейност, включваща необходимите разходи за:

1. осигуряване на съдове за съхраняване на битовите отпадъци – контейнери, кофи и други;

2. събиране, включително разделно, на битовите отпадъци и транспортирането им до депата или други инсталации и съоръжения за третирането им;

3. проучване, проектиране, изграждане, поддържане, експлоатация, закриване и мониторинг на депата за битови отпадъци или други инсталации или съоръжения за обезвреждане, рециклиране и оползотворяване на битови отпадъци, включително отчисленията по чл. 60 и 64от Закона за управление на отпадъците;

4. почистване на уличните платна, площадите, алеите, парковите и другите територии от населените места, предназначени за обществено ползване.

Независимо, че отговорностите на кмета на общината, посочени по-горе, произтичат от чл.19, ал.3 от Закона за управление на отпадъците, видът на услугите, които могат да се финансират от приходите от такса битови отпадъци, **е регламентиран** в чл. 62, ал.1 на Глава трета *Местни такси*, Раздел *I.Такса за битови отпадъци* на Закона за местните данъци и такси. Одобрената план-сметка за определяне **разходите** на общините за всяко населено място за всяка от дейностите по чл.62, ал.1 подлежи на проверка от Сметната палата (чл.66, ал.5 ЗМДТ).

В Одитните доклади на Сметна палата е отразено, че все още съществува практика общините да залагат като допустими за финансиране чрез приходите от таксата за битовите отпадъци дейности, които не кореспондират с чл.62, ал.1 ЗМДТ – например дейности по почистване на общински пътища извън населените места, дейности по събиране, транспортиране и третиране на отпадъци, различни от битовите (строителни, опасни болнични и др.).

**Обезпечения за депониране / Отчисления по чл.60 и чл.64 ЗУО като елемент на такса за битови отпадъци**

Обезпеченията за депониране на отпадъци по чл.60 и чл.64 ЗУО са елемент на план-сметките за таксата за битови отпадъци на общините считано от 01 януари 2011 г. От момента на въвеждането им до изготвянето на настоящата Програма размерът на отчисленията по чл. 64 ЗУО (за акумулиране на средства за изграждане на нови инсталации за третиране на отпадъци) се е увеличил значително – от 3 лв./тон (2011 г.), 9 лв./тон (2012 г.), 15 лв./тон (2013 г.), 22 лв./тон (2014 г.), 28 лв./тон (за 2015 т.), 36 лв./тон (за 2016 т.) и 40 лв./тон (за 2017 т.).

С *Наредба №7 от 19.12.2013 г. за реда и начина на изчисляване и определяне размера на обезпеченията и опчисленията, изисквани при депониране на отпадъци* (Обн. ДВ. бр.111 от 27 Декември 2013 г., изм. и доп. ДВ. бр.7 от 20 Януари 2017 г.) размерът на отчисленията по чл.64 ЗУО е нормативно определен до 2020 г., като тенденцията е той да нараства (с оглед насърчаване оползотворяването на отпадъците и намаляване на количествата депонирани отпадъци). Нормативната уредба дава възможност да не се заплащат отчисления по чл.64 ЗУО при изпълнение на т.нар. цели за рециклиране и оползотворяване на отпадъци и биоотпадъци, които се отчитат общо на ниво регион.

**Изпълнение на цели по чл.31, ал.1 ЗУО и намаляване и/или освобождаване от заплащане на отчисленията по чл.64 ЗУО като елемент на такса за битови отпадъци**

Целите за подготовка за повторна употреба и рециклиране на отпадъчни материали (хартия, картон, пластмаси, метал, стъкло) от домакинствата и други подобни източници се постигат поетапно съгласно сроковете, определени в § 15 от преходните и заключителните разпоредби на от ЗУО.

Методиката за разпределение на целите по чл. 31, ал. 1 ЗУО между регионите по чл. 49, ал. 9 ЗУО и методите за изчисляване на изпълнението на целите по чл. 31, ал. 1 ЗУО се определят с *Наредбата за разделно събиране на биоотпадъците и третиране на биоразградимите отпадъци.*

Във всеки от регионите, определени с НПУО, целите се изпълняват **съвместно** от всички общини в региона, в съответствие с решението на Регионалното сдружение (чл.26, ал.1, т.6 ЗУО).

За обезвреждане на отпадъци на регионално или общинско депо за неопасни отпадъци се правят отчисления, които:

* имат за цел да се намали количеството на депонираните отпадъци и да се насърчи тяхното рециклиране и оползотворяване;
* се определят в левове за един тон депониран отпадъци и се превеждат от собственика на депото ежемесечно по банкова сметка за чужди средства на РИОСВ, на чиято територия се намира депото.

Ежегодно Общинските съвети приемат план-сметки за приходите, от които ще се финансират разходите за всяка от дейностите през следващата година, като размерът не може да бъде променян през годината. Видно от горното е, че необходимите финансови средства за управление на дейностите по отпадъците зависи от размера на отчисленията по чл.64 ЗУО, респективно от количеството на депонираните отпадъци. От друга страна общинските администрации са заинтересовани да постигнат и докажат пред МОСВ изпълнението на целите, като по този начин една част от елементите на таксата да се намали, респективно няма да се събира от населението на всички общини, ползващи бъдещата регионална система за управление на отпадъците за регион Разград. Определянето на висок размер на таксата за битови отпадъци би довело и до увеличаване на дела на несъбираемост от населението и бизнеса.

**Определяне на такса за битови отпадъци според количеството генерирани отпадъци. Методика за изготвяне на план-сметката с необходимите разходи за дейностите и за видовете основи, които служат за определяне на размера на таксата за битови отпадъци**

С изменението на Закона за местните данъци и такси (ДВ, бр. 119 от 2002 г., в сила от 01.01.2004 г.) е регламентирано, че размерът на таксата се определя в левове според количеството на битовите отпадъци. Вече повече от десет години нееднократно е бил повдиган въпроса за правомерното и законосъобразно определяне на този вид местна такса по изключението, предвидено в ал.2 на чл.67 от ЗМДТ. В съдебната система също има практика, която понякога е противоречива по отношение на начина на определяне на ТБО.

На м.септември 2013 г. Омбудсманът на Република България е сезирал Общото събрание на колегиите на ВАС с искане за приемане на тълкувателно решение по въпроса дали определянето на размера на ТБО пропорционално на данъчната оценка на имота по реда на чл. 67, ал. 2 от ЗМДТ променя нейния характер, превръщайки я в скрит имуществен данък. В искането си Омбудсманът се позовава на противоречивата съдебна практика и на различните тълкувания относно определянето на ТБО по реда на чл. 67, ал. 2 от ЗМДТ.

Съгласно чл. 141, ал. 4 от Конституцията, общинският съвет определя размера на местните такси по ред, установен със закон. В чл. 67, ал. 1 от ЗМДТ, законодателят е въвел принципа, че размерът на таксата се определя в левове според количеството на битовите отпадъци. Изключение се допуска, когато не може да се установи количеството на битовите отпадъци и размерът на таксата се определя в левове на ползвател или пропорционално върху основа, определена от общинския съвет (чл. 67, ал. 2 от ЗМДТ). Изключението, което под условие законът допуска обаче, се възприема като възможност за алтернативен избор от страна на общинските съвети и без да се посочват обективни причини, които водят до невъзможност да се установи количеството на битови отпадъци, таксата се определя дори не на ползвател, а директно върху основа, определена от общинския съвет, най-често в промили върху данъчната оценка на имотите. Според националният омбудсман подобен подход нарушава и основни принципи при определяне размера на таксите, заложени в чл. 8 от ЗМДТ – възстановяване на пълните разходи на общината по предоставяне на услугата и постигане на по-голяма справедливост при определяне и заплащане на местните такси.

Освен това се констатира, че общинските съвети, при определяне размера на таксата, правят разграничение в зависимост от това дали имотите са на граждани или предприятия, както и за какво се използват от предприятията – за жилищни или нежилищни нужди. Основание за подобно разграничение не се съдържа в ЗМДТ. Качеството на лицето – собственик или ползвател на имота, както и предназначението на имота не оказва влияние върху разходите за извършване на услугата.

До м.ноември 2013 г. ЗМДТ изискваше размерът на таксата да се определя според количеството на битовите отпадъци, а когато то не може да се установи, размерът на таксата да се определя върху основа, определена от общинския съвет. Тази формулировка доведе до практиката в страната размерът на такса битови отпадъци да се определя на база данъчната оценка на недвижимите имоти.

С приетият от Народното събрание ЗИД на ЗМДТ**, ДВ бр.101 от 2013 г.** беше изменен текста на чл. 67, ал. 2 от ЗМДТ, с което отпадна възможността общините да събират ТБО в размер, определен на база данъчната оценка на недвижимите имоти, тяхната балансова стойност или пазарната им цена**.** Промяната следваше да влезе в сила от 01.01.2015 г. Според  §13а от Заключителните разпоредби към  Закона за изменение и допълнение на Закона за местните данъци и такси (ЗМДТ) до 30 март 2015 г. Министерският съвет съвместно с НСОРБ разработва методика за изготвяне на план-сметката с необходимите разходи за дейностите и за видовете основи, които служат за определяне на размера на таксата за битови отпадъци, и внася в Народното събрание проект за изменение на чл. 66 и чл. 67 от ЗМДТ.

Първоначално новият метод за определяне на таксата трябваше да започне да действа от 1 януари 2015 г., а срокът за разработване на методика за изготвяне на план-сметката беше отложен до **30 март 2015 г.** С изменения на ЗМДТ сроковете за изготвяне на методика и определяне на ТБО са отлагани ежегодно. Последните изменения на ЗМДТ (обн., ДВ бр. 97 от 6.12.2016 г.) регламентират следните сроковете за влизане в сила на закона:

* по отношение определянето на размера на таксата – в левове на ползвател или пропорционално върху основа, определена от общинския съвет, която не може да бъде данъчната оценка на недвижимите имоти, тяхната балансова стойност или пазарната им цена – текстът влиза **в сила от** **01.01.2017 г**.;
* по отношение разработване на методика за изготвяне на план-сметката – в срок **до** **31 март 2017 г.**

Предвид гореизложеното не може да се твърди, че към момента в България има система „плащане при изхвърляне”, тъй като потребителите на услугата, свързана с управлението на битовите отпадъци, не плащат на база количество на изхвърлените от тях отпадъци.

Според ЗМДТ общинският съвет може да освобождава отделни категории лица изцяло или частично от заплащане на отделни видове такси по ред, определен в Наредба за определянето и администрирането на местните такси и цени на услуги (чл. 9 от ЗМДТ). Този текст от Закона е основание общините да стимулират домакинствата и фирмите, които участват в различни форми на разделно събиране на различните групи отпадъци.

**Справедливост при определяне на такса битови отпадъци**

Такса битови отпадъци представлява важен компонент от всяка съвременна система за управление на отпадъците. Въпреки това понякога не се обръща достатъчно внимание на този елемент и такса битови отпадъци не се прилага по начин, който спомага за постигане на желаните ефекти не само по отношение на финансирането на цялата система, но също така и за да се осигури цялостно управление за насърчаване на генераторите на отпадъци да се възползват напълно от цялата система, по-специално възможностите за осигуряване на подсистеми за разделно събиране на подходящи отпадъчни потоци, които да се предоставят от цялостен системен оператор.

Степента на **справедливост** на таксата за битови отпадъци, налагана на потребителите, е един от най-дискутираните аспекти по време на въвеждане или промяна на таксата. Почти е невъзможно да се въведе такса битови отпадъци с единодушно съгласие и тя да се възприема като справедлива от всички заинтересовани страни. Задачата на лицата, вземащи решения по управление на отпадъците, е да се намери точният баланс. Всеки модел на такса битови отпадъци притежава своя специфична степен на несправедливост в зависимост от съответните заинтересовани страни. Освен това трябва да се отчита факта, че някои данни, необходими за оценка на справедливостта на такса битови отпадъци са трудно достъпни. Всяко допълнително измерване на количеството (теглото) на отпадъците, обема на отпадъците струва толкова повече, колкото е по-малка единицата, с която ще се измерва. Количеството на отпадъците, образувани в една община, може да се измери лесно чрез претегляне на превозното средство за събиране на отпадъците на съоръжението за третиране на отпадъци. Измерването на количеството на отпадъците от един контейнер за събиране изисква много повече усилия. Измерването на количеството на отпадъците от различни потребители (например жителите на многоетажна сграда), които изхвърлят отпадъците си в един контейнер, също изисква много допълнителни изисквания.

Препоръчително е общините да прилагат такса битови отпадъци на основа на един имот (сграда) и да не практикуват допълнително разделяне на таксата за отделните домакинства / собственици. В случай, че се изисква такова разделяне от жителите това е задача на домоуправителя на сградата, като всички детайли (поделяне на разходите въз основа на площта на имота или броя на членовете на отделните домакинства и т.н.) се решават от собствениците на общото събрание.

Изчисляване и абсолютно сигурно измерване на отпадъците от всеки отделен източник на образуване е възможно, само ако не се осъществява събиране на отпадъци на обществени места и само когато на всеки генератор на отпадъци е предоставен индивидуален контейнер. От години на пазара се предлагат и „технически” решения за преодоляване на тази тенденция (събиране на битови отпадъци в контейнери със заключващи се капаци) обаче при непропорционално висока цена в комбинация с вероятността, че някои от участниците в системата изхвърлят своите отпадъци до контейнера, но не и вътре в него.

Едно практическо решение, отчитайки количеството на отпадъците, е такса битови отпадъци да е формирана в зависимост от големината на контейнера и честотата на събиране на отпадъците. Ако таксата трябва да отчита реалното тегло или обема на отпадъците в контейнера, по време на изпразване е необходимо да се извършат допълнителни измервания. Опитът показва, че това допълнително измерване оскъпява услугата по събиране на отпадъците.

Разходите за събиране на отпадъците се увеличават с 10 до 15% в случай, че се извършва измерване на обема и/или теглото на всеки контейнер за събиране на отпадъците.

Счита се, че само променливите разходи могат да бъдат променяни с количеството на отпадъците и че променливите разходи са само определна (малка) част. Фиксираните разходи като разходи за превозно средство за събиране на отпадъците, разходи за гориво, персонал, не зависят от количеството на отпадъците (т.е. дали контейнера е пълен или пълен само на 60%).

Фиксирани разходи са разходите, които не зависят от количеството на изхвърлените отпадъци в определен набор от контейнери, които следва да бъдат обслужени. Фиксираните разходи са разходите за събиране, всички административни разходи, всички разходи за връзки с обществеността и разходите за събиране на рециклируеми отпадъци, които са обхванати от такса битови отпадъци. Единствените променливи разходи са тези, свързани с третирането на отпадъците и малка част от разходите за събиране.

Опитът показва, че 2/3 от всички разходи за изхвърляне на отпадъците, или дори повече, са фиксирани разходи и във всеки случай са значително по-високи от променливите разходи. Колкото по-ниска е цената за третиране на отпадъците по-голямо е съотношението на увеличение на фиксираните разходи. Изчислението показва колко ограничен може да бъде ефекта от прилагане на такса битови отпадъци в зависимост от количеството, когато се отчита реалното изражение. Например фиксираните разходи се приемат за 70% от общите разходи, даден имот притежава контейнер напълнен наполовина, съседният имот притежава същият контейнер но пълен. Разходите за събирането на контейнерите от тези два адреса се различават само с 15% – делът на променливите разходи (= 30%), разделен на две (половината количество), но не 50%, както обикновено се възприема.

Понякога фиксирани и променливи разходи се таксуват отделно, като основна такса и допълнителна такса.

В Таблици 24 и 25 по-долу са показани финансовите потоци, свързани с управление на дейностите с отпадъци на територията на община Разград.

Приходи от такса битови отпадъци

|  | **2014 г.** | **2015 г.** | **2016 г.** | **2017 г.** | **2018 г.** | **2019 г.** | **2020 г.** |
| --- | --- | --- | --- | --- | --- | --- | --- |
| **Общо приходи от такса битови отпадъци (лв.):** | **3607920** | **4284149** | **4032218** | **3534441** | **3819574** | **4023996** | **4217699** |
| Домакинства | - | - | - | - | 1812462 | 1902862 | 1960633 |
| Юридически лица | - | - |  | - | 2007112 | 2121134 | 2257066 |

Разходи за управление на отпадъците

|  | **2014 г.** | **2015 г.** | **2016 г.** | **2017 г.** | **2018 г.** | **2019 г.** | **2020 г.** |
| --- | --- | --- | --- | --- | --- | --- | --- |
| **Общо разходи за управление на отпадъците (лв.):** | **1759013,97** | **1386471,50** | **1589789,31** | **1488632,06** | **1919063,42** | **1846914,69** | **1986806,56** |
| В т.ч. за: |  |  |  |  |  |  |  |
| Закупуване на съдове за битови отпадъци | - | - | - | - | - | - | - |
| Сметосъбиране и сметоизвозване на битови отпадъци | 1179846,80 | 892567,90 | 964338,16 | 883621,98 | 1077922,79 | 1197310,65 | 1274038,72 |
| Проучване, проектиране, изграждане, поддържане, експлоатация, закриване и мониторинг на депа за битови отпадъци | - | - | - | - | - | - | - |
| Саниране, закриване и рекултивация на стари замърсявания | - | - | - | - | - | - | - |
| Зимно и лятно почистване на уличните платна, площадите, алеите, парковите и другите територии от населените места, предназначени за обществено ползване | 579167,17 | 493903,60 | 625451,15 | 605010,08 | 841140,63 | 649604,04 | 712770,84 |

Изводи:

* Разходите за управление на отпадъците имат най-висок дял в общите разходи за опазване на околната среда (като този дял непрекъснато нараства) и изпреварват всички останали сектори на околната среда.
* Основните сектори, в които се извършват разходи по управлението на отпадъците, са индустрията и публичния сектор (за управление на битовите отпадъци от общините).
* Главните източници за финансиране на оперативните разходи за управление на битовите отпадъци са собствените средства и постъпления от такса за битови отпадъци.
* Водещият източник за финансиране на инвестиционните разходи за управление на МРО са собствените средства на организациите по оползотворяване.
* Останалите средства за третиране на битовите отпадъци се осигуряват от целеви средства по линия на държавен бюджет, собствени средства на общината и безвъзмездно финансиране (по линия на ОПОС и ПУДООС, в т.ч. от ДБ).
* ОПОС (ПОС) е водещият източник за финансиране на публична инфраструктура в управлението на битовите отпадъци.

# **ПРИЛОЖЕНИЕ № 3 ПРОГНОЗИ**

Основа за изготвяне на прогнозните са изготвените анализи за съществуващото положение на дейностите по отпадъци в община Разград и получените базови данни.

***Прогноза за населението***

Националният статистически институт е публикувал на сайта си прогнози за броя на населението в област Разград. Отчитайки, че населението в община Разград към 2020 г. е 41,5% от цялото население на областта, то следва прогнозните темпове за областта да са релевантни за община Разград.

Прогнози на НСИ за област Разград (при хипотеза за конвергентност)

|  |  |  |  |
| --- | --- | --- | --- |
| **Прогноза население област Разград** | **2020** | **2025** | **2030** |
| Общо население | 109 810 | 105 824 | 100 551 |
| Мъже | 53 467 | 51 411 | 48 811 |
| Жени | 56 343 | 54 413 | 51 740 |

*Източник: НСИ*

Прогнозата за населението на област Разград е негативна. Очаква се населението в областта да намалее с 8,4% до 2030 г.

Демографска прогноза за населението в община Разград (при хипотеза за конвергентност)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Прогноза население**  **Община Разград** | **2020[[2]](#footnote-3)** | **2022** | **2023** | **2024** | **2025** | **2026** | **2027** | **2028** |
| Общо население | 45624 | 45077 | 44587 | 44032 | 43460 | 42928 | 42282 | 41792 |

*Източник: Собствени изчисления*

***Норма на натрупване (НН)***

Нормата на натрупване на населените места от община Разград за последните пет години (2015-2020 г. включтелно) варира в границите от 646,6 кг/жител/година (през 2018 г.) до 663,4 кг/ж/година (през 2020 г.).

Видно от горните данни е, че нормата на натрупване за населените места от община Разград към 2020 г. е по-висока от средната такава за населени места с аналогично население – 421 кг/ж/година.

Средното натрупване на битови отпадъци на глава от населението, като функция на икономическото развитие, ще се развива към средно количество на образуваните отпадъци, което се наблюдава днес в Европа. Тяхното нарастване не е линейно, а е по-ускорено в началото и по-забавено в края. Благодарение на техническия напредък и съзнателността на обществото, се очаква средната норма на натрупване да спре да нараства в даден бъдещ момент. Извършените проучвания в България показват, че ръстът на образуването на отпадъци е по-бавен от този на брутния вътрешен продукт (БВП) и доходите. Предполага се, че ръстът на образуването на отпадъците ще намалява слабо, но постоянно на годишното нарастване (ръстът на образуването на отпадъци намалява приблизително от 30% на 10% от ръста на доходите за прогнозния период). С увеличаването на количеството отпадъци се приема, че в определен момент нормата на натрупване ще остане относително постоянна, но това се очаква да бъде за годините след 2030 г.

Общите тенденции за развитието на НН за различните фракции са:

* значително повишаване на количествата на хартията и картона;
* по-слабо повишаване на хранителните и градинските отпадъци, както и на пластмасите;
* няма повишаване на НН за стъклото;
* останалите фракции остават с практически непроменливи стойности на общата НН, с изключение на опасните отпадъци, които годишно намаляват с около 5%.

Прогноза за нормата на натрупване на община Разград за периода 2022-2028 г., кг/ж/година

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Прогноза НН** | **2020[[3]](#footnote-4)** | **2022** | **2023** | **2024** | **2025** | **2026** | **2027** | **2028** |
| кг/жител/година | 663,4 | 668,1 | 668,7 | 669,2 | 670,0 | 670,1 | 670,3 | 670,4 |

*Източник: Собствени изчисления*

Прогнозата за нормата на натрупване е с тенденция за леко увеличение спрямо базовата 2020 г. с оглед очакванията за увеличаване на благосъстоянието на населението и потреблението на територията на община Разград.

***Определяне на количествата образувани отпадъци на територията на община Разград и прогнозиране при отчитане на морфологичния състав***

На база направените прогнози за:

* броя на населението на територията на община Разград,
* нормата на натрупване за програмния период,

изчисляваме очакваното количество битови отпадъци от територията на общината.

Прогнозно количество битови отпадъци за община Разград

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Година** | **2020[[4]](#footnote-5)** | **2022** | **2023** | **2024** | **2025** | **2026** | **2027** | **2028** |
| Население | 45624 | 45077 | 44587 | 44032 | 43460 | 42928 | 42282 | 41792 |
| Норма на натрупване кг/жител/година | 663,4 | 668,1 | 668,7 | 669,2 | 670,0 | 670,1 | 670,3 | 670,4 |
| **Количество битови отпадъци, т/г** | 30266,96 | 30115,94 | 29815,33 | 29466,21 | 29118,2 | 28766,05 | 28341,62 | 28017,36 |

*Източник: Собствени изчисления*

***Морфологичен състав на битовите отпадъци***

Морфологичен анализ на състава и количеството на битовите отпадъци, образувани на територията на община Разград, е извършен през 2015 г. В Таблица 6са представени данни от окончателния доклад за морфологичния състав на отпадък с код 20 03 01 Смесени битови отпадъци, постъпващ на територията на Регионалната инсталация.

За коректно прогнозиране е необходимо да бъде извършен актуален морфологичен анализ на състава и количеството на битовите отпадъци към 2021 година.

Настоящият програмен документ следва да бъде актуализиран в тази си част след приключване на морфологичния анализ на състава и количеството на битовите отпадъци към 2021 година.

1. *Източник: Карта на Област Разград* [↑](#footnote-ref-2)
2. *По данни на НСИ* [↑](#footnote-ref-3)
3. *Базово изчисление с реални данни* [↑](#footnote-ref-4)
4. *Базово изчисление с реални данни* [↑](#footnote-ref-5)