***ПРИЛОЖЕНИЕ № 4***

**ДОКЛАД С РЕЗУЛТАТИ ОТ ПРОВЕДЕНО АНКЕТНО ПРОУЧВАНЕ ЗА ПРОГРАМА ЗА УПРАВЛЕНИЕ НА ОТПАДЪЦИТЕ НА ОБЩИНА РАЗГРАД 2021- 2028 г.**

***- Декември 2021 -***

**Въведение**

Във връзка с разработването на Общинска програма за управление на отпадъците на община Разград 2021-2028 г. е проучено мнението на гражданите по въпроси, свързани с опазването на околната среда на територията на общината. Целта на анкетирането бе да се вземат предвид и да се отразят мненията и препоръките на заинтересованите страни в разработваната Програма за управление на отпадъците на община Разград за периода 2021-2028 г.

**Целеви групи:**

* Неправителствени организации (НПО);
* Бизнес;
* Общински съветници;
* Кметове на населени места;
* Експерти – общинска администрация;
* Училища и детски градини;
* Читалища и музеи;
* Граждани;
* Медии.

**Метод за набиране на информацията:** самостоятелно попълване от респондентите на специално изготвена анкетна карта.

**Начин на провеждане:** публикуване на съобщение и на самата анкетна карта в официалния сайт на общината; разпечатани екземпляри от анкетната карта бяха осигурени в приемната на деловодството на общината.

**Период на провеждане:** декември 2021 година.

**Брой попълнени анкети:** 17 бр.

**Ограничения:** поради приетия от Народното събрания Закон за мерките и действията по време на извънредното положение, с грижа за здравето и сигурността на служителите и респондентите и във връзка с мерките за ограничаване на разпространението на COVID-19, не се реализира проучване чрез директен контакт с населението и не са правени интервюта „лице в лице“.

Анкетната карта се състои от 17 въпроса. Въпросите от анкетата са както затворени - с изброени възможности за отговор, така и отворени - без посочени възможности за отговор.

**Резултати от анкетното проучване**

Въпрос 1. Запознати ли сте с необходимостта и ползите от намаляване на количеството на генерираните/изхвърляни отпадъци и повторното им оползотворяване?

По-голяма част от анкетираните граждани са запознати с необходимостта и ползите от намаляване на количеството на генерираните/изхвърляни отпадъци и повторното им оползотворяване (82%).

Въпрос 2. Желаете ли да бъдете информирани за необходимостта и ползите от намаляване количеството на отпадъците и тяхното повторно оползотворяване?

По-голяма част от респондентите (59%) не проявяват интерес да бъдат информирани за необходимостта и ползите от намаляване количеството на отпадъците и тяхното повторно оползотворяване. Именно тази тенденция следва да се промени с провеждане на информационни кампании, тъй като самосъзнанието на гражданите е основна част от постигане на целите за общество с нулеви отпадъци.

Тези, които са изявили желание да бъдат информирани, смятат, че това е най-подходящо да става чрез: сайта на община Разград (в специална рубрика), местните медии, социалните мрежи, имейл, информационни кампании, лекции по населени места, рекламни материали, информационни табла и презентационни материали за видовете замърсяване и влиянието, което оказват върху околната среда.

Въпрос 3. Доволни ли сте от услугата сметосъбиране и сметоизвозване, която ползвате?

Респондентите са отчасти доволни от услугата сметосъбиране и сметоизвозване (59%), изцяло доволни са едва 29% от анкетираните.

Въпрос 4. Събирате ли разделно отпадъците си?

По отношение на разделното събиране на отпадъците, половината от респондентите (50%) са отговорили положително.

Тези, които не събират разделно отпадъците си, са посочили следните причини защо не го правят:

* Не са осигурени достатъчно на брой кофи за разделно събиране;
* При сметоизвозване отпадъка се събира на едно място;

Необходимо е да се правят информационни кампании и да се насърчава разделното събиране на отпадъците. Възможно е и да се преосмисли организацията и местата на разположение на контейнерите, така че да са локализирани по-близо до гъсто заселени квартали с по-голямо население.

Въпрос 5. Изхвърляте ли отпадъци на нерегламентирани места?

На този въпрос по-голям дял от респондентите (94%) отговарят, че не изхвърлят отпадъци на нерегламентирани места.

Въпрос 6. Смятате ли, че съдовете за битови отпадъци са достатъчни?

По отношение на броя съдове в общината, отговорите показват, че наличните съдове за битови отпадъци са недостатъчни (53%).

Въпрос 7. Смятате ли, че съдовете за битови отпадъци са в добро състояние?

По отношение на състоянието на съдовете, повече от половината респонденти ги намират в лошо състояние (52%), докато за 29% от тях те са в добро състояние.

Въпрос 8. Доволни ли сте от услугите по почистване на уличните платна, площадите, алеите, парковите и другите територии от населените места, предназначени за обществено ползване в общината?

По-голям дял от респондентите (65%) са „отчасти“ доволни от услугите по почистване на уличните платна, площадите, алеите, парковите и другите територии от населените места, в същото време 17% изобщо не са доволни. Изцяло са доволни 17% от гражданите.

Въпрос 9. Според Вас кой е отговорен за опазване на чистотата на територията на общината:

Всички респонденти (100%) смятат, че гражданите и администрацията са солидарно отговорни за опазване на чистотата на територията на общината.

Въпрос 10. Според Вас осъществява ли се ефективен контрол от компетентните органи за опазване на околната среда на територията на общината?

35% от респондентите мислят, че не се осъществява ефективен контрол от компетентните органи за опазване на околната среда на територията на общината, а 41% от тях мислят, че контрола е достатъчно ефективен.

Въпрос 11. Според Вас има ли проблеми, свързани с околната среда на територията на общината?

Мнозинството от респондентите (74%) смята, че има проблеми, свързани с околната среда на територията на общината, като те са свързани предимно с въздуха:

* Въздух – 64,7%;
* Води – 35,3%;
* Отпадъци – 41,2%;
* Зелени площи в населените места – 17,6%;
* Животни – 5,9%;
* Шум – 11,8%;
* Почви – 0%;
* Растения – 0%;
* Защитени територии – 0%.

Въпрос 12. Посочете конкретни проблеми в населеното място, в което живеете, за които е необходимо предприемане на спешни мерки?

На този въпрос респондентите посочват следните проблеми:

* почистване на коритото на р. Бели Лом и прилежащите площи
* Нерегламентирано изхвърляне на битови отпадъци;
* чистотата на населеното място, натрупване на отпадъци около съдовете за битови отпадъци
* чистотата на въздуха
* проблеми с водоснабдяване и канализация
* горене на автомобилни гуми през зимния сезон
* среднощни гонки и форсиране на автомобили
* оптимизация на графиците за сметосъбиране

Въпрос 13. Смятате ли, че трябва да се санкционират много строго лицата, които изхвърлят отпадъци на нерегламентирани места или извършват други нарушения свързани с опазване на околната среда?

94% от респондентите смята, че нарушителите, които изхвърлят отпадъци на нерегламентирани места или извършват други нарушения, свързани с опазване на околната среда, трябва да бъдат санкционирани строго.

Въпрос 14. Информирали ли сте общинска администрация или други органи за констатирани от Вас нарушения, свързани с изхвърляне на отпадъци на нерегламентирани места, запалване/чупене на съдове за битови отпадъци и/или други нарушения свързани с опазване на околната среда?

Все още голяма част от гражданското общество (59%) не счита за важно да информира компетентните органи от общинска администрация или други органи за констатирани нарушения, свързани с изхвърляне на отпадъци на нерегламентирани места, запалване/чупене на съдове за битови отпадъци и/или други нарушения, свързани с опазване на околната среда. Именно това следва да се промени, тъй като понякога установяването на нарушителите е трудно, а това би допринесло в голяма степен за превенцията.

Въпрос 15. Желаете ли да бъдете информирани относно кампании, свързани с подобряване на околната среда и нейните компоненти?

Малко под половината от респондентите (41%) не желаят да бъдат информирани относно кампании, свързани с подобряване на околната среда и нейните компоненти.

Гражданите, които желаят да бъдат информирани (59%) относно кампании, свързани с подобряване на околната среда, посочват следните начини за най-подходящи:

* Официалния сайт на община Разград;
* Местните медии;

Въпрос 16. Ако сме пропуснали нещо, което е важно като въпрос за Вас, моля споделете го тук, защото Вашето мнение е важно!

Анкетираните граждани на община Разград относно не допълват въпроси, мнения или становища, свързани с околната среда и нейното опазване.

Въпрос 17. Към коя група принадлежите:

Ядрото на проучването е основно от граждани на община Разград.

***Проучването показва, че са необходими политика и инвестиции за подобряване на околната среда в община Разград в многостранни аспекти.***